
Introducere în teologia ortodoxă 



Prefaţă 

Un bun cunoscător al persoanei şi operei lui Vladimir Lossky spunea despre el că a 
fost unul dintre acei teologi ortodocşi ai secolului nostru care s-au gândit să prezinte 
Ortodoxia în Vest nu doar ca pe o simplă formă istorică a Creştinătăţii răsăritene, ci, înainte 
de toate, ca pe un adevăr permanent şi universal. Această mărturie a constituit preocuparea 
majoră a vieţii sale şi l-a călăuzit să lucreze în două domenii care se completau în duh: 
teologia bizantină, continuatoare organică a tradiţiei Părinţilor răsăriteni, şi Evul Mediu 
latin, unde a căutat, cu precădere la Meister Eckhart, posibile puncte de contact cu Răsăritul 
ortodox. 

Acest dublu interes a reprezentat o continuare pe plan strict ştiinţific a tradiţiei celor 
mai bune cercuri academice din St. Petersburg, cărora le aparţinea şi familia lui Lossky, 
tradiţie care a produs nu numai bizantinologi, dar şi medievişti de marcă. 

Dar aspectul spiritual al schismei dintre Occident şi Orient a fost cel care l-a călăuzit 
pe Lossky pe calea parcursă ca cercetător şi teolog. Punctul care i s-a părut lui că divide pe 
creştini între ei şi care i-a reţinut atenţia în mod cu totul deosebit a fost doctrina despre 
purcederea Duhului Sfânt şi despre energiile necreate ale lui Dumnezeu, în toate scrierile 
sale se remarcă intenţia de a prezerva integritatea Ortodoxiei şi dorinţa de dialog cu 
Occidentul creştin. 

Dar accentul pe care Lossky l-a pus pe Duhul Sfânt şi pe energiile necreate ca 
expresie a lucrării şi prezenţei lui Dumnezeu în creaţie are importanţă considerabilă nu 
numai pentru dialogul teologic dintre Est şi Vest, dar şi pentru lumea contemporană care 
trăieşte drama rupturii abisale dintre natural şi supranatural, cu toate consecinţele spirituale 
şi morale decurgând de aici. Datorită acestei rupturi provocate de absenţa energiilor 
necreate, Dumnezeu a fost închis într-o transcendenţă inaccesibilă, de factură deistă, 
devenind lipsit de semnificaţie pentru viaţa spirituală şi morală a omului. Aşa se explică 
motivul pentru care în secolul al XlX-lea se susţinea că „ nu mai este loc pentru Dumnezeu ". 

Lumea, la rândul ei, s-a închis în imanenţă, transformăndu-se într-o uriaşă maşină 
care funcţionează prin ea însăşi, fără nici o intervenţie a lui Dumnezeu. Mai mult decât atât, 
orice intervenţie a lui Dumnezeu în lume era respinsă din principiu, fiind considerată un 
atentat la autonomia şi libertatea omului. Rezultatul acestui proces de secularizare a lumii s- 
a manifestat printr-un progres remarcabil al ştiinţei şi tehnologiei, este adevărat, dar şi 
printr-un regres de ordin religios, care a scufundat omul într-o acută criză spirituală şi 
morală. Lumea s-a transformat într-o uriaşă necropolă, supusă legilor deterministe ale 
compunerii şi descompunerii, ale naşterii şi morţii, lipsită de adierea nemuririi şi a 
eternităţii, care îşi au izvorul lor numai în Dumnezeu, adică dincolo de orizontul acestei lumi 
supuse, în permanenţă, transformării şi devenirii. 

Doctrina creştină despre Duhul Sfânt şi energiile necreate, puse în evidenţă cu atâta 
strălucire de Lossky, vine să acopere prăpastia dintre natural şi supranatural şi să constituie 
puntea de diamante dintre Dumnezeu şi lume. Prin natura Sa, Dumnezeu rămâne 
transcendent lumii, fiindcă natura lui Dumnezeu este necreată, în timp ce natura lumii este 
creată. Dar aşa cum razele de soare izvorăsc din discul solar şi coboară pe pământ, tot astfel 
razele de lumină, viaţă şi iubire sunt energiile necreate care izvorăsc din fiinţa Dumnezeirii şi 
îmbrăţişează întreaga creaţie. Pe firul acestor energii necreate, Duhul Sfânt coboară în 
Biserică, începând cu Cincizecimea, pentru ca să înalţe omul către Dumnezeu şi comuniunea 
cu El, singura care poate să satisfacă setea lui de desăvârşire şi eternitate. „Adevărul omului, 
spune Lossky, este dincolo de orice condiţionare, iar demnitatea sa constă în capacitatea de a 
se elibera de propria natură, de determinismul lumii, nu prin abandonarea naturii ca atare, 
aşa cum se întâmplă în doctrinele orientale, ci prin transfigurarea ei în Hristos-Dumnezeu, 

prin Duhul Sfânt". 

In lucrarea de faţă, ca şi în alte lucrări ale sale, Lossky caută să prezinte doctrina 
creştină în lumina Duhului Sfânt şi a energiilor necreate, ca punte dinamică între Dumnezeu 
şi lume. Marele merit al Introducerii în teologia ortodoxă constă în faptul că îşi propune şi 
reuşeşte să ne împărtăşească valorile nepieritoare ale Ortodoxiei răsăritene, cu geniul ei 
mistic inefabil, prin intermediul acelei culturi animate de claritate şi distincţie aparţinând 
Occidentului. Ca şi în cazul lui Nichifor Crainic, considerăm că lucrarea lui Lossky vine să 
reia dialogul dintre teologie şi cultură. 



Pr. Prof. D. Gh. Popescu 

PROLOG 

Credinţă şi teologie 

Gnoza autentică nu poate fi separată de harismă, de iluminarea prin har care 
transformă capacitatea noastră de înţelegere. întrucât obiectul contemplaţiei îl constituie o 
existenţă şi o prezenţă personală, adevărata gnoză implică întâlnire, reciprocitate, credinţa ca 
adeziune personală faţă de prezenţa personală a lui Dumnezeu Care Se descoperă pe Sine. 

In sensul strict al cuvântului, pentru asceţii Răsăritului creştin, gnoza constituie 
apogeul vieţii de rugăciune - punctul culminant în care gnoza este dată de către Dumnezeu 
omului, „care se cunoaşte pe sine ca fiind supus greşelii", spune Evagrie 1 , şi îşi transformă 
nimicnicia în deschidere întru credinţă. Ne este cunoscută afirmaţia evagriană, devenită 
maximă: „Cel care are o rugăciune curată este teolog adevărat, iar cel care este teolog 
adevărat are o rugăciune curată". 

Rugăciunea curată implică însă o stare de tăcere. Isihaştii sunt „păstori ai tăcerii": 
întâlnire şi har, gnoza se situează dincolo de nous; ea necesită depăşirea şi suspendarea 
gândirii. 

De aceea această idee de gnoză necuvântată, înţeleasă ca teologie adevărată, nu 
corespunde în mod direct învăţăturii teologice, unei teologii care poate şi trebuie să se 
exprime prin cuvânt. Temelia nemijlocită a învăţăturii teologice este întruparea Cuvântului - 
ca şi în cazul iconografiei, întrucât Cuvântul S-a întrupat, El poate fi gândit şi învăţat - şi în 
acelaşi mod, El poate fi pictat. 

întruparea Cuvântului nu are însă altă ţintă decât de a ne îndruma spre Tatăl, în Duhul. 
Teologia în calitatea ei de cuvânt şi gândire trebuie să tăinuiască în mod necesar o dimensiune 
gnostică în sensul teologiei contemplaţiei şi a tăcerii. Este vorba de deschiderea gândirii 
noastre spre o realitate care o depăşeşte. Este vorba de un mod de a gândi, în procesul căruia 
gândirea nu include, nu cuprinde, ci este inclusă şi cuprinsă, mortificată şi însufleţită de 
credinţa contemplativă. Astfel, învăţătura teologică se situează în mod dificil între gnosis - 
harismă şi tăcere, cunoaştere contemplativă şi cunoaştere existenţială - şi episteme - ştiinţă şi 
gândire raţională. 

Limbajul teologic se foloseşte de episteme, însă nu se poate reduce la aceasta fără a 
ieşi din nou din această lume. El trebuie să îndrume spiritul pe calea contemplaţiei, spre 
rugăciunea curată în care gândirea se suspendă, spre inefabil. 

Indispensabilă creştinului conştient, care gândeşte, învăţătura teologică constituie în 
acelaşi timp o necesitate şi o piedică. Gnoza ca act contemplativ este o ieşire spre starea 
veacului ce va să fie, o viziune a ceea ce este dincolo de istorie, a ceea ce desăvârşeşte istoria, 
o proiectare a eshatologiei în clipa prezentă. Gnoza este eshatologică - o dezvăluire a acelei 



1 Evagrie, de origine din Pont, a fost un ucenic al Sfântului Vasile cel Mare, care 1-a făcut citeţ şi al Sf. 
Grigore de Nazianz, care 1-a sfinţit întru diacon. La anul 379 pare să fi venit cu Sf. Grigorie de Nazianz, la 
Constantinopol, unde a rămas câtăva vreme şi după plecarea aceluia, pe lângă patriarhul Nectarie. Bun 
cuvântător şi temeinic instruit în ale teologiei, ţinea în acel timp predici foarte apreciate în legătură cu 
controversele dogmatice ale vremii. Diferite motive l-au îndemnat totuşi să plece de la Constantinopol în 
Ierusalim, iar după o scurtă şedere acolo, la anul 382 se duse în Egipt, închinându-se vieţii de pustnic, în care a 
avut ca îndrumător pe Macarie cel Mare. 

Scaunul episcopal, oferit lui de Teofil al Alexandriei, 1-a respins în chip statornic. Moare la anul 399. 
Citind cu multă râvnă pe Origen, a împrumutat de la acesta teoria preexistentei sufletelor şi a restabilirii finale a 
tuturor (apocatastasă). De aceea sinodul al 5-lea 1-a condamnat ca origenist. Acest fapt a avut ca urmare că textul 
grec (original) al scrierilor sale nu s-a mai păstrat, afară de unele extrase, puse şi acelea de cele mai multe ori sub 
alte nume, mai ales sub al lui Nil Ascetul. Operele lui întregi s-au păstrat numai în traduceri siriace şi armene, 
adică la creştini monofiziţi. 

Mai multe despre viaţa şi scrierile lui Evagrie, vezi Filocalia, voi. 1, ediţia a IV-a, Editura Harismă, 
Bucureşti, 1993 sau versiunea electronică oferită de Apologeticum, la http://apologeticum.net (nota 
Apologeticum). 

tăceri despre care Sf. Isaac Şirul 2 spunea că reprezintă limba lumii ce va să fie. 

Dimpotrivă, învăţătura teologică este făcută pentru lucrarea istorică de aici. Ea trebuie 
adaptată spaţiului şi timpului, contextelor şi momentelor. Cu toate acestea, ea nu trebuie să 
ignore niciodată contemplaţia; ea trebuie să se hrănească din clipele tăcerii eshatologice şi să 
încerce să exprime sau cel puţin să sugereze inefabilul. Hrănită din contemplaţie, ea nu se 
închide în tăcere, ci caută să dea glas tăcerii, cu smerenie, printr-un nou mod de a folosi 
gândirea şi cuvântul. 

Din acest motiv, teologia trebuie să fie preamărire şi să ne predispună a-L preamări pe 
Dumnezeu. Sf. Grigorie de Nazianz 3 , Sf. Simeon Noul Teolog 4 , ambii meritând numele de 
„teolog", s-au exprimat prin intermediul poeziei inspirate. Sf. Ioan Damaschin este autorul 
unor imne minunate, pe care încă le mai cântăm; o dată cu el, teologia a devenit laudă 
liturgică. Până şi cele mai scolastice formulări ale sale nasc avânturi poetice. 

Cu toate acestea, gândirea teologică poate deveni o piedică şi de aceea trebuie să 
evităm a ne lăsa în voia ei sau a ne abandona iluziei febrile a conceptelor. Diadoh al Foticeii 5 
(cap. 67 şi 68) ne aminteşte că intelectul, înainte de a fi realizat rugăciunea pură, se află într-o 
stare de mărginire, de nelinişte, ca şi cum ar fi micşorat de către rugăciune, preferând atunci 
gândirea teologică ce îi permite să se „dilate". Nu trebuie să uităm că există o rugăciune care 
depăşeşte această „dilatare" - starea acelora ce, în străfundul fiinţei lor, simt preaplinul harului 
divin. 

Gândirea teologică este menită să predispună la preamărire şi să exprime 
contemplaţia. Trebuie să ne ferim însă ca ea să devină o evadare din „constrângerea" necesară 
a rugăciunii şi să înlocuiască taina trăită în tăcere cu scheme mentale, desigur, uşor de aplicat, 
şi a căror folosire poate să încânte, dar care sunt, în ultimă analiză, lipsite de conţinut. 

între „cuvintele ce nu se pot rosti", auzite de Sf. Apostol Pavel în „cel de-al treilea 
cer" (acela care depăşeşte opoziţia dintre cerul sensibil şi cel inteligibil şi reprezintă însuşi 
Divinul, Necreatul), şi simpla episteme, ispita permanentă a teologului, unde anume ar fi cel 
mai potrivit să plasăm învăţătura teologică? Termenul corect ar putea fî sophia, înţelepciune. 
Desigur, înţelepciunea este un nume divin. Cuvântul trebuie însă folosit în sensul lui primar, 
care, în Grecia antică, indica o anumită însuşire umană, cu precădere o îndemânare, 
îndemânarea inspirată a meşteşugarului şi a artistului. La Homer, sophia, acea entechnos 
sophia a vechilor greci, desemna iscusinţa meşteşugarului, a artistului, a poetului. Septuaginta 
a tradus prin Sophia expresia ebraică ce desemna înţelepciunea divină înţeleasă ca abilitatea 
desăvârşită dovedită de Dumnezeu în lucrarea Sa. Acest sens alătură celui de iconomie şi pe 
cel exprimând o anume chibzuinţă: phronesis şi sophia sunt aici foarte apropiate. 

Teologia înţeleasă ca sophia se înrudeşte atât cu gnosis, cât şi cu episteme. Ea se 
exprimă raţional, însă caută întotdeauna să treacă dincolo de concepte. Intervine aici un 



2 Mai multe despre Sf. Isaac Şirul a se vedea Introducerea la Filocalia, voi. 10, în traducerea Pr. Prof. Dr. D. 
Stăniloae, EIBMBOR, Bucureşti, 1981 sau versiunea electronică oferită de Apologeticum pe CD-ul Filocalia 
românească în format digital, la http://apologeticum.net (nota Apologeticum). 

3 Sf. Grigorie de Nazianz se naşte la Arinaz, aproape de Nazianz pe la 329-330 şi moare pe la 389 sau 390, în 
vârstă de aproape 60 de ani. Opera Sf. Grigorie de Nazianz sau teologul e întinsă, bogată şi variată. Cuprinde 4 
volume din P.G 35-38. E scrisă în proză şi versuri Această operă se împarte în cuvântări, poeme şi scrisori. Mai 
multe detalii despre viaţa şi opera Sf. Grigorie de Nazianz, a se vedea la Pr. Prof. Dr. Ioan G. Coman, 
Patrologie. Manual pentru uzul studenţilor Institutelor Teologice, EIBMO, Bucureşti, 1956, pp. 177-185 sau 
Idem, Patrologie, Sfânta Mănăstire Dervent, 2000, pp. 120-125. (nota Apologeticum). 

4 Sf. Simion Noul Teolog (949 - 1022). Amănunte despre viaţa şi opera sa a se vedea în introducerea la 
Filocalia, voi. VI, în traducerea Pr. Prof. Dr. D. Stăniloae, Bucureşti, 1977, reeditat la Editura Harisma, 
Bucureşti, 1 994 şi Editura Humanitas, Bucureşti, 2004. Vezi şi versiunea electronică oferită de Apologeticum pe 
CD-ul Filocalia românească, la http://apologeticum.net (nota Apologeticum). Se mai poate consulta şi studiul 
introductive la volumul Sf. Simeon Noul Teolog, Discursuri teologice şi etice. Scrieri I, Studiu introductive şi 
traducere de diac. Ioan Ică jr., Editura Deisis, Sibiu, 1998, volum reeditat în 2001 la aceeaşi editură, (nota 
Apologeticum). 

5 Amănunte despre viaţa şi opera lui Diadoh al Foticeei a se vedea introducerea la Filocalia, voi. 1, în traducerea 
Pr. Prof. Dr. D. Stăniloae, Sibiu, 1947, volum reeditat de Editura harisma în 1993 şi de Editura Humanitas în 
1999. (nota Apologeticum). 

moment necesar al neputinţei gândirii umane în faţa tainei care doreşte să se facă cunoscută. 
O teologie care se constituie în sistem este întotdeauna primejdioasă. Ea încarcerează în sfera 
închisă a gândirii realitatea spre care trebuie să se deschidă gândirea. 

La Sf Apostol Pavel, cunoaşterea lui Dumnezeu se înscrie într-o relaţie personală 
exprimată în termenii reciprocităţii: reciprocitate cu obiectul teologiei (care, în realitate, este 
subiect) şi, de asemenea, reciprocitate cu cei cărora cuvântul teologic le este adresat. Pe scurt, 
această cunoaştere este comuniune: cunosc în măsura în care sunt cunoscut, înainte ca 
teologia creştină să se fi dezvoltat, această taină a comuniunii pare absentă în gândirea greacă; 
se regăseşte doar la Filon, mai precis, într-un context în parte biblic. Teologia se situează 
astfel în raport cu revelaţia, în care iniţiativa îi aparţine lui Dumnezeu, angajând totodată un 
răspuns din partea omului; răspunsul liber al credinţei şi al dragostei, pe care teologii 
Reformei l-au uitat adeseori. Angajarea lui Dumnezeu implică angajarea noastră. Căutarea 
teologică presupune, prin urmare, venirea prealabilă a ceea ce este căutat, sau mai precis, a 
Celui Care a venit printre noi şi Se află prezent în noi; Dumnezeu a fost cel dintâi care ne-a 
iubit şi ne-a trimis pe Fiul Său, după cum spune Sf. Ioan. Această venire şi această prezenţă 
sunt cunoscute prin mijlocirea credinţei, care, mai presus de orice şi în mod obligatoriu, stă la 
temelia gândirii teologice. Desigur, credinţa este prezentă în toate domeniile, în toate ştiinţele 
spiritului, însă numai ca supoziţie sau ca ipoteză de lucru: momentul credinţei rămâne umbrit 
de o incertitudine, pe care numai probele o pot înlătura. Credinţa creştină este, dimpotrivă, 
adeziunea faţă de o prezenţă care conferă certitudinea, dar într-o asemenea măsură, încât 
certitudinea este aici prioritară. „Iar credinţa este încredinţarea celor nădăjduite, dovedirea 
lucrurilor celor nevăzute" (Evrei 11, 1). Ceea ce căutăm este întotdeauna prezent, ne precede, 
făcând posibilă însăşi căutarea noastră. „Prin credinţă înţelegem că s-au întemeiat veacurile" 
(Evrei 11, 3). Astfel, credinţa ne permite să gândim, ne dă adevărata capacitate de înţelegere. 
Cunoaşterea ne este dată prin credinţă, cu alte cuvinte, prin libera noastră participare la 
prezenţa Celui Care Se revelează pe Sine. Prin urmare, credinţa nu este o atitudine 
psihologică, o simplă încredere, ea este o relaţie ontologică între om şi Dumnezeu, o relaţie 
lăuntric obiectivă, pentru care catehumenul se pregăteşte şi prin care sunt conferite celor 
credincioşi Botezul şi Mirungerea, daruri ce restaurează şi însufleţesc natura cea mai profundă 
a omului. „Prin Botez, spune Irineu, se primeşte canonul nestrămutat al adevărului". Este, 
înainte de toate, „regula credinţei", transmisă celui iniţiat, însă această regula fidei (Tertullian, 
Irineu) implică însăşi capacitatea de a o primi. „Ereticii, care au pervertit regula adevărului, 
scria Sf. Irineu 6 , se predică pe ei înşişi crezând că predică creştinismul" (Adversus haereses, 
III). 

Această capacitate defineşte existenţa personală a omului, este propria lui natură 
făcută să se integreze vieţii divine, ambele mortificate în starea lor de izolare şi de moarte, dar 
însufleţite prin prezenţa Duhului Sfânt. Credinţa, înţeleasă ca participare ontologică în cadrul 
unei întâlniri între persoane, este, aşadar, prima condiţie a cunoaşterii teologice. 

Prin urmare, teologia ca sophia ar fi capacitatea, putinţa de a adapta gândirea la 
revelaţie, de a-şi găsi cuvinte măiestrite şi inspirate, care să depună mărturie asupra acesteia 
din urmă în limbajul propriu raţiunii umane, dar depăşindu-i limitele, pentru a răspunde 
nevoilor imediate. Este vorba de o reconstrucţie lăuntrică a facultăţilor noastre cognitive, 
condiţionată de prezenţa în noi a Duhului Sfânt. „Iar voi, ungere aveţi de la Cel Sfânt şi ştiţi 
toate... ungerea pe care aţi luat-o de la El rămâne întru voi şi n-aveţi trebuinţă ca să vă înveţe 
cineva, şi precum ungerea Lui vă învaţă despre toate... rămâneţi întru El, aşa cum v-a învăţat" 
(I Ioan 2, 20, 27). Aici, ungerea - chrisma - semnifică prezenţa Duhului Sfânt, creştinii fiind 
cei unşi, Hristoşii Domnului. Prin urmare, nimeni nu ne poate învăţa adevărul dacă această 



6 Nu se cunoaşte exact data naşterii sale. Cercetătorii o aşează între 115 - 140. A fost ucenicul Sf. Policarp al 
Smirnei. A murit martir pe la anul 202 în timpul domniei lui Septimiu Sever. Mai multe amănunte despre viaţa şi 
opera sa a se vedea la Pr. Prof Dr. Ioan G. Coman, Patrologie. Manual pentru uzul studenţilor Institutelor 
Teologice, EIBMO, Bucureşti, 1956, pp. 177-185 sau Idem, Patrologie, Sfânta Mănăstire Dervent, 2000, pp. 
120-125. (nota Apologeticum). 

prezenţă, care ne deschide toate posibilităţile de cunoaştere, nu este deja în noi. Aceasta este o 
adevărată transpunere creştină a anamnezei platoniciene, deoarece chrisma ne dă cunoaşterea 
tuturor lucrurilor; creştinul cunoaşte totul, însă teologia este necesară pentru a stimula această 
cunoaştere. Descoperim deja la Profeţi, în special la Ieremia, ideea acestei cunoaşteri care va 
fi dată tuturor oamenilor de Duhul lui Dumnezeu: „Voi pune legea Mea înăuntrul lor şi pe 
inimile lor voi scrie... că toţi de la sine Mă vor cunoaşte" (Ieremia 31, 33-34). 

In afara credinţei, teologia nu are nici un sens; ea nu poate fi întemeiată decât pe 
evidenţa lăuntrică a adevărului întru Duhul Sfânt, pe învăţarea adevărului prin adevărul însuşi. 
Regula fidei este o primă modalitate de realizare a acestei evidenţe. Această evidenţă lăuntrică 
este subliniată de Fericitul Augustin 7 în tratatul despre Stăpânul Lăuntric, prin cuvintele: am 
vorbit înaintea tuturor. Cu toate acestea, cei în care mirungerea nu vorbeşte, cei care nu sunt 
învăţaţi lăuntric de către Duhul Sfânt pleacă întotdeuna neînvăţaţi. „Trupul Celui care ne 
învaţă se află în ceruri; eu vorbesc despre Domnul...". „Singură lucrarea lui Hristos în inimă 
face ca inima să nu rămână în însingurare. Numai învăţătorul Lăuntric ne învaţă. Acolo unde 
mirungerea Sa lipseşte, cuvintele care ne asaltează din afară nu au nici un răsunet în urechi". 

Prin urmare, nimeni nu îşi poate aroga dreptul suprem de a învăţa în Biserică. Duhul 
este dat tuturor, ungerea - singurului învăţător, lui Hristos. Duhul ce îl inspiră pe învăţător 
trebuie să se găsească şi în cei ce îl ascultă, altminteri ei nu vor auzi nimic. In acest fel, ei vor 
fi nu numai auditori, ci şi judecători. Fiecare trebuie să devină un martor al adevărului. Sensul 
învăţăturii exterioare constă în a stimula darul Duhului în aşa măsură, încât gândirea noastră 
să participe, de asemenea, la credinţă. Credinţa trebuie să fie conştientă; ea trebuie să ne 
descopere, printr-o cunoştinţă existenţială, „esenţa lucrurilor" la care nădăjduim, prezenţa lor 
în noi. Credinţa mortifică şi totodată stimulează intelectul, ea face ca raţiunea să dea roade 
printr-o nouă relaţie existenţială cu Dumnezeu, relaţie proprie creştinismului şi care constituie 
criteriul nostru lăuntric al adevărului. 

Dumnezeu ne vorbeşte prin Fiul Său; întruparea desăvârşeşte revelaţia. Ea descoperă 
şi constituie însăşi revelaţia. A gândi teologic nu înseamnă a gândi despre această revelaţie, ci 
a gândi cu ajutorul ei. Adeseori Părinţii fac referire la „filosofia noastră", însă metoda acestei 
„filosofii" (care înseamnă, de fapt, teologie) se întemeiază pe o abordare opusă speculaţiei. 
Teologia porneşte de la un dat: revelaţia, „în zilele acestea mai de pe urmă (Dumnezeu) ne-a 
grăit nouă prin Fiul" (Evrei 1, 2). Filosofia care face speculaţii asupra lui Dumnezeu porneşte, 
dimpotrivă, de la o idee. Pentru teolog, punctul de pornire este Hristos şi tot acesta este 
punctul de sosire. Filosoful ajunge la o idee pornind de la altă idee sau de la un grup de fapte 
generalizate potrivit unei idei. Pentru anumiţi filosofi, a-L căuta pe Dumnezeu reprezintă o 
necesitate inerentă gândirii lor; Dumnezeu trebuie să existe pentru a da coerenţă concepţiei lor 
despre univers. Ca atare, urmează căutarea argumentelor care să demonstreze existenţa acestui 
Dumnezeu necesar; de aici, acele „dovezi ale existenţei lui Dumnezeu", „dovezi" de care 
teologul se poate foarte bine dispensa. 

Prin urmare, nu este deloc surprinzător că noţiunea de absolut capătă sensuri foarte 
diferite în viziunea filosofilor. Dumnezeul lui Descartes este un Dumnezeu matematician; 
pentru a justifica ideile înnăscute ale adevărurilor matematice, era nevoie de un matematician 
suprem, care să fi calculat totul din veşnicie. Datorită voinţei unui astfel de Dumnezeu, două 
drepte paralele nu se întretaie niciodată. Pentru Leibniz, Dumnezeu este necesar ca justificare 
a armoniei prestabilite între percepţia noastră şi realitate. Fiecare persoană constituie o lume 
închisă. Pentru ca toate aceste lumi să corespundă, pentru ca să formeze un singur tot, trebuie 



7 Fericitul Augustin s-a născut în jurul anului 354, la Tagaste şi a adormit în Domnul la 28 august 430, în timp ce 
Hippo era asediat de vanndali. Mai multe amănunte despre viaţa şi opera sa a se vedea la Pr. Prof. Dr. Ioan G. 
Coman, Patrologie. Manual pentru uzul studenţilor Institutelor Teologice, EIBMO, Bucureşti, 1956, pp. 177- 
185 sau Idem, Patrologie, Sfânta Mănăstire Dervent, 2000, pp. 120-125. (nota Apologeticum). Vezi şi studiul 
introductiv la volumul 64 din col. "Părinţi şi scriitori bisericeşti". Traducere şi indice de Nicolae Barbu. 
Introducere şi note de Pr. prof Dr. Ioan Rămureanu, Editura Institutului Biblic şi de Misiune al Bisericii 
Ortodoxe Române, Bucureşti - 1985. Lucrare reeditată în anul 1994 tot de Editura Institutului Biblic şi de 
Misiune al Bisericii Ortodoxe Române, (nota Apologeticum). 

să existe o monadă supremă spre care converg şi în care se orânduiesc armonios monadele, în 
aşa fel încât adevărul perceput de o monadă coincide cu cel perceput de toate celelalte. De 
aceea, s-a spus că singur Dumnezeu ar putea scrie Monadologia. întreaga gândire a lui Kant 
pune metafizica sub semnul întrebării. Nu cunoaştem decât percepţiile noastre. Pentru a 
explica posibilitatea cunoaşterii, Kant analizează condiţiile acesteia. Totuşi, el are nevoie de 
ideea de Dumnezeu în sfera moralei. Pentru el, după cum deducem din Critica raţiunii 
practice, Dumnezeu apare ca postulat necesar al vieţii morale. In viaţa particulară, Kant a fost 
un luteran practicant declarat. In metafizică, el refuză orice speculaţie despre Dumnezeu, dar 
în etică postulează existenţa lui Dumnezeu. Dumnezeul lui Bergson este un Dumnezeu al 
evoluţiei creatoare. Este impulsul vital (elan vital), un absolut în devenire. 

In filosofiile Antichităţii este mult mai dificil să-1 descoperi pe Dumnezeu ca principiu 
spiritual. Totuşi, chiar şi în acest caz, Dumnezeul lui Aristotel este motorul nemişcat cerut de 
însăşi existenţa mişcării. In speculaţiile sale asupra fiinţei, Aristotel îl concepe pe Dumnezeu 
ca substanţă primă - gândire care se gândeşte şi se mişcă prin sine, actul intelectual pur. 
Platon nu vorbeşte niciodată - sau aproape niciodată - despre Dumnezeu. Cu toate acestea, şi 
el a trebuit să fundamenteze o idee anume, foarte concretă: aceea a omului drept, a 
înţeleptului. Socrate a fost condamnat de cetate deoarece practica o dreptate diferită, cea 
adevărată. Cum putea atunci cineva să justifice dreptatea adevărată, cum se putea întemeia un 
stat în care omul drept să ocupe locul cuvenit? Condus de această cerinţă fundamentală şi 
ridicându-se până la cunoaşterea a ceea ce există cu adevărat, Platon descoperă o realitate 
netransformabilă în lumea ideilor, care poate fi cuprinsă doar prin gândire. Pe o treaptă 
superioară, el presimte „binele care există dincolo de fiinţă" (Republica, VII); iar când ajunge 
în acest punct, renunţă la căutarea statului drept şi a dreptăţii în sine, în favoarea contemplării 
lor ca idei. Cu toate acestea, atât punctul de pornire, cât şi cel de sosire rămân omeneşti. 
Republica se încheie subliniind necesitatea de a da filosofilor puterea sau mai degrabă de a-i 
obliga să guverneze, cel puţin pentru un răstimp, deoarece cei ce cunosc fericirea nu mai 
doresc să coboare din nou în peşteră. 

Demersul teologic se deosebeşte cu desăvârşire, întrucât Dumnezeu este Cel Care ni 
Se revelează, întreaga noastră gândire - de fapt, întreaga noastră abordare, întreaga noastră 
conversaţia - trebuie să răspundă şi să corespundă acestui fapt, trebuie să se conformeze 
acestei revelaţii sălăşluite în credinţă. Filosofii construiesc ideea de Dumnezeu. Pentru teolog, 
Dumnezeu este Cel care Se revelează pe Sine şi Care nu poate fi cunoscut în afara revelaţiei. 
Este necesar să ne deschidem acestui Dumnezeu personal, să-L întâlnim prin angajare totală; 
aceasta este singura cale de a-L cunoaşte. Acest Dumnezeu concret şi personal conţine 
Dumnezeul abstract şi impersonal al filosofilor, care nu este, cel mai adesea, un simplu miraj, 
ci şi o proiecţie a Dumnezeului personal în mintea omului. Desigur, pornind de la această 
proiecţie, prin speculaţie sau reflecţie este imposibil să cunoaştem pe Dumnezeul Cel 
adevărat. Este necesară, fundamentală şi prioritară lucrarea credinţei. Dar acest Dumnezeu al 
filosofilor îşi ocupă locul său în realitatea desăvârşită a Dumnezeului Celui viu, după cum 
scria Clement din Alexandria: „El va creşte întru plinătatea lui Hristos". Hristos este măsura 
desăvârşită a tuturor lucrurilor: El sfarmă sistemele închise în care filosofii încarcerează şi 
denaturează reflectarea Dumnezeului Celui viu în gândirea umană; în acelaşi timp, El aduce 
desăvârşirea Sa în atenţia intuitivă consacrată de către filosofi acestei reflectări. 

Totuşi, nu putem face din aceste intuiţii, din aceste gânduri o introducere în teologie; 
aceasta ar însemna o inversare a relaţiei corecte. Nu avem dreptul să pornim de la un tratat De 
Deo uno, de la un Dumnezeu care este o esenţă pur spirituală, accesibila raţiunii, şi care 
posedă toate perfecţiunile în cel mai înalt grad, cuprinzând toate ideile tuturor lucrurilor, 
principiu al întregii ordini şi al întregii realităţi. într-un astfel de caz, pentru a purcede de la 
acest Dumnezeu la Treime, trebuie să alăturăm - din motive de credibilitate, se va spune - pe 
Dumnezeul revelaţiei celui al filosofilor. Făcând însă caz de aceste raţiuni, rămânem doar la 
nivelul „teologiei naturale", continuând să facem jocul filosofilor. Atunci când vorbeşte 
despre Dumnezeu, creştinul nu are dreptul să separe nici măcar în gând Unul de Trei. A 

înainta, ca să spunem aşa, raţional, de la Unul la Trei este un tour de for ce, o prestidigitaţie 
intelectuală mai degrabă decât o dezvoltare logică. 

Prin urmare, trebuie să se înceapă cu credinţa, aceasta fiind singura cale de a salva 
filosofia. însăşi filosofia, în punctele ei cele mai înalte, cere renunţarea la speculaţie; 
căutându-L pe Dumnezeu, ea atinge momentul supremei necunoaşteri: o cale negativă, care 
recunoaşte eşecul gâdirii umane. In acest caz, filosofia sfârşeşte în misticism şi piere, 
devenind trăirea unui Dumnezeu necunoscut, Care nu mai poate fi nici măcar numit. Acest 
Dumnezeu este Cel predicat de Sfântul Apostol Pavel în Areopag. De fapt, ştim că altarul 
Dumnezeului necunoscut era ridicat în cinstea unuia din mulţii zei, de teama de a nu-L ignora 
sau trece cu vederea, Atena fiind o puternică cetate-mamă. Cu toate acestea, se pare că Pavel a 
cunoscut ceea ce era mai valoros în gândirea greacă, stoicismul de exemplu, şi tocmai acestei 
părţi a gândirii greceşti a dorit să-i dea o replică. 

In timp ce apogeul filosofiei este o întrebare, teologia trebuie să răspundă mărturisind 
că transcendenţa se revelează în imanenţa întrupării. Noţiunea de revelaţie implică această 
imanenţă. In această imanenţă însă, Dumnezeu Se descoperă pe Sine ca fiind transcendent. 
Pentru a evoca transcendenţa, cu toată seriozitatea, într-o perspectivă creştină, este necesar să 
depăşim nu numai toate noţiunile despre lumea creată, dar chiar şi noţiunea de cauză primă a 
acestei lumi. Cauzalitatea divină în creaţie presupune totuşi o legătură cu efectul ei. 
Dumnezeu trebuie înţeles dincolo de transcendenţa filosofică; trebuie să transcendem 
transcendenţa acestei cauzalităţi prime, care îl pune pe Dumnezeu în legătură cu lumea. 
Trebuie să admitem că lumea a fost creată de către Dumnezeu în mod liber, dar şi că 
Dumnezeu ar fi putut tot aşa de bine să nu o creeze. Creaţia este un act liber al voinţei divine. 
In marea tradiţie platoniciană, Dumnezeu este conceput întotdeauna ca principiu a tot ce 
există, iar lumea se dezvoltă din El fără o ruptură ontologică. Pentru creştini, dimpotrivă, 
orice emanatism este imposibil; ruptura ontologică fiind totală, creaţia ex nihilo este liberă. 
Avem aici un dat propriu - şi fundamental - al tradiţiei biblice, fie că este iudeo-creştină, fie 
avraamică. 

Lumea nu ar fi putut exista dacă Dumnezeu nu ar fi ceea ce este. In Ieşire, Dumnezeu 
Se numeşte pe Sine: „Eu sunt Cel Ce sunt". Creştinii au dorit să vadă în acest nume divin 
răspunsul dat tuturor filosofiilor. Ei i-au justificat pe filosofi, citând acest pasaj. Fiinţa pe care 
nimeni nu o poate numi Se numeşte pe Sine. Acest nume este, mai presus de toate, indepen- 
dent de orice altă existenţă. El va dăinui după distrugerea universului - „separat" de orice 
fiinţă - şi va restaura ontologic universul, după cum afirmă tradiţia rabinică. Este numele 
„Celui Ce este" într-un mod absolut. în Confesiuni 8 (Cartea a VH-a), Fericitul Augustin 
aminteşte propria sa meditaţie asupra acestui text: „Tu m-ai chemat de departe, spunând: Cu 
adevărat, ego sum qui sum. Şi Te-am auzit după cum cineva aude înlăuntrul inimii şi nu m-am 
mai putut îndoi. Mai degrabă m-aş fi putut îndoi de faptul că trăiesc decât că adevărul există" 
- adevăr ce poate fi cunoscut prin contemplarea creaţiei; într-adevăr, fiinţele nu au fiinţă, „ele 
sunt deoarece sunt de la Tine, ele nu sunt deoarece nu sunt ceea ce Tu eşti". 

Acest nume - cel puţin în accepţiunea Fericitului Augustin şi a multora dintre Părinţi: 
Dumnezeu ca plinătate a fiinţei - rămâne totuşi în sfera conceptuală. Noi concepem fiinţa 
pornind de la ceea ce cunoaştem ca fiinţă de la fiinţe. In realitate, nu este un nume „separat". 
Pe Dumnezeu trebuie să-L evocăm ca fiind dincolo de tot ceea ce poate fi cunoscut ca fiinţă. 
După cum a arătat Hegel, conceptul de fiinţă se opune celui de nefiinţă; fiinţa şi neantul, 
constituind două concepte-limită, rămân totuşi în corelaţie. Dumnezeu, Dumnezeul Cel viu, se 
află dincolo de acest cuplu conceptual suprem. Criticii lui Hegel insistă asupra faptului că 
fiinţa este noţiunea cea mai goală de sens, conceptul cel mai abstract şi mai sărac, virtual 
identic cu opusul său, nefiinţa. Definită pe scurt, noţiunea de fiinţă este gândirea noastră care 
devine propriul ei obiect. Fiinţele concrete există în mod concret. Conceptul de fiinţă nu este 
altceva decât ceea ce gândim noi despre ele, ceea ce, considerat în mod abstract, le este 



8 Fer. Augustin, Mărturisiri, în col. "Părinţi şi scriitori bisericeşti", voi. 64, EIBMBOR, Bucureşti, 1985. Volum 
reeditat în anul 1994. (nota Apologeticum). 

comun. Cunoaştem soluţia hegeliană: pentru a descoperi adevărul trebuie să gândim împreună 
fiinţa şi nefiinţa, să le concepem ca mişcare, ca devenire concretă; Dumnezeul lui Hegel este 
dialectică sacralizată. Devenirea apare ca primul concept concret. 

Să reţinem doar faptul că „fiinţa" nu poate desemna ceea ce este suprem, ci numai 
ceea ce este minor. Dumnezeul Cel viu trebuie evocat dincolo de opoziţia dintre fiinţă şi 
nefiinţă, dincolo de orice concepte, inclusiv cel al devenirii. Lui nu I se poate opune nimic. El 
nu cunoaşte nici neantul care să I se opună. Gândirea trebuie să se depăşească pe sine pentru 
a-L aborda - fără a-L numi. Trebuie să-L înţelegem fără a-L înţelege, să-L cunoaştem fără a-L 
cunoaşte. Aceasta este singura teologie naturală pentru un creştin. „Attingitur inattingibile 
inattingibiliter", spune Nicolaus Cusanus într-o formulă concisă, care ar putea fi tradusă 
astfel: „Ceea ce este dincolo de orice atingere nu poate fi atins decât într-un mod în care nu e 
atins". Nu-1 putem fixa pe Dumnezeu în nici un concept, nici chiar în cel al esenţei. Aceasta 
este „ignoranţa cunoscătoare". 

Prin urmare, Dumnezeu rămâne transcendent, radical transcendent prin natura Sa, în 
însăşi imanenţa manifestării Sale. Din acest motiv, creştinii au adoptat calea apofatică (sau 
negativă), metodă desăvârşit exprimată de Dionisie Pseudo-Areopagitul, care a scris lucrarea 
Teologia mistică 9 spre sfârşitul secolului al V-lea. în sensul pe care i-1 dă Dionisie, calea 
apofatică impune, atunci când vorbim de Dumnezeu, negarea numelor supreme; nici chiar 
Unul lui Platon nu se potriveşte acestui Dumnezeu Care transcende orice noţiune omenească. 
Descoperim aceeaşi atitudine la Fericitul Augustin: „Dumnezeu este Cel pe Care îl cunoaştem 
cel mai bine necunoscându-L". El este Cel despre Care nu avem nici o cunoştinţă în afară de 
aceea de a şti cât ne este de necunoscut (De ordine). In lucrarea De doctrina christiana, 
Augustin accentuează faptul că nu putem spune nici măcar că Dumnezeu este inefabil, 
deoarece, spunând acest lucru, noi spunem ceva ce dă naştere unei „bătălii a cuvintelor", care 
trebuie depăşită prin tăcere. 

Astfel este demonstrat eşecul gândirii umane în faţa transcendenţei radicale a lui 
Dumnezeu. Filosofia a ajuns la acest eşec urmând marea linie platoniciană. Platon în Phaidon 
şi în Republica (Cartea VI, 19. 529 b) evocă „frumosul care depăşeşte orice posibilitate de 
exprimare", în Parmenides se găseşte o primă ipoteză referitoare la Unu. Dacă Unu este unu 
cu adevărat, nu este fiinţă, deoarece ideea de fiinţă implică o dualitate, aceea a fiinţei şi a 
nefiinţei. Nu putem avea nici o părere, idee sau cunoaştere despre El; El este dincolo de tot 
ceea ce este. Dionisie citează literal acest text - fără însă a-1 numi pe Platon. In fine, este bine 
cunoscut faptul că Plotin a dezvoltat această cale negativă într-un mod remarcabil. 

In contextul revelaţiei, prima epistolă a Sfântului Ioan afirmă: „Pe Dumnezeu nimeni 
nu L-a văzut vreodată" (I Ioan 4, 12). Iar Sfântul Apostol Pavel spune: „Cel ce singur are 
nemurire şi locuieşte într-o lumină neapropiată; pe Care nu L-a văzut nimeni dintre oameni, 
nici nu poate să-L vadă" (I Timotei 6, 16). 

Trebuie înţeles că apofaza teologiei răsăritene nu este împrumutată din gândirea 
filosofilor. Dumnezeul creştinilor este mai transcendent decât cel al filosofilor. La Plotin, 
Unul, Absolutul care nu poate fi numit, este într-un anume mod în continuitate cu Intelectul 
şi, în cele din urmă, cu lumea. Universul apare ca o manifestare, ca o degradare a Absolutului 
- ba mai mult, fără un proces catastrofal. Să ne amintim aversiunea lui Plotin faţă de gnostici. 
Cosmogonia coincide cu teogonia. Dimpotrivă, pentru creştini, ruptura dintre Dumnezeul Cel 
viu-Treimea şi lumea creată, atât în modalitatea ei inteligibilă, cât şi în cea sensibilă, este 
radicală. Părinţii au folosit tehnica filosofică a negaţiei pentru a postula transcendenţa, de data 
aceasta, absolută a Dumnezeului Celui viu. Apofatismul teologiei ortodoxe nu este o tehnică 
de interiorizare prin care insul este absorbit într-un absolut mai mult sau mai puţin „co- 
natural" cu Intelectul. Este o prosternare înaintea Dumnezeului Celui viu, Care nu poate fi 
atins, nu poate fi concretizat şi nu poate fi cunoscut, deoarece El este personal, este 
plenitudinea existenţei personale. Apofaza este exprimarea în limbaj omenesc, în limbaj 
teologic a tainei credinţei. Deoarece acest Dumnezeu incognoscibil Se descoperă pe Sine şi 



9 Sf. Dionisie Areopagitul, Opere complete, Editura Paiedeia, Bucureşti, 1996. 

fiindcă El îşi transcende, prin existenţa Sa liberă, personală, propria Sa esenţă, El poate, într- 
adevăr, să Se facă pe Sine „părtaş,,. „Pe Dumnezeu nimeni nu L-a văzut vreodată: Fiul cel 
Unul-Născut, Care este în sânul Tatălui, Acela ni L-a făcut cunoscut" (Ioan 1, 18). Această 
taină a credinţei ca întâlnire personală şi participare ontologică este unica temelie a limbajului 
teologic, limbaj pe care apofaza îl deschide tăcerii îndumnezeirii. 



Capitolul I 
Cele două monoteisme 

I. Introducere 

Dumnezeu nu este obiectul vreunei ştiinţe, iar teologia se deosebeşte fundamental de 
gândirea filosofilor. Teologul nu îl caută pe Dumnezeu aşa cum un om ar căuta un obiect, ci 
se lasă cuprins de El aşa cum cineva se lasă cuprins de o persoană. Şi tocmai pentru că a fost 
mai întâi găsit de Dumnezeu, pentru că Dumnezeu, am putea spune, a purces să-1 caute printr- 
o întâlnire revelatoare, el îl poate apoi căuta pe Dumnezeu, aşa cum cineva ar căuta o prezenţă 
cu întreaga sa fiinţă (dar şi cu întreaga sa minte). Dumnezeul teologiei este un „Tu"; El este 
Dumnezeul Cel viu al Bibliei, Absolutul, desigur, însă un Absolut personal Căruia ne putem 
adresa în intimitatea rugăciunii. 

Relaţia „eu- Tu" între un credincios şi un Dumnezeu personal se întâlneşte, bineînţeles, 
şi în afara tradiţiei iudeo-creştine. Acest Dumnezeu nu este însă Dumnezeul unic şi suprem; el 
este doar unul din numeroasele personaje divine ale politeismului. In general, politeismul este 
numai un aspect minor al monoteismului, însă absolutul în care „zeii" se reabsorb nu este 
niciodată personal. „Zeii" - în India, chiar şi zeul „personal" - nu sunt decât aspecte, 
manifestări ale unui absolut impersonal, manifestări tot atât de contingente pentru Orientul 
necreştin, ca şi lumea cu care se confruntă, fiind destinaţi, asemenea ei, să se anuleze, să se 
absoarbă ei înşişi în intimitatea Identităţii Totale. Iar această Identitate ignoră „alteritatea", 
înghiţind orice relaţie personală. 

In mod similar, zeii Greciei antice trebuiau să se supună unei „Necesităţi" („Moira") 
anonime dominante. Filosofii au situat mai presus de aceşti zei nu atât o Persoană, cât un 
univers superior al stabilităţii şi luminii, sfera frumuseţii unei fiinţe impersonale - este cazul 
lui Platon, al stoicilor şi chiar al lui Aristotel. „Neoplatonismul" avea să sfârşească într-un 
„misticism" al absorbţiei, care ne aduce aminte de gândirea indiană. 

Să ne oprim pentru un moment la Plotin, care reprezintă, poate, reperul antichităţii 
nebiblice şi a cărui gândire va fi asimilată şi întrebuinţată de numeroşi Părinţi, ajungând prin 
ei la o adevărată împlinire. 

Pentru Plotin, primul nivel al cunoaşterii este localizat în Sufletul universal, care 
unifică diferitele părţi ale lumii, zeii reprezentând tot atâtea aspecte ale sale. Deasupra 
acestuia - în om ca şi în inima lumii - este inteligenţa, un grad de unitate superior. Acest nivel 
al lui nous este, de asemenea, cel al fiinţei sau, mai exact, în această privinţă există o 
identitate între gândire şi obiectul ei; obiectul există întrucât este gândit, iar gândirea există 
deoarece obiectul se reduce în cele din urmă la o esenţă inteligibilă. Totuşi, această identitate 
nu este absolută, deoarece se transpune într-o reciprocitate alternativă, în care încă mai există 
alteritate. Pentru a cunoaşte pe Unul în mod desăvârşit este necesară transcenderea nous-ului. 

Dacă depăşim nivelul gândirii şi al realităţii gândite, dualitatea finală Fiinţă- 
Inteligenţă, ajungem al non-Inteligenţă şi ne-Fiinţa, negarea indicând în acest caz ceva 
pozitiv, o transcendenţă. In acea clipă însă se impune tăcerea. Nu putem numi ceea ce este 
inefabil, deoarece se opune nimicului, deoarece nimicul îl limitează. Singura cale de a-1 atinge 
este de a nu-1 cunoaşte: necunoaşterea, trecerea dincolo de tot ceea ce există nu este decât 

starea de extaz. Filosofia culminează şi eşuează totodată acolo unde începe incognoscibilul. 
Unul nu poate fi cunoscut decât înainte sau după extaz; cu alte cuvinte, el nu poate fi 
cunoscut, deoarece nu este extazul. In timpul extazului nu mai există nimic altceva, de unde şi 
necunoaşterea. Porphyrios ne relatează că Plotin a fost în starea de extaz de patru ori în viaţa 
sa. Insă această cunoaştere a naturii divine este realizată şi anulată simultan în 
impersonalitatea necunoaşterii. 

Spre deosebire de majoritatea religiilor şi a sistemelor metafizice în care relaţia „eu- 
Tu" dispare în momentul când ne avântăm în sfera proprie Divinităţii, Biblia afirmă temeiul 
ultim, ireductibil al unui Dumnezeu personal, deopotrivă absolut şi personal, în acest caz şi 
strâns legată de revelaţia deplină din creştinism, se iveşte o altă delimitare. Dumnezeul 
iudeilor îşi ascunde profunzimile naturii Sale. El se manifestă doar prin autoritatea Sa, însuşi 
numele Său neputând fi pronunţat. El se învăluie într-o lumină inaccesibilă, iar omul nu-L 
poate vedea fără să moară. 

Intre această înspăimântătoare monadă divină şi creatura sa smerită nu sunt posibile 
nici reciprocitatea adevărată, nici întâlnirea faţă către faţă. De la Dumnezeu vine vorbirea, 
cuvântul, iar de la om vine doar smerenia supunerii şi a credinţei. „Teologia", în sensul 
propriu, în care ea este înţeleasă de Părinţi, rămâne ascunsă pentru Israel. 

In afara creştinismului, se observă aceste două tendinţe opuse: printre iudei (şi mai 
târziu în islam, care este o religie „avraamică"), un monoteism afirmând caracterul personal al 
lui Dumnezeu, fără a-I cunoaşte însă natura, un Dumnezeu viu, dar nu şi viaţă divină; în 
lumea antică (încă şi azi în unele tradiţii religioase, cu excepţia celor semite), un monoteism 
metafizic anticipând natura Absolutului, dar care nu permite accesul la ea decât prin dispariţia 
persoanei. Pe de o parte, se descoperă un misticism personal al absorbţiei, în care cunoaşterea 
lui Dumnezeu se dovedeşte imposibilă, deoarece însăşi Persoana Sa trebuie să fie reabsorbită 
în inefabil; pe de altă parte, supunerea personală faţă de un Dumnezeu personal, însă fără 
posibilitatea de a întrevedea natura divină, o cunoaştere interzisă de persoana lui Dumnezeu, 
ea fiind închisă în sine. Pe de o parte, natura care îneacă persoana, pe de altă parte, persoana 
divină care ascunde natura. Prin urmare, în afara creştinismului, o cunoaştere imposibilă 
(deoarece neagă obiectul cunoscut şi pe cel care cunoaşte) se opune unei cunoaşteri interzise 
(deoarece nu există o măsură comună, o mediere între Creator şi creatură). 

Creştinismul îl eliberează pe om de aceste două limitări, descoperindu-i în mod deplin 
şi simultan atât pe Dumnezeul personal, cât şi natura Sa. In acest mod, el dezvoltă ceea ce este 
mai valoros în religia iudaică şi în celelalte religii sau sisteme metafizice, însă nu printr-o 
sinteză culturală, ci întru Hristos şi prin Hristos. In El umanitatea şi dumnezeirea sunt unite, 
natura divină comunicându-se naturii umane şi îndumnezeind-o - acesta este răspunsul dat lui 
Israel. Fiul însă este consubstanţial cu Tatăl şi cu Duhul - acesta este răspunsul dat sistemelor 
metafizice impersonale. Natura divină nu este dincolo de persoană, dimpotrivă, plinătatea ei 
rezidă în comuniunea persoanelor divine şi ea se revelează omului printr-o comuniune 
personală. 

„Totuşi, aceste răspunsuri sunt greu de înţeles, iar împlinirea întru Hristos înseamnă 
„scandal" şi „nebunie". 

- „Scandal pentru iudei": cum ar putea Dumnezeul unic, transcendent, fără nici un 
numitor comun cu omul, să aibă un Fiu, El însuşi Dumnezeu şi totuşi om, umilit şi răstignit? 

- „Nebunie pentru elini": cum ar putea Absolutul impersonal să se întrupeze într-o 
persoană? Cum ar putea veşnicia în nemişcare să intre în timp? Cum ar putea deveni 
Dumnezeu acel ceva cu care omul nu se poate uni fără a-1 transcende? 

Aşadar, creştinismul împlineşte şi scandalizează în acelaşi timp. Insă oricare ar fi 
atitudinea „elinilor" sau a „iudeilor" care îl neagă pe Hristos, în Biserică - adică în trupul 
acestui Cuvânt care vindecă totul, reînvie, purifică şi pune fiecare adevăr la locul cuvenit - n- 
ar trebui să fie nici o deosebire între elini şi iudei. 

Aici se ivesc două pericole, în primul rând, teologul ar putea fi „elin" în Biserică, 
lăsându-se dominat de formele sale proprii de exprimare într-o asemenea măsură încât să 

conceptualizeze revelaţia şi să piardă totodată sensul biblic al concretului şi caracterul 
existenţial al întâlnirii cu Dumnezeu, ascuns de antropomorfismul aparent al religiei iudaice. 
Acestui pericol, care durează de la scolastici până la intelectualii din secolul al XlX-lea, îi 
corespunde, în vremea noastră, un pericol contrar: acela al unui biblicism întrucâtva 
„structurat", prin care se opune tradiţia iudaică „filosofiei greceşti şi se încearcă o reelaborare 
teoretică, făcându-se uz de categorii pur semitice." 

Teologia însă trebuie să aibă expresie universală. Nu este doar un simplu accident 
faptul că Dumnezeu a plasat Părinţii Bisericii într-un context grecesc; nevoia de claritate în 
filosofie şi de profunzime în gnoză i-au obligat pe aceştia să purifice şi să sacralizeze limbajul 
filosofilor şi al misticilor, pentru a conferi mesajului creştin, care include tradiţia iudaică, dar 
o depăşeşte, caracterul său atotcuprinzător şi universal. 



II. Calea negativă şi calea pozitivă 

Dumnezeu este cunoscut în revelaţie ca într-o relaţie personală. Revelaţia este 
întotdeauna o revelaţie faţă de cineva; este constituită din întâlniri care se orânduiesc într-o 
istorie. Revelaţia în totalitatea ei este, prin urmare, o istorie; este realitatea istoriei de la 
creaţie la parusie. 

Astfel, revelaţia este o relaţie „teo-cosmică" în care suntem cuprinşi şi noi. Nu numai 
că nu îl putem cunoaşte pe Dumnezeu în afara ei, dar nici nu o putem judeca „obiectiv" în 
acest fel. Revelaţia nu cunoaşte „exterioritate", deoarece ea este această relaţie între 
Dumnezeu şi lumea în care, fie că ne face plăcere sau nu, ne găsim noi înşine. 

Insă în imanenţa revelaţiei Dumnezeu se afirmă pe Sine ca fiind transcendent creaţiei. 
Dacă ar fi să definim ca transcendent ceea ce scapă sferei cunoaşterii şi experienţei noastre, 
atunci ar trebui să spunem nu numai că Dumnezeu nu face parte din această lume, dar că El 
transcende propria Sa revelaţie. 

Dumnezeu este imanent şi transcendent în acelaşi timp: imanenţa şi transcendenţa se 
implică reciproc. Transcendenţa pură este imposibilă. Dacă îl concepem pe Dumnezeu drept 
cauză transcendentă a universului, El nu poate să fie transcendent, deoarece însăşi ideea de 
cauză implică pe aceea de efect. In dialectica revelaţiei, imanenţa ne dă posibilitatea să 
numim transcendenţa. In acelaşi timp, nu ar exista nici un fel de imanenţă dacă transcendenţa 
nu ar fi, în profunzimea sa, inaccesibilă. 

Din acest motiv nu putem să-L concepem pe Dumnezeu în El însuşi, în esenţa Sa, în 
taina Sa. A încerca să-L concepem pe Dumnezeu în El însuşi înseamnă a fi reduşi la tăcere, 
deoarece nici gândirea şi nici vorbirea nu pot cuprinde infinitul în acele concepte care, 
definind, limitează. De aceea, Părinţii greci au recurs, în scopul cunoaşterii lui Dumnezeu, la 
calea negativă. 

Calea negativă (apofatică) este o încercare de a-L cunoaşte pe Dumnezeu nu în ceea ce 
El este (mai exact, în funcţie de experienţa noastră ca făpturi create), ci în ceea ce El nu este. 
Ea procedează printr-o serie de negaţii. Neoplatonicienii şi înţelepţii indieni folosesc şi ei 
această cale, deoarece ea este impusă oricărei gândiri care se îndreaptă spre Dumnezeu, 
înălţându-se spre El. Ea culminează, în cazul lui Plotin, cu sinuciderea filosofiei, cu 
transformarea filosofului în mistic. In afara creştinismului însă, ea sfârşeşte doar în 
depersonalizarea lui Dumnezeu şi a omului care îl caută. Aşa se face că o prăpastie desparte 
această căutare de teologia creştină, chiar şi atunci când aceasta din urmă pare a urma calea 
lui Plotin. într-adevăr, un Grigorie de Nyssa, un Dionisie Pseudo-Areopagitul (în tratatul său 
Teologia mistica) nu văd în apofatism revelaţia, ci receptorul revelaţiei; ei realizează prezenţa 
personală a unui Dumnezeu ascuns. Pentru ei, calea negativă nu duce la un vid în care 
subiectul şi obiectul vor fi reabsorbite; persoana umană nu se dizolvă, ci are şansa întâlnirii 
faţă către faţă cu Dumnezeu, o unire fără amestecare, datorită harului. 

Apofatismul constă în negarea a ceea ce Dumnezeu nu este. Este eliminată în primul 

rând întreaga creaţie, chiar şi măreţia cosmică a boitei înstelate şi lumina inteligibilă a 
îngerilor din ceruri. Sunt excluse apoi cele mai înalte atribute: bunătatea, iubirea, 
înţelepciunea şi, în cele din urmă, însăşi fiinţa. Dumnezeu nu este nimic din toate acestea; în 
natura Sa, El este incognoscibilul; El „nu este". Aici intervine paradoxul creştin: El este 
Dumnezeul Căruia îi spun „Tu", Care mă cheamă, Care se descoperă pe Sine ca fiind 
personal, viu. In Liturghia Sfântului Ioan Gură de Aur, înainte de Rugăciunea Domnească, ne 
rugăm: „Şi ne învredniceşte pe noi, Stăpâne, cu îndrăznire, fără de osândă să cutezăm a Te 
chema pe Tine ..., Tată". Textul grecesc spune cu exactitate aceasta: „Pe Tine, epouranion 
Theon (adică Dumnezeu Cel ceresc pe Care nimeni nu îl poate numi, Dumnezeu apofatic), să 
cutezăm a Te numi Tată şi să îndrăznim să Te chemăm". Ne rugăm deci pentru a avea 
cutezanţa, dar şi naturaleţea, de a-I spune lui Dumnezeu „Tu". 

în acest fel, se deschide, paralel cu calea negativă, şi calea pozitivă, „catafatică". 
Dumnezeul Cel ascuns, dincolo de tot ce îl revelează, este şi Cel Care Se descoperă pe Sine. 
El este înţelepciune, iubire, bunătate. Insă natura Sa rămâne necunoscută în profunzimea ei şi 
tocmai de aceea El se descoperă pe Sine. Memoria permanentă a apofatismului trebuie să 
îndrepte calea catafatică. Ea trebuie să purifice conceptele noastre prin contactul cu ceea ce 
este inaccesibil şi să le ferească de închistare în propriile lor sensuri limitate. Desigur, 
Dumnezeu este înţelept, dar nu în sensul curent în care spunem că este înţelept un negustor 
sau un filosof, înţelepciunea Sa nelimitată nu este o necesitate lăuntrică a naturii Sale. Numele 
cele mai înalte, chiar şi iubirea, exprimă, dar nu epuizează esenţa divină. Ele constituie 
atribute prin care Dumnezeirea se comunică pe Sine, fără însă ca izvorul ei tainic, natura ei să 
se epuizeze vreodată sau să se obiectiveze sub privirea noastră scrutătoare. Conceptele noastre 
purificate ne dau posibilitatea de a ne apropia de Dumnezeu; numele divine ne permit, într-un 
anume sens, să-L pătrundem. Nu putem însă niciodată să-I cuprindem esenţa, căci ar însemna 
că El este determinat de atributele Sale. Dar El nu este determinat de nimic şi aceasta tocmai 
fiindcă El este un Dumnezeu personal. 

Sfântul Grigorie de Nyssa a comentat în acest sens Cântarea Cântărilor 10 în care el 
vede căsătoria mistică a sufletului (şi a Bisericii) cu Dumnezeu. Iubita care îşi urmăreşte 
iubitul este sufletul în căutarea Dumnezeului său. Iubitul se ridică şi îi scapă, tot aşa şi 
Dumnezeu: cu cât sufletul îl cunoaşte mai mult, cu atât El îi scapă, şi cu atât sufletul îl iubeşte 
mai mult. Cu cât Dumnezeu îl satisface mai mult prin prezenţa Sa, cu atât sufletul este mai 
însetat de prezenţa Sa tot mai deplină şi se avântă în căutarea Lui. 11 Cu cât este mai plin de 
Dumnezeu, cu atât îl descoperă ca fiind mai transcendent. In acest fel, sufletul este pătruns de 
prezenţa divină, dar se cufundă tot mai mult în esenţa inepuizabilă, care este inaccesibilă în 
măsura în care este esenţă pură. Astfel, această căutare devine fără sfârşit. In această dilatare 
infinită a sufletului, în care iubirea se revarsă neîncetat şi se reînnoieşte „din început întru 
început", Grigorie vede noţiunea creştină de fericire. Dacă cineva ar cunoaşte natura însăşi a 
lui Dumnezeu, atunci el ar fi Dumnezeu. Unirea făpturii cu Creatorul reprezintă avântul fără 
de margini în care sufletul cu cât este mai împlinit, cu atât simte, fericit, că distanţa dintre sine 
şi esenţa divină este din ce în ce mai mică, dar permanent infinită, o distanţă care îi îngăduie 
să iubească şi îl cheamă la iubire. Dumnezeu ne cheamă şi ne implică în această chemare, care 
îl descoperă şi îl ascunde în acelaşi timp; iar noi nu putem ajunge până la El decât prin această 
relaţie, care, pentru a fi posibilă, este necesar ca, în esenţa Sa, Dumnezeu să rămână pentru 
totdeauna inaccesibil. 

Vechiul Testament relevă acest moment negativ; este imaginea atât de des folosită de 
gânditorii creştini, a întunericului. „Şi şi-a pus întunericul acoperământ", spune Psalmul 17, 
13, iar Solomon, în rugăciunea de sfinţire a Templului (Regi), zice către Dumnezeu: „Tu, Cel 
Care ai dorit să locuieşti în întuneric". Putem să ne gândim, de asemenea, şi la întunericul de 
pe Muntele Sinai. 



10 Sf. Grigorie de Nyssa, Scrieri 1, PSB, voi. 29, EIBMBOR, Bucureşti, 1982. Traducere de Pr. Prof. D. 
Stăniloae şi Pr. Ioan Buga. Note de Pr. Prof. D. Stăniloae şi indice de Pr. Ioan Buga. (nota Apologeticum). 

11 Acelaşi lucru îl găsim exprimat şi de Sf. Simeon Noul Teolog în imnele sale. (nota Apologeticum). 

15 



Vladimir Lossky 



Experienţa acestei transcendenţe este adecvată vieţii mistice a creştinului: „Chiar şi 
atunci când sunt una cu Tine", spune Sfântul Macarie, „chiar şi atunci când mie mi se pare că 
nu mai sunt despărţit de Tine, ştiu că Tu eşti stăpânul, iar eu slujitorul. Nu mai poate fi vorba 
de contopirea extatică inefabilă la care se referea Plotin, ci de o relaţie personală, care, departe 
de a diminua Absolutul, îl revelează ca fiind „altul", cu alte cuvinte, ca fiind mereu nou, 
inepuizabil. Aceasta este relaţia dintre persoana lui Dumnezeu, o natură în sine inaccesibilă 
(aici, ideea de esenţă nu interzice iubirea, ci, dimpotrivă, reprezintă imposibilitatea logică a 
unei „călătorii spre limită" care L-ar cuprinde şi epuiza pe Dumnezeu), şi persoana umană, 
omul în însăşi nimicnicia lui, care, în această unire, nu se anulează pe sine, ci se 
transfigurează şi rămâne sau mai exact devine, în sensul deplin al cuvântului, o persoană. 
Altminteri, nu mai poate exista religia, adică legătură, relaţie. 

Izvorul adevăratei teologii creştine este, astfel, mărturisirea întrupării Fiului lui 
Dumnezeu. într-adevăr, prin întrupare, o persoană reuneşte natura transcendentă, 
incognoscibilă a Divinităţii cu natura umană. Unirea celor două naturi în Hristos reprezintă 
unirea supracerescului şi a pământescului, dusă până în mormânt şi chiar până în Iad. In 
Hristos, transcendenţa devine imanentă, dându-ne posibilitatea de a vorbi despre Dumnezeu, 
adică de a fi teologi. Aici este toată taina, în faptul că omul are putinţa de a-L vedea (şi chiar 
îl vede) pe Dumnezeu în Hristos şi că poate vedea (şi, într-adevăr, vede) în Hristos strălucirea 
naturii divine. Această unire fără amestecare a dumnezeirii şi umanităţii într-o singură 
persoană exclude o apofază metafizică ce ar putea determina Treimea să cadă în impersonal; 
dimpotrivă, ea reuşeşte să consacre revelaţia ca pe o întâlnire, ca pe o comuniune. 

In acest fel, gândirea greacă a deschis şi, în acelaşi timp, a închis calea spre creştinism. 
A deschis-o prin preamărirea Logosului şi a frumuseţii cereşti, dacă nu a lui Dumnezeu, cel 
puţin a divinului. A închis-o prin îmbrâncirea omului înţelept înapoi spre o mântuire prin 
eschivare. Unii gânditori au opus la joie de vivre a lumii antice austerităţii proprii 
creştinismului. Aceasta ar însemna să facem abstracţie de sensul tragic al destinului din teatrul 
grec şi de ascetismul sever al lui Platon, de ecuaţia sa „trup = mormânt" (soma = sema), de 
dualismul sensibil-inteligibil, să discredităm, dintr-o dată, judecata limpede şi dreaptă şi să 
invităm la evitarea ei. Intr-un anume sens, gândirea antică pregăteşte terenul nu doar pentru 
creştinism, care o depăşeşte, ci şi pentru dualismele mai mult sau mai puţin naive din 
maniheism şi sistemele gnostice, unde este opusă lui Hristos. 

Ceea ce lipseşte în această gândire, dar ar constitui deopotrivă o şansă de împlinire şi o 
piatră de poticnire pentru ea, este realitatea întrupării. Atunci când îşi aduce aminte de 
tinereţea sa, Fericitul Augustin aduce o admirabilă mărturie despre această confruntare dintre 
antichitate şi creştinism: „Acolo am citit, spune el, amintind clipa când a descoperit 
Enneadele, că la început a fost Cuvântul (cu alte cuvinte, el redescoperă pe Sfântul Ioan în 
Plotin). Am citit că sufletul omenesc stă mărturie luminii, dar nefiind el însuşi lumină... Insă, 
în mod cert, nu am aflat că a venit Cuvântul în această lume şi că nu a fost primit. Nu am aflat 
nici că s-a făcut trup. Am aflat că Fiul poate fi egal Tatălui, dar nu şi că El s-a «deşertat» pe 
Sine, s-a smerit până la moartea de pe Cruce... sau că Dumnezeu Tatăl I-a dat numele de 
Iisus". Teologia, dimpotrivă, tocmai de la acest nume începe. 



III. Treimea 

întruparea, punctul de pornire al teologiei, pune imediat în centrul acesteia din urmă 
taina Treimii. într-adevăr, Cel Ce S-a întrupat nu este altul decât Cuvântul, adică cea de-a 
doua Persoană a Treimii. întruparea şi Treimea sunt astfel inseparabile şi trebuie să subliniem 
rădăcinile evanghelice ale triadologiei ortodoxe în pofida unor obiecţii protestante şi a unui 
liberalism care ar pune în opoziţie Evanghelia şi teologia. Ar putea, oare, citi cineva 
Evanghelia fără a se întreba: cine este Iisus? Iar când auzim mărturisirea lui Petru: „Tu eşti 
Fiul Dumnezeului Celui viu" (Matei 16, 16) sau când Sfântul Ioan ne deschide porţile 

veşniciei prin Evanghelia sa, înţelegem că singurul răspuns posibil este dogma Treimii, 
Hristosul, unicul Fiu al Tatălui, Dumnezeul egal cu Tatăl, dumnezeire identică şi persoană 
diferită. 

Pentru noi, izvorul principal al cunoaşterii Treimii nu este altul decât Prologul 
Evangheliei după Ioan (precum şi prima epistolă a acestuia), şi de aceea autorul acestor 
uimitoare texte a primit, în tradiţia Ortodoxă, numele de Sfântul Ioan Teologul. De la primul 
verset al Prologului, Tatăl este numit Dumnezeu, Hristos este numit Cuvântul, iar Cuvântul, în 
acest început care aici nu are sens temporal, ci ontologic, este, în acelaşi timp, Dumnezeu 
(„La început... Cuvântul era Dumnezeu") şi altul decât Tatăl („iar Cuvântul era la 
Dumnezeu"). Aceste trei aserţiuni ale Sfântului Ioan: „La început a fost Cuvântul - şi 
Cuvântul era la Dumnezeu - iar Cuvântul era Dumnezeu", constituie sâmburele întregii 
teologii trinitare. Ele ne îndrumă imediat gândul spre obligaţia de a afirma, în acelaşi timp, 
identitatea şi diversitatea lui Dumnezeu. 

Desigur, este ispititor să spulberăm antinomia, raţionalizând unul sau altul din termenii 
ei. Astfel, au apărut, mai mult sau mai puţin explicit, două tendinţe eretice importante: 
unitarianismul şi triteismul. 

Unitarianismul şi-a asumat adeseori caracterul unui monarhism absolutist: există o 
singură persoană în Dumnezeu, cea a Tatălui, al Cărui Fiu şi Duh sunt doar emanaţii sau 
energii. Expresia cea mai perfectă a acestei erezii a constituit-o, în secolul al IlI-lea, 
modalismul lui Sabelie, în care însăşi noţiunea de persoană dispare. Pentru Sabelie, 
Dumnezeu este într- adevăr o esenţă impersonală care se manifestă în mod diferit în univers. 
Cele trei persoane nu sunt altceva decât trei moduri succesive de acţiune, trei apariţii în lume 
ale aceleiaşi monade, întotdeauna simplă în ea însăşi. Prin creaţie, Dumnezeu ia chipul 
Tatălui. Tatăl este astfel forma de manifestare divină în prima ei fază, asociată cu geneza şi 
starea paradisiacă. Păcatul a modificat însă relaţia dintre Dumnezeu şi om; era Tatălui s-a 
sfârşit, iar Dumnezeu a luat o altă înfăţişare, aceea a Fiului, a cărui manifestare completă a 
corespuns cu întruparea. La înălţare, modalitatea filială a divinităţii este absorbită iarăşi într-o 
nediferenţiere esenţială şi apare o nouă formă de manifestare, aceea a Duhului. La Judecata de 
Apoi, atunci când universul va fi îndumnezeit, totul va intra în monada indivizibilă. Această 
Treime succesivă rămâne, astfel, o pură aparenţă şi nu are nici o legătură cu realitatea însăşi a 
lui Dumnezeu; aici esenţa divină absoarbe în întregime persoanele. 

Erezia opusă, triteismul pur, nu a fost exprimată. Dacă însă absurditatea unei Treimi 
divergente nu poate fi formulată, totuşi se poate observa deseori o oarecare slăbire a 
reciprocităţii trinitare: o Treime fără egalitate şi, în cele din urmă, părăsită. înaintea Sinodului 
de la Niceea se manifestă puternice tendinţe subordinaţioniste în gândirea creştină, în special 
la Origen. Sub influenţa neoplatonismului, Tatăl a fost identificat cu unitatea supremă, astfel 
încât Fiul nu mai putea fi deosebit decât prin subordonare. Divinitatea nu îi aparţinea propriu- 
zis; El doar participă la natura divină a Tatălui. Astfel, Logosul a devenit instrumentul Unului, 
iar Duhul Sfânt, la rândul său, instrumentul Fiului, cu care să sfinţească în numele Tatălui. 

O dată cu Arie, această tendinţă a devenit o erezie care a sfărâmat unitatea trinitară. 
Arie identifica pe Dumnezeu cu Tatăl şi pretindea că tot ceea ce nu este Dumnezeu este creat. 
Prin urmare, Fiul este creat, deoarece El este altul decât Tatăl, iar deosebirea personală 
determină o ruptură ontologică. Acest Fiu creat creează, la rândul Său, pe Duhul Sfânt, iar 
Treimea devine o ierarhie în care cel inferior slujeşte drept instrument celui superior, fiind 
clar delimitată prin prăpastia de netrecut care separă cele create de cele necreate. Generarea 
devine creaţie. Fiul şi Duhul, „descendenţi" şi creaturi radical deosebite de divinitatea paternă, 
iar triada supravieţuieşte doar prin divizarea monadei. 

In contrast cu aceste tendinţe eretice, credinţa păstrată cu sfinţenie de Biserică face 
posibilă realizarea simultană a unităţii şi a diversităţii lui Dumnezeu. Insă inteligenţa noastră 
trebuie, de asemenea, să fie religioasă, deoarece nu doar sentimentul, ci şi gândirea trebuie să 
se deschidă spre adevăr, dar nu fiecare separat, ci împreună, constituind întreaga noastră 
fiinţă, plină de ardoare şi totodată lucidă. Triumful gândirii creştine constă în a fi elaborat de-a 

lungul primelor patru secole şi în special în secolul al IV-lea, secol „trinitar" prin excelenţă, o 
definiţie care a permis lumii păgâne să-şi formeze o idee asupra plinătăţii Treimii; aceasta nu 
a însemnat raţionalizarea creştinismului, ci creştinarea raţiunii, o transmutare a filosofiei în 
contemplaţie, o saturare a gândirii printr-o taină care nu este un secret de păstrat, ci o lumină 
inepuizabilă. Această lucrare măreaţă, la care au contribuit Atanasie din Alexandria, Vasile 
cel Mare, Grigorie de Nyssa şi Grigorie de Nazianz, precum şi Ilarie de Poitiers, a dat, în cele 
din urmă, Bisericii posibilitatea de a exprima, prin termenul homoousios, taina divinităţii, în 
acelaşi timp, monadă şi triadă. Homoousios înseamnă consubstanţial, identic în esenţă, co- 
esenţial; acesta este adjectivul care îl califică pe Fiul drept Dumnezeu şi altul decât „Dumne- 
zeul", acelaşi Dumnezeu, însă nu Tatăl. 

„Cuvântul a fost la Dumnezeu", spune Prologul Sfântului Ioan: pros ton Theon. Pros 
indică mişcarea, o apropiere dinamică, şi ar putea fi tradus mai degrabă prin „spre" decât prin 
„la": „Cuvântul era spre Dumnezeu". Pros include astfel ideea unei relaţii - această relaţie 
între Tatăl şi Fiul este o generare veşnică, şi, în acest fel, Evanghelia ne descoperă viaţa 
Persoanelor divine ale Treimii. 

Tot Evanghelia ne revelează „locul" Sfântului Duh în Treime, precum şi relaţiile care 
îi subliniază unicitatea. Este suficient să citim în Evanghelia după Ioan ultimele cuvinte ale 
Domnului adresate Apostolilor: „Şi Eu voi ruga pe Tatăl şi alt Mângâietor vă va da vouă ca să 
fie cu voi în veac, Duhul Adevărului" (Ioan 14, 16-17), şi în alt loc: „Mângâietorul, Duhul 
Sfânt, pe Care-L va trimite Tatăl, în numele Meu" (Ioan 14, 26). Prin urmare, Duhul este altul 
decât Fiul, Care este şi El Mângâietor, însă El, Duhul, este trimis în numele Fiului pentru a-I 
servi drept mărturie. In acest fel, relaţia Sa cu Fiul nu se manifestă nici ca opoziţie şi nici ca 
separare, ci ca diversitate şi reciprocitate - aşadar, o comuniune întru Tatăl. 

Acelaşi lucru este valabil şi în cazul relaţiei Duhului cu Tatăl: „Duhul Adevărului, 
Care de la Tatăl purcede" (Ioan 15, 26); Duhul este deosebit de Tatăl, însă este unit cu El prin 
legătura purcederii, care îi este proprie Lui şi se deosebeşte de naşterea Fiului. 

Aşadar, Fiul şi Duhul apar în întreaga Evanghelie ca două Persoane divine trimise în 
lume, primul ca să ne grăbească eliberarea personală, iar cel de-al doilea ca să Se unească El 
însuşi cu natura noastră pentru a o regenera. Fiecare din aceste două Persoane îşi are propria 
relaţie cu Tatăl (naştere şi purcedere); între ele există o relaţie de reciprocitate: datorită 
purificării Fecioarei de către Duhul, Fiul a putut fi dat oamenilor, după cum prin rugăciunea 
Fiului înălţat la dreapta Tatălui, Duhul a fost trimis acestora („Mângâietorul, pe Care Eu îl voi 
trimite vouă de la Tatăl" - Ioan 15, 26). Aceste două Persoane apar, în veşnicia care se 
revarsă, egale în demnitate cu Tatăl şi identice cu El în esenţă. Ele transcend lumea în care 
lucrează; şi una, şi cealaltă sunt într-adevăr „la" Tatăl, Care nu vine El însuşi în lume, iar 
apropierea lor de Tatăl, izvorul naturii divine, permite gândirii noastre să descopere Treimea 
în transcendenţa ei, în statornicia şi plinătatea ei. 



IV. Terminologia trinitară 

Marea problemă a secolului al IV-lea a fost aceea de a exprima simultan unitatea şi 
diversitatea divină, coincidenţa - în Dumnezeu - a monadei cu triada. Participăm deci, 
împreună cu Părinţii Bisericii, la o adevărată transmutaţie a limbajului. Folosind fie un 
vocabular filosofic, fie cuvinte din limba curentă, ei au schimbat semnificaţia termenilor, 
făcându-i apţi de a cuprinde această realitate complet nouă descoperită de creştinism - aceea a 
persoanei - în Dumnezeu şi în om, deoarece omul este după chipul lui Dumnezeu; în Treime, 
ca şi în umanitatea regenerată, deoarece Biserica reflectă viata divină. 

Pentru a exprima realitatea comună celor Trei, „împărţind în trei dumnezeirea cea 
neîmpărţită", după cum spune Grigorie de Nazianz, Părinţii au ales cuvântul ousia. Acest 
cuvânt a aparţinut limbajului filosofiei şi a însemnat „esenţă", deşi termenul a fost curând 
vulgarizat pentru a semnifica „atribut" sau „categorie". El avea, ca derivat al verbului eimi, „a 

fi", o rezonanţă ontologică şi ar fi putut fi folosit tot atât de bine pentru a accentua unitatea 
ontologică a dumnezeirii, mai ales că se regăseşte şi în termenul homoousios, căruia deja i se 
conferise un sens creştin o dată cu Sinodul de la Niceea şi care ajunsese să desemneze 
identitatea de esenţă a Tatălui şi a Fiului. Homoousios şi ousia stăruiau totuşi asupra identităţii 
şi aceasta era calea obişnuită pentru gândirea elenismului târziu, care se axa, după cum am 
spus, pe dezvăluirea extatică a Unului. Homoousios adusese deja o uriaşă inovaţie, deoarece 
identitatea de esenţă pe care o exprimă unifica, fără a le reabsorbi în propria lor unitate, două 
Persoane ireductibil diferite. Aceasta era de fapt taina „celuilalt", ce avea să fie afirmată, de 
data aceasta, într-un mod atât de străin gândirii anticilor, care aveau tendinţa, din punct de 
vedere ontologic, de a pune mare preţ pe „identitate" şi de a respinge noţiunea de „altul", care, 
în concepţia lor, semnifica o dezintegrare a fiinţei. Semnificativă pentru această atitudine era 
lipsa din vocabularul anticilor a oricărui termen desemnând „persoana". Căci termenul latin 
persana şi termenul grecesc prosopon desemnează pur şi simplu aspectul distructiv, înşelător 
şi, în cele din urmă, iluzoriu al individului; nu chipul descoperit al persoanei, ci faţa mascată a 
fiinţei impersonale. într-adevăr, prosopon înseamnă masca sau rolul unui actor; „celălalt" este 
aici doar o manifestare superficială şi, ca atare, nu are nici o densitate ontologică. De aceea, 
nu este deloc surprinzător că Părinţii au preferat acestui cuvânt inexpresiv şi întrucâtva 
înşelător un cuvânt lipsit de ambiguităţi, a cărui semnificaţie ei au schimbat-o complet, şi 
anume, hypostasis, ipostas. 

In timp ce ousia pare să fi fost un termen filosofic pe cale de a fi vulgarizat, hypostasis 
era un cuvânt popular care începuse să capete un sens filosofic. In limbajul curent el desemna 
existenţa, însă la unii filosofi stoici căpătase sensul de substanţă determinată, individuală. In 
ultimă analiză, ousia şi hypostasis erau aproape sinonime, ambele se refereau la fiinţă, primul 
cuvânt desemnând în special esenţa, iar al doilea, singularitatea, totuşi, fără ca această 
deosebire să meargă prea departe. (La Aristotel, într-adevăr, „primele ousiai" desemnau 
existenţele individuale, iar hypostasis, după cum observa mai târziu Sfântul Ioan Damaschin, 
avea câteodată sensul de „existenţă".) Această echivalenţă relativă a favorizat elaborarea unui 
limbaj creştin. Echilibrul celor doi termeni, a căror demnitate egală Părinţii doreau să o 
sublinieze, nu putea fi distrus de nici un context anterior. Ei evitau riscul de a acorda pondere 
esenţei impersonale. La început, ousia şi hypostasis erau practic sinonime, ambele având ca 
obiect sfera fiinţei. 

Prin instituirea unui sens specializat, Părinţii au izbutit fără nici o piedică din afară să 
implanteze în fiinţă ideea de persoană şi să confere ontologiei un caracter personalist. 

Ousia, în Treime, nu este o idee abstractă a divinităţii, o esenţă raţională care uneşte 
trei individualităţi divine aşa cum, de exemplu, umanitatea este comună pentru trei oameni 
diferiţi. Apofatismul îi dă profunzimea metalogică a unei transcendenţe incognoscibile; iar 
Biblia o înfăşoară în măreaţa strălucire a numelor divine. Cât despre ipostas - de altfel, aici 
apare un adevărat progres în gândire, sub influenţa creştinismului -, el nu mai conţine nimic 
individual. Individul este o parte a speciei sau, mai exact, este doar o parte din ea; el 
fragmentează natura căreia îi aparţine, el este rezultatul, am putea spune, al atomizării sale. 
Nimic de acest fel în Treime, unde fiecare ipostas deţine plinătatea naturii divine. 
Individualităţile sunt, în acelaşi timp, opuse şi repetaţive: fiecare posedă o frântură de natură 
divină; dar infinit divizată, ea este întotdeauna aceeaşi natură, fără o autentică diversitate. Pe 
de altă parte, ipostasurile sunt infinit unite şi diferite. Ele sunt natura divină, însă nici unul nu 
o posedă, nici unul nu o fărâmiţează pentru a o poseda în exclusivitate. Mai exact, fiindcă 
fiecare ipostas se deschide în celelalte, fiindcă toate împărtăşesc natura divină fără nici o 
restricţie, aceasta din urmă nu este divizată. La rândul ei, această natură indivizibilă dă 
profunzime fiecărui ipostas, îi confirmă unicitatea, se descoperă pe sine în această unitate a 
unicului, în această comuniune în care fiecare persoană, fără confruntare, participă integral în 
toate celelalte; cu cât sunt mai mult una, cu atât sunt mai diferite, căci nimic din natura 
comună nu le scapă; şi cu cât sunt mai diferite, cu atât mai mult sunt una, întrucât unitatea lor 
nu este o uniformitate impersonală, ci o tensiune fecundă a unei diversităţi ireductibile, o 

abundenţă a „perihorezei fără amestecare sau confruntare" (Sfântul Ioan Damaschin). 

Astfel, teologia trinitară ne descoperă un nou aspect al realităţii umane: persoana. într- 
adevăr, filosofia antică nu cunoştea semnificaţia persoanei. Gândirea greacă nu a depăşit 
concepţia „atomistă" despre individ. Gândirea romană, trecând de la mască la rol, a definit 
persana în termenii unor relaţii juridice. Numai prin revelarea Treimii, temelia unică a 
antropologiei creştine, s-a putut concepe persoana într-un mod absolut. Este adevărat că, 
pentru Sfinţii Părinţi, a fi persoană înseamnă a fi liber în relaţia cu natura; persoana eludează 
orice condiţionare, fie ea psihologică sau morală. Fiecare atribut al acesteia este repetitiv, el 
aparţine naturii, dar revine şi altor indivizi. Chiar şi mai multe calităţi deodată pot fi regăsite 
şi la alţii. Unicitatea personală este ceea ce rămâne atunci când înlăturăm orice context 
cosmic, social şi individual, tot ceea ce poate fi conceptualizat. Persoana nu poate fi definită 
prin eludarea conceptelor. Ea este incomparabilul, totala alteritate. Indivizii pot fi însumaţi, 
persoanele nu. Persoana este întotdeauna unică. Conceptul obiectivează şi subsumează. Doar 

gândire metodic „deconceptualizată" prin apofază poate evoca Taina persoanei. Căci ceea 
ce rămâne ireductibil în fiecare natură nu poate fi definit, ci numai desemnat. Ea poate fi 
cuprinsă numai în cadrul unei relaţii personale, printr-o reciprocitate analogă aceleia a 
ipostasurilor Treimii, printr-o dezvăluire care transcende banalitatea opacă a lumii indivizilor. 
Abordarea persoanei înseamnă pătrunderea într-un univers personal, deopotrivă asumat şi 
deschis, al celor mai înalte creaţii artistice, al unei vieţi, câteodată foarte smerită, însă 
întotdeauna unică, dar mai presus de toate, dăruită şi stăpână pe sine. 

Atributele divine se leagă de natura comună: înţelepciunea, voinţa, iubirea, pacea 
privesc cele trei ipostasuri împreună şi nu le pot diferenţia. Nu putem desemna în mod absolut 
fiecare ipostas, dându-i un nume divin. Am spus deja că unicitatea personală scapă oricărei 
definiţii, că persoana poate fi percepută doar în relaţia cu o altă persoană. Prin urmare, singura 
cale de a deosebi ipostasurile este de a preciza relaţiile dintre ele şi, în special, relaţia lor cu 
izvorul comun al dumnezeirii, cu „izvorul dumnezeiesc" al Tatălui. „A nu fi născut, a fi 
născut, a purcede caracterizează pe Tatăl, pe Fiul şi pe Cel ce îl numim Sfântul Duh", scrie 
Grigorie de Nazianz. Caracterul nenăscut al Tatălui fără de început (aceasta este ideea 
fundamentală a monarhiei Tatălui, a cărei importanţă deplină se va vedea în curând), naşterea 
Fiului şi purcederea Duhului Sfânt - acestea sunt relaţiile care ne permit să facem distincţie 
între persoanele divine. Două precizări sunt necesare aici: în primul rând, că aceste relaţii 
indică, însă nu întemeiază diversitatea ipostatică. Diversitatea este o realitate absolută. Ea îşi 
are originea în întreita taină primordială a persoanelor divine, iar gândirea noastră, pe care o 
precede la modul infinit, nu o poate evoca decât pe cale negativă, declarând că Tatăl Cel fără 
început nu este nici Fiul şi nici Duhul Sfânt, că Fiul Cel născut nu este nici Duhul Sfânt şi nici 
Tatăl, că Duhul Care purcede de la Tatăl nu este nici Tatăl şi nici Fiul. Cea de-a doua remarcă 
este următoarea: aceste relaţii nu sunt relaţii de opoziţie, după cum afirmă teologia latină, ci 
simple relaţii de diversitate. Ele nu diferenţiază natura în cazul fiecărei persoane, ci confirmă 
identitatea absolută şi nu mai puţin absoluta diversitate a ipostasurilor; iar mai presus de toate, 
în legătură cu fiecare ipostas, ele sunt ternare şi nu pot da naştere acelei dualităţi pe care o 
implică opoziţia, într-adevăr, este imposibil să fixăm un ipostas în termeni duali, imposibil să- 

1 evocăm fără ca celelalte două să nu-şi facă imediat apariţia: Tatăl este, astfel, numai în 
relaţie cu Fiul şi Duhul. Cât priveşte naşterea Fiului şi purcederea Duhului, ele sunt într-un 
anume sens simultane, una implicând-o pe cealaltă. Această negare a opoziţiei şi, prin urmare, 
a dualităţii este, în ceea ce priveşte Treimea, mai degrabă o negare sau, mai bine spus, o 
depăşire a numărului. Dumnezeu este „în mod identic monadă şi Triadă", spunea Sfântul 
Maxim Mărturisitorul. El este, în acelaşi timp, unitreime şi triunitate, cu o ecuaţie dublă: 1 = 3 
şi 3 = 1. în tratatul său, Despre Duhul Sfânt, 12 Sfântul Vasile cel Mare evocă această „meta- 
matematică": „De fapt, nu socotim prin adăugare, începând de la unitate şi sfârşind cu 
pluralitatea, căci nu spunem: unul, şi doi şi trei, nici primul, al doilea şi al treilea. In realitate, 



12 Sf. Vasile cel Mare, Scrieri III, col. "PSB", voi. 12, EIBMBOR, Bucureşti, 1988. Studiu introductiv, traducere, 
note şi indici de Pr. Prof. Dr. Constantin Corniţescu şi Pr. Prof. Dr. Teodor Bodogae. (nota Apologeticum). 

Eu sunt Dumnezeul Cel dintâi şi Cel de pe urmă (Isaia 44, 6). Despre un al doilea Dumnezeu 
nu am auzit vorbindu-se până astăzi, căci prin adorarea unui Dumnezeu al Dumnezeilor, noi 
mărturisim specificitatea ipostasurilor şi rămânem în cadrul monarhiei". 

Depăşind monada: Tatăl este un dar total al dumnezeirii Sale către Fiul şi către Duhul. 
Dacă ar fi fost numai o monadă, dacă S-ar fi identificat cu esenţa Sa în loc să o dăruiască, 
atunci El nu ar fi întru totul o persoană. Din acest motiv Dumnezeul Vechiului Testament nu 
este Tatăl. Personal, dar închis în Sine, El este cu atât mai înspăimântător cu cât poate intra în 
relaţie cu fiinţe de altă natură; de aici şi înfăţişarea Sa „tiranică". Intre El şi om nu există 
reciprocitate. Din acest motiv, Sfântul Chirii al Alexandriei era de părere că numele de Tată 
este superior celui de Dumnezeu; căci dacă Dumnezeu este Dumnezeu doar pentru cei care nu 
sunt Dumnezeu, Tatăl este Tată în relaţie cu Fiul, Care nu îi este în nici un fel inferior. In 
desfăşurarea monadei biblice, numele de Tată se dezvăluie ca un nume lăuntric al lui 
Dumnezeu. 

Atunci când monada se desfăşoară, plinătatea personală a lui Dumnezeu nu se poate 
reduce la o diadă, deoarece doi implică opoziţie şi limitare reciprocă. Doi ar împărţi natura 
divină şi ar localiza la infinit rădăcina nedefinitului, prima polaritate a creaţiei care ar deveni, 
ca în sistemele gnostice, o manifestare. Realitatea divină este, prin urmare, de neconceput în 
două persoane. Surmontarea lui doi, adică a numărului, are loc în trei: nu o revenire la 
origine, ci o înflorire a fiinţei personale. De fapt, în acest caz, trei nu este suma unei adunări. 
Trei realităţi absolut diferite nu pot fi numărate; trei Absoluturi nu pot fi însumate. Trei, care 
există dincolo de orice calcul, dincolo de orice opoziţie, stabileşte diversitatea absolută. 
Transcenderea numărului nu iniţiază şi nici nu încheie o serie, ci deschide, dincolo de doi, 
infinitatea; nu opacitatea unui în-sine, absorbţia unei reveniri la Unu, ci infinitatea deschisă a 
Dumnezeului Cel viu, belşugul inepuizabil al vieţii divine. „Monada este pusă în mişcare în 
virtutea bogăţiei sale; diada este depăşită, deoarece dumnezeirea este dincolo de materie şi 
formă; triada atinge perfecţiunea, deoarece este prima care depăşeşte compoziţia unei diade". 
Taina pe care Sfântul Grigorie de Nazianz o evocă în aceşti termeni plotinieni deschide pentru 
noi perspectiva unui alt domeniu dincolo de orice logică şi orice metafizică. Aici credinţa 
hrăneşte şi înalţă cugetarea dincolo de limitele sale, spre contemplaţia a cărei ţintă exactă este 
tocmai participarea la viaţa divină a Treimii. 



V. Persoanele şi atributele divine 

Teologia creştină nu cunoaşte o divinitate abstractă: Dumnezeu nu poate fi conceput în 
afara celor trei Persoane. Dacă ousia şi hypostasis sunt aproape sinonime, se întâmplă astfel 
tocmai pentru a înfrânge raţiunea noastră, pentru a ne împiedica să obiectivăm esenţa divină 
în afara persoanelor şi a „veşnicei lor mişcări de iubire" (Sfântul Maxim Mărturisitorul). 
Dumnezeul teologiei creştine este un Dumnezeu concret, deoarece dumnezeirea unică este în 
acelaşi timp comună celor trei ipostasuri şi proprie fiecăruia dintre ele: Tatălui ca izvor, Fiului 
ca născut, Duhului ca purces din Tatăl. 

Termenul de „monarh" pentru Tatăl apare frecvent în scrierile marilor teologi din 
secolul al IV-lea. Aceasta înseamnă că însuşi izvorul dumnezeirii este personal! Tatăl este 
dumnezeire, însă tocmai datorită faptului că este Tatăl, El o atribuie în plinătatea ei şi 
celorlalte două Persoane. Acestea din urmă îşi au originea în Tatăl, mone arche, principiu 
unic, de unde termenul de „monarhie", „izvor de dumnezeire", după cum spune Dionisie 
Areopagitul despre Tatăl. într-adevăr, din aceasta izvorăşte - în aceasta îşi are originea - 
dumnezeirea identică, neîmpărtăşită, însă diferit comunicată, a Fiului şi a Duhului Sfânt. 
Noţiunea de monarhie desemnează, prin urmare, într-un singur cuvânt, unitatea şi diversitatea 
în Dumnezeu, pornind de la un principiu personal. Cel mai mare teolog al Treimii, Sfântul 
Grigorie de Nazianz, a putut exprima această taină doar prin intermediul unei poezii autentice, 
singura capabilă să ne transpună dincolo de cuvinte. „Voinţa nu desparte persoanele divine", 

scrie el, „puterea nu le separă" şi nici vreun alt atribut. „Pe scurt, dumnezeirea nu este 
împărţită între cei care participă la ea", „în trei sori care se pătrund unul pe altul, unică ar fi 
lumina", căci Cuvântul şi Duhul sunt două raze ale aceluiaşi soare, sau „mai degrabă doi noi 
sori". 

Astfel, Treimea este taina de început, Sfânta Sfintelor realităţii divine, însăşi viaţa 
Dumnezeului ascuns, a Dumnezeului Celui viu. Doar poezia o poate evoca, şi aceasta datorită 
faptului că celebrează fără a avea pretenţia să explice. Orice existenţă şi orice cunoaştere sunt 
posterioare Treimii, descoperindu-şi temelia în Ea. Treimea nu poate fi înţeleasă de om. Mai 
degrabă Treimea îl cuprinde pe om şi îl îndeamnă să O preamărească. In afara preamăririi şi 
adorării, în afara relaţiei personale prin credinţă, limbajul nostru, atunci când vorbim despre 
Treime, este întotdeauna fals. Dacă Sfântul Grigorie Teologul scrie despre cele trei Persoane 
din Treime că „Voinţa nu le desparte", aceasta se datorează faptului că nu putem afirma 
despre Fiul că S-a născut prin voinţa Tatălui. Nu îl putem concepe pe Tatăl fără Fiul; El este 
Tatăl-împreună-cu-Fiul; aşa este din veşnicie. Nu există lucrare în Treime, iar a vorbi despre 
stare înseamnă a sugera o pasivitate care nu îi este proprie. „Când năzuim spre dumnezeire, 
prima cauză, monarhia, numărul unu ne apare; iar când năzuim spre aceia în care sălăşluieşte 
dumnezeirea şi care purced din primul principiu din aceeaşi veşnicie şi slavă, atunci îi 
preamărim pe cei Trei" (Sfântul Grigorie de Nazianz). 

Oare monarhia Tatălui nu implică o anumită subordonare a Fiului şi a Duhului? Nu, 
deoarece un principiu poate fi desăvârşit numai dacă este principiul unei realităţi egale cu el. 
Părinţii greci au vorbit cu dezinvoltură despre „cauza-Tată"; aceasta este însă doar un termen 
analogic a cărui inadecvare numai folosirea purificatoare a apofatismului ne dă posibilitatea 
să o măsurăm. Potrivit experienţei noastre, cauza este superioară efectului. In Dumnezeu, 
dimpotrivă, cauza ca împlinire a iubirii personale nu poate produce efecte inferioare; ea 
doreşte ca ele să fie egale în demnitate şi, prin urmare, ea este şi cauza egalităţii lor. Pe lângă 
aceasta, în Dumnezeu nu există extrapunere a cauzei şi efectului, ci cauzalitate în una şi 
aceeaşi natură. Cauzalitatea nu provoacă aici un efect exterior, cum se întâmplă în lumea 
materială, dar nici un efect care să fie reabsorbit de cauza sa, cum se întâmplă în ierarhiile 
ontologice din gândirea indiană şi din neoplatonism; ea este doar imaginea importantă a unei 
comuniuni inefabile. Tatăl „nu ar fi decât Principiul (arche) unor lucruri mărunte şi josnice, 
mai mult, El ar fi Principiul numai într-un mod meschin şi lipsit de demnitate, dacă nu ar fi 
Principiul dumnezeirii şi al bunătăţii, pe care le preamărim în Fiul şi Duhul Sfânt; în unul ca 
Fiu şi Cuvânt, în celălalt ca Duh care purcede fără despărţire" (Sfântul Grigorie de Nazianz). 
Tatăl nu ar fi o persoană adevărată dacă El nu ar fi pros (spre) cu totul orientat spre alte 
persoane, comunicat în întregime celor cărora El le conferă statut de persoane, prin urmare, de 
egali, în plinătatea dragostei Sale. 

In consecinţă, Treimea nu este rezultatul unui proces, ci un dat primordial. îşi are 
principiul Său numai în aceasta şi nu dincolo de aceasta; nimic nu-I este superior. Arche, 
monarhia, se manifestă numai în, prin şi pentru Treime; în relaţia dintre cele trei Persoane, 
într-o relaţie mereu ternară, prin excluderea oricărei opoziţii, a oricărei diade. 

Sfântul Atanasie afirmase deja că naşterea Fiului este o lucrare a naturii, iar Sfântul 
Ioan Damaschin, în secolul al VUI-lea, făcea deosebire între lucrarea naturii, care este 
naştere şi purcedere, şi lucrarea voinţei, care este lucrarea lumii. Ba mai mult, lucrarea naturii 
nu este lucrare, în sensul propriu, ci însăşi fiinţa lui Dumnezeu, căci Dumnezeu este, prin 
natura Sa, Tată, Fiu şi Duh Sfânt. Dumnezeu nu are nevoie să Se descopere pe Sine Sieşi, 
printr-un fel de trezire a conştiinţei de Tată în Fiul şi Duhul, cum credea Bulgakov. Revelaţia 
nu poate fi concepută decât într-o relaţie cu altul-decât-Dumnezeu, cu alte cuvinte, în cadrul 
creaţiei. După cum existenţa trinitară nu este rezultatul unui act de voinţă, este imposibil să 
vedem aici procesul determinat de o necesitate internă. 

Prin urmare, trebuie să facem distincţie între cauzalitatea Tatălui - care determină cele 
trei ipostasuri în absoluta lor diversitate, dar fără posibilitatea stabilirii unei ordini între ele - şi 
revelarea sau manifestarea Sa. Duhul ne conduce, prin Fiul, la Tatăl, unde descoperim 

unitatea celor trei. In terminologia Sfântului Vasile cel Mare, Tatăl Se revelează pe Sine prin 
Fiul în Duhul. Este afirmat, astfel, un proces, o ordine din care decurge ordinea celor trei 
nume: Tatăl, Fiul şi Duhul Sfânt. 

La fel, toate numele divine, care ne comunică viaţa comună a celor trei, ne vin de la 
Tatăl prin Fiul în Duhul Sfânt. Tatăl este izvorul, Fiul manifestarea, iar Duhul puterea care 
manifestă. Astfel, Tatăl este izvorul dragostei, Fiul - dragostea care se revelează pe Sine, 
Duhul - dragostea realizată în noi înşine. Sau, după formula admirabilă a Mitropolitului 
Filaret al Moscovei, Tatăl este dragostea care se răstigneşte, Fiul - dragostea crucificată, 
Duhul - dragostea triumfătoare. Numele divine sunt curgerea vieţii divine - izvorând din 
Tatăl, descoperită nouă prin Fiul şi împărtăşită prin Duhul. 

Teologia bizantină denumeşte aceste nume divine „energii". Cuvântul este deosebit de 
potrivit pentru desemnarea acestei iradieri veşnice a naturii divine. El evocă, mult mai bine 
decât termenul „atribute" din teologia scolastică, aceste forţe vii, aceste explozii, aceste 
revărsări ale măreţiei divine. Căci teoria energiilor necreate este profund biblică; adeseori, 
Biblia evocă slava strălucitoare şi bubuitul de tunet care îl fac pe Dumnezeu cunoscut în afara 
Sa, în timp ce îl ascunde sub bogăţia luminii. Chirii al Alexandriei vorbeşte despre 
splendoarea esenţei divine care se manifestă. Termenii referitori la lumină, care nu sunt deloc 
metaforici, în acest caz ei exprimând experienţa celei mai înalte contemplaţii, revin mereu 
pentru a desemna splendoarea unei frumuseţi orbitoare. Slava divină este multiformă: „Sunt şi 
multe alte lucruri pe care le-a făcut Iisus; dacă s-ar fi scris cu de- amănuntul, cred că lumea 
aceasta n-ar cuprinde cărţile ce s-ar fi scris despre ele" (Ioan 21, 25). 

De asemenea, întreaga lume nu ar putea cuprinde nenumăratele nume ale slavei. 
„Dynameis - Puteri", spunea Pseudo-Dionisie, vorbind câteodată la singular şi alteori la 
plural. Numărul aici nu are nici o importanţă; nu unul, nu mai multe, ci o infinitate de nume 
divine. Dumnezeu este înţelepciune, dragoste, dreptate... nu pentru că doreşte să fie aşa, ci 
pentru că El este astfel. Nu este vorba aici de prefăcătorie. Dumnezeu arată ceea ce este El. 
Nu putem cunoaşte esenţa divină în profunzimile ei cele mai intime, însă cunoaştem această 
strălucire a slavei, care este cu adevărat Dumnezeu; deoarece, fie că numim natura divină 
„esenţă", în măsura în care ea este transcendenţă inepuizabilă, fie „energie", în măsura în care 
ea se manifestă în însăşi slava ei, este vorba de aceeaşi natură. „Preaslăveşte-mă Tu, Părinte, 
la Tine însuţi cu slava pe care am avut-o la Tine, mai înainte de a fi lumea" (Ioan 17, 5). Prin 
urmare, manifestarea sub chipul energiilor nu depinde de creaţie; ea este o iradiere perpetuă, 
care nu este condiţionată în nici un fel de existenţa sau nonexistenţa lumii. Desigur, noi o 
descoperim în cele create, căci „cele nevăzute ale Lui se văd de la facerea lumii, înţelegându- 
se din făpturi" (Romani 1, 20); făptura poartă pecetea dumnezeirii. Insă această prezenţă 
divină este o slavă permanentă, veşnică, o manifestare necontingentă a esenţei şi, de aceea, 
incognoscibilă. Aceasta este lumina care din veşnicie scaldă plinătatea, perfectă în sine însăşi, 
a vieţii trinitare. 

CAPITOLUL AL II-LEA 
Creaţia 

I. Introducere 

Lumea a fost creată prin voinţa lui Dumnezeu, dar este de altă natură decât Dumnezeu. 
Ea există în afara lui Dumnezeu „nu prin loc, ci prin natură" (Sfântul Ioan Damaschin). 
Aceste simple afirmaţii ale credinţei prefaţează o taină tot atât de insondabilă ca aceea a fiinţei 
divine: taina fiinţei create, realitatea unei fiinţe exterioare oricărei manifestări a lui 
Dumnezeu, liberă în raport cu atotputernicia Sa, având o interioritate radical nouă faţă de 
plinătatea trinitară, pe scurt, realitatea unui allul-decât-Dumnezeu, densitatea ontologică 
ireductibilă a celuilalt. 

Singur creştinismul sau, mai exact, tradiţia iudeo-creştină cunoaşte noţiunea de creaţie 
absolută. Creaţia ex nihilo este o dogmă a credinţei. Pentru prima dată este exprimată în 
Biblie, în Cartea a doua a Macabeilor (7, 28), unde o mamă, îndrumându-şi fiul spre martiriu, 
îi spune: „Priveşte cerul şi pământul şi, văzând toate ce sunt într-însele, vei înţelege că din 
nimic le-a făcut Dumnezeu" (ek ouk onton, după traducerea Septuagintei). Dacă ne amintim 
că ouk este o negaţie radicală care, în contrast cu celălalt adverb de negaţie, me, nu lasă loc de 
îndoială şi că aici este folosită sistematic, în pofida regulilor gramaticale, ne putem da seama 
de implicaţia deplină a expresiei: Dumnezeu nu a creat pornind de la ceva, ci pornind de la 
ceea ce nu este, de la „nimic". 

Nu există nici pe departe ceva asemănător în alte religii sau sisteme metafizice. 
Câteodată se spune că actul creaţiei începe cu posibilitatea de a fi permanent deschis spre o 
rânduire demiurgică; acesta era cazul materiei primordiale din gândirea antică pe care, se 
spunea, fiinţa imuabilă o modelează. Această materie nu există în sine; ea este o pură 
posibilitate a fiinţei, nefiinţă, desigur, însă ca me on, care nu este nimicul absolut, ouk on. Ea 
primeşte, prin reflectare, o anumită veridicitate, o evocare precară a lumii ideilor. Aşa se 
prezintă în special dualismul platonician, dar şi perpetua receptivitate la formă a materiei la 
Aristotel, însă cu anumite deosebiri. 

Câteodată întâlnim ideea de creaţie ca purcedere divină. Dumnezeu produce din 
propria Sa fiinţă, deseori printr-o polarizare primordială, care dă naştere universului 
multiform. In temeiul unei astfel de înţelegeri, lumea este o manifestare sau emanaţie a divi- 
nităţii. Cam aceasta este concepţia fundamentală a gânditorilor indieni, pe care o reîntâlnim în 
lumea elenistă alături de gnosticism şi de care se apropie foarte mult gândirea lui Plotin, ce 
tinde spre monism. In acest caz, cosmogonia devine o teogonie: absolutul se relativizează, 
străbătând etapele unei „condensări" descendente, se manifestă şi se degradează în univers. 
Lumea este un Dumnezeu căzut, care se zbate să redevină Dumnezeu. Originea ei se 
regăseşte, uneori, într-o catastrofă misterioasă, pe care o putem numi căderea lui Dumnezeu, 
sau într-o necesitate lăuntrică, într-o pasiune cosmică neobişnuită, în care Dumnezeu caută sa- 
şi asume conştiinţa de Sine; iar alteori, într-o revenire ciclică temporală de manifestări şi 
reabsorbţii ce par a fi impuse lui Dumnezeu însuşi. 

In nici unul din aceste două cazuri nu există ideea creaţiei ex nihilo. In creştinism, 
materia însăşi este creată. Această materie misterioasă despre care Platon spunea că poate fi 
înţeleasă doar prin concepte bastarde, această pură posibilitate de a fi este ea însăşi creată, 
după cum a demonstrat atât de bine Fericitul Augustin. Iar pe de altă parte, cum ar putea cre- 
aţia să aibă un substrat necreat; cum ar putea fi dublat Dumnezeu, de vreme ce, prin esenţa ei, 
aceasta este altul-decăt-Dumnezeu? 

Prin urmare, creaţia este un act liber, un act gratuit al lui Dumnezeu. Ea nu răspunde 

nici unei necesităţi a fiinţei divine. Până şi motivaţiile morale ce îi sunt adeseori atribuite sunt 
platitudini fără importanţă: Dumnezeu-în-Treime este plinătatea dragostei; El nu are nevoie de 
altcineva pentru a-Şi revărsa dragostea, deoarece acel cineva este deja în El, în perihoreza 
ipostasurilor. Dumnezeu e, aşadar, creator deoarece El doreşte acest lucru: numele de creator 
este secundar faţă de cele trei nume ale Treimii. Dumnezeu este veşnic Treime. El nu este 
veşnic creator, cum credea Origen, care, tributar concepţiilor ciclice ale antichităţii, îl făcea, 
astfel, dependent de creatură. Dacă ideea creaţiei ca act cu desăvârşire liber ne stânjeneşte, 
acest lucru se datorează faptului că gândirea noastră, fiind viciată de păcat, identifică 
libertatea cu libertinajul. De aceea, Dumnezeu ne apare ca un tiran capricios. Dacă însă pentru 
noi libertatea, atunci când nu se crede în legile creaţiei sub care ne găsim noi înşine, este o 
libertate rea care dezintegrează fiinţa, pentru Dumnezeu, Care transcende creaţia, libertatea 
este infinit bună: ea dă naştere fiinţei. într-adevăr, noi recunoaştem în creaţie ordinea, 
finalitatea, dragostea - tot ceea ce este opus libertinajului. Atributele lui Dumnezeu, care nu au 
nimic comun cu pseudo-libertatea noastră desfrânată, se manifestă aici. însăşi fiinţa lui 
Dumnezeu se reflectă în creatură şi o cheamă să fie părtaşă divinităţii Sale. Această chemare 
şi posibilitatea unui răspuns constituie, pentru cei din sfera creaţiei, singura justificare a celei 
din urmă. 

Creaţia ex nihilo este lucrarea voinţei lui Dumnezeu. Din acest motiv Sfântul Ioan 
Damaschin o opune generării Cuvântului: „Deoarece generarea, spune el, este o lucrare a 
naturii şi purcede din însăşi substanţa lui Dumnezeu, ea trebuie să fie fără de început şi 
veşnică, căci altminteri naşterea ar fi supusă schimbării şi, prin urmare, ar fi un Dumnezeu 
înainte şi alt Dumnezeu după; Dumnezeu ar fi supus creşterii. Cât despre creaţie, ea este 
lucrarea voinţei lui Dumnezeu şi, ca atare, nu este co-eternă cu Dumnezeu. Căci ceea ce este 
creat din nimic nu poate fi precum ceea ce există fără origine şi dintotdeauna". Această 
lucrare este contingenţă; căci Dumnezeu ar fi putut să nu creeze. Deşi contingenţă în relaţie cu 
însăşi fiinţa Treimii, ea îşi impune asupra fiinţelor create necesitatea de a exista, şi de a exista 
pe veci: contingenţă pentru Dumnezeu, creaţia este necesară pentru ea însăşi, deoarece 
Dumnezeu, printr-un act liber, face din fiinţa creată ceea ce ea trebuie să fie. 

Astfel ni se descoperă sensul pozitiv al gratuităţii divine. Aceasta este, ca să folosim o 
analogie (însă această analogie constituie adevăratul sens al creaţiei), gratuitatea poetului. 
„Poet al cerurilor şi al pământului", astfel l-am putea numi pe Dumnezeu, traducând cuvânt cu 
cuvânt textul grecesc al Crezului. In acest fel putem pătrunde în taina fiinţei create. A crea nu 
înseamnă a te reflecta într-o oglindă, fie şi oglinda materiei primordiale, nici a te fragmenta 
zadarnic pentru a considera totul după propriul tău chip. Creaţia înseamnă o chemare la viaţă 
a noului; am putea spune chiar un risc al noului. Atunci când Dumnezeu dă naştere, în afara 
Sa, unui nou subiect, unui subiect liber, aceasta este culmea actului Său creator. Libertatea 
divină este împlinită prin crearea acestui risc suprem: o altă libertate. 

Din acest motiv, nimicul originar nu poate fi obiectivat. „Nihil" înseamnă aici, pur şi 
simplu, că „înainte" de creaţie nu exista nimic „în afara" lui Dumnezeu. Sau mai exact, că „în 
afară" şi „înainte de" sunt noţiuni lipsite de sens, deoarece ele se stabilesc tocmai în funcţie de 
creaţie. A concepe acest „în afară" înseamnă a ne ciocni de nimic, cu alte cuvinte, a nu mai fi 
în stare să gândim. El există doar prin creaţie, şi tocmai această „spaţializare" constituie 
creaţia. La fel, nu putem spune ce a existat „înaintea" creaţiei; „începutul" nu are nici un sens 
la Dumnezeu; el se naşte împreună cu făptura creată, creaţia este cea care instituie timpul, 
exprimat prin „înainte" şi „după". Aidoma lui „în afară", „înainte" revine la „nihil" şi 
asfixiază gândirea. Germanii ar spune că atât unul, cât şi celălalt sunt „concepte-limită". 
Astfel, întreaga dialectică a fiinţei şi a nimicului este lipsită de sens: nimicul nu are existenţă 
proprie (de altfel, ar fi o contradicţie in adjecto); el este corelativ cu însăşi fiinţa creaturilor; 
acestea din urmă nu-şi au temeiul nici în ele însele şi nici în esenţa divină, ci doar în voinţa lui 
Dumnezeu. Prin urmare, tăria, trăinicia unei făpturi se află în relaţia ei cu Dumnezeu. In 
relaţie cu sine însăşi se reduce la nimic. 

Aşadar, „noutatea" creaţiei nu adaugă nimic fiinţei lui Dumnezeu. Conceptele noastre 

procedează prin juxtapunere, după modul de reprezentare „a lucrurilor", însă nu putem 
însuma lumea cu Dumnezeu. In acest context, gândirea trebuie să procedeze prin analogie, în 
aşa fel încât să fie reliefate atât legătura, cât şi deosebirea; căci făptura există doar în 
Dumnezeu tocmai în virtutea acestei voinţe creatoare care o face să se deosebească de 
Dumnezeu, adică o face „făptură". „Făpturile stau suspendate de cuvântul creator al lui 
Dumnezeu ca pe un pod de diamant, dedesubt fiind abisul nemărginirii divine, deasupra abisul 
propriului lor neant" (Filaret al Moscovei). 



II. Treimea creatoare şi ideile divine 

Creaţia este lucrarea Treimii. Crezul numeşte pe Tatăl „făcătorul cerului şi al 
pământului", pe Fiul, „Cel prin Care totul s-a făcut", pe Duhul Sfânt, „făcător de viaţă" 
(zoopoion). Voinţa este comună celor trei, ea fiind cea care creează. Prin urmare, Tatăl nu 
poate fi creator decât dacă şi Fiul, şi Duhul sunt creatori. Tatăl creează prin Cuvântul în Duhul 
Sfânt, spune o maximă patristică, iar Sfântul Irineu numeşte pe Fiul şi pe Duhul „cele două 
mâini ale lui Dumnezeu". Aceasta este manifestarea iconomiei Sfintei Treimi. Cele trei 
Persoane creează împreună, însă fiecare într-un mod care îi este propriu, iar făptura creată este 
fructul colaborării lor. După Sfântul Vasile cel Mare, Tatăl este „cauza primordială a tot ceea 
ce a fost făcut", Fiul - „cauza operativă", Duhul -„cauza care duce la desăvârşire". Având 
temeiul în Tatăl, lucrarea Treimii este prezentată ca o dublă iconomie a Fiului şi a Duhului: 
primul transpunând în viaţă dorinţa lui Dumnezeu, iar cel din urmă împlinind-o în bunătate şi 
frumuseţe; unul chemând făptura spre a o îndruma spre Tatăl (iar chemarea Sa îi conferă 
acesteia densitate ontologică), celălalt ajutând făptura să răspundă acestei chemări şi 
împărtăşindu-i desăvârşirea. 

Atunci când Sfinţii Părinţi tratează despre iconomia Sfintei Treimi, ei preferă numele 
de Cuvânt celui de Fiu, care exprimă relaţii intra-trinitare. într-adevăr, Cuvântul înseamnă 
revelaţie, manifestarea Tatălui; în consecinţă, manifestarea cuiva care leagă noţiunea de 
Cuvânt de sfera iconomiei. Sfântul Grigorie de Nazianz analizează în cel de-al patrulea 
Discurs teologic această funcţie a Cuvântului. Fiul este Logosul (Cuvântul), spune el, 
deoarece, rămânând unit cu Tatăl, îl revelează. Fiul îl defineşte pe Tatăl. „Fiul este, prin 
urmare, afirmarea simplă şi concisă a naturii Tatălui". 

Fiecare lucru creat îşi are „logosul" său, „raţiunea sa esenţială"; şi, se întreabă Sfântul 
Grigorie, „ar putea exista, oare, ceva care să nu se sprijine pe Logosul divin?". Nu există 
nimic care să nu se întemeieze pe Logos, raţiunea de a fi prin excelenţă. Prin El s-a făcut 
totul. El dă lumii create nu numai ordinea, făcută cunoscută prin numele Său, ci însăşi 
realitatea ei ontologică. Logosul este vatra divină din care se răspândesc razele creatoare, acei 
„logoi" specifici făpturilor, acele cuvinte întemeietoare ale lui Dumnezeu, ce trezesc la viaţă 
şi dau nume tuturor fiinţelor. Prin urmare, fiecare fiinţă îşi are „ideea", „raţiunea" sa în 
Dumnezeu, în gândirea Creatorului care creează nu din capriciu, ci din „raţiune" (iar aceasta 
este o altă semnificaţie a Logosului). Ideile divine sunt raţiunile veşnice ale făpturilor. In acest 
context, gândirea Părinţilor bisericeşti pare să capete o nuanţă platoniciană. Ne aflăm, oare, în 
prezenţa unui platonism creştin? O scurtă comparaţie ne va permite să înţelegem că Părinţi 
Bisericii, dacă au folosit unele elemente din filosofia greacă, le-au reînnoit în întregime 
conţinutul, acestea ajungând să aibă, în prezentarea finală, un caracter mai curând biblic decât 
platonician. 

In concepţia lui Platon, „ideile" reprezintă însăşi sfera Fiinţei. Lumea sensibilă nu 
posedă realitate, ci doar un caracter verosimil; ea este reală numai în măsura în care participă 
la idei. Pentru a contempla ideile, trebuie să ne detaşăm însă de universul precar al schimbării, 
de fluxul generării şi al descompunerii. Prin urmare, ideile reprezintă nivelul superior al 
fiinţei, nefiind vorba de Dumnezeu, ci de Divin. „Demonii", zeii sunt, într-adevăr, inferiori 
ideilor. „Creaţia" despre care se vorbeşte în Timaios rămâne un mit, căci lumea a existat 

dintotdeauna: „demiurgul" o construieşte" mereu, copiind modelul lumii ideilor, al lumii 
adevărate. Neoplatonismul, care, potrivit expresiei lui Jean Wahl, „ipostaziază ipotezele lui 
Platon", îl plasează pe Unul cel inefabil dincolo de cosmos noetos. Ideile sunt, prin urmare, 
cele ale Inteligenţei divine, ale acelui nous emanând din absolutul care este deasupra fiinţei 
însăşi. Fericitul Augustin, după ce a citit unele fragmente din Enneade, traduse în latină, a 
recunoscut că s-a lăsat fascinat de temele lui Plotin. Părinţii greci, care îi cunoşteau însă mult 
mai bine pe filosofi, s-au deprins mai uşor cu gândirea lor şi au folosit-o cu maximă libertate. 
Pentru ei, Dumnezeu nu este numai inteligenţa care conţine ideile divine; esenţa Sa 
transcende infinit ideile. El este un Dumnezeu liber şi personal, Care creează totul prin voinţa 
şi înţelepciunea Sa, iar ideile tuturor lucrurilor sunt cuprinse în această voinţă şi înţelepciune, 
şi nu în esenţa divină. In consecinţă, Părinţii greci au refuzat să includă în fiinţa lăuntrică a lui 
Dumnezeu lumea inteligibilă, dar şi să o separe pe aceasta din urmă de lumea sensibilă. 
Sentimentul lor faţă de fiinţa divină i-a determinat să respingă ideea unui Dumnezeu 
inteligibil, în timp ce sentimentul faţă de făptura creată le-a interzis să o reducă la o copie 
nereuşită. însuşi Fericitul Augustin a respins, către sfârşitul vieţii sale, în Retractationes, 
dualismul exprimat în „exemplarismul" său static, afirmând că nu există două lumi. Cu toate 
acestea, învăţătura sa despre ideile cuprinse în însăşi fiinţa lui Dumnezeu, atât ca determinări 
ale esenţei, cât şi în calitate de cauze exemplare ale făpturilor, şi-a pus amprenta asupra 
teologiei apusene şi deţine un loc de seamă în sistemul tomist. Dimpotrivă, pentru Ortodoxie 
este de neconceput ca în lucrarea Sa creatoare Dumnezeu să se fi mulţumit să producă o 
replică a propriei Sale gândiri, în cele din urmă a Sa însuşi. Aceasta ar însemna a sustrage 
lumii create originalitatea şi valoarea ei, o depreciere a creaţiei şi, prin urmare, a lui 
Dumnezeu, în calitatea Sa de Creator. întreaga Biblie - în special Cartea lui Iov, Psalmii, 
Proverbele - accentuează noutatea absolută şi încântătoare a creaţiei, în faţa căreia îngerii 
înalţă strigăte de bucurie - Creaţia ca Binecuvântare a Facerii, Creaţia ca Joc al înţelepciunii, 
„imn preaminunat închinat forţei atotputernice", după cum scrie Sfântul Grigorie de Nyssa. 

Prin urmare, Părinţii greci au văzut în platonism descoperirea, parţială şi periculoasă, a 
unei realităţi: nu un dualism, ci transparenţa vizibilului spre invizibil. Ei nu au ezitat să 
folosească limbajul platonician, să vorbească despre „paradigme" şi „idei"; „însă au 
impregnat acest limbaj cu un desăvârşit respect biblic faţă de cele sensibile şi faţă de 
Dumnezeul Cel viu. Ei aduc Logosul mai aproape de „cuvântul" invocat de Psalmi şi, mai 
presus de toate, de acele cuvinte creatoare care se fac auzite în Cartea Facerii. Astfel, ideile nu 
mai sunt o determinare necesară a fiinţei divine, ci voinţa creatoare, cuvântul viu al lui 
Dumnezeu. Ele nu mai constituie o „hinterwelt", ci înseşi profunzimile făpturii, calea ei de 
participare la energia divină, chemarea ei spre cea mai înaltă iubire. Voinţa creatoare a lui 
Dumnezeu implică ordine şi raţiune; ea însămânţează cu idei vii „spaţializarea" creaţiei, 
căutând pentru răspândirea lor „o lume exterioară" naturii divine. Sfântul Ioan Damaschin, în 
prezentarea pe care o face „credinţei ortodoxe", vorbeşte despre actul creaţiei în termenii unor 
idei-voinţe sau, mai exact, gânduri voliţionale. Ideile divine sunt deci inseparabile de intenţia 
creatoare. Fără îndoială, Dumnezeu a gândit lumea din veşnicie, însă numai în relaţie cu acest 
„altul" cu care trebuie să „înceapă", adică să pună temeliile timpului. Astfel, potrivit 
Scripturilor, înţelepciunea este cea care înalţă cei şapte stâlpi ai casei. Lumea platoniciană a 
ideilor este în acest caz reinterpretată: ea este un instrument al creaţiei, nu o lume dincolo de 
ea. Pentru a crea, Dumnezeu gândeşte creaţia, iar această gândire transmite adevărul ei fiinţei 
lucrurilor. Ideile sunt înţelepciunea în lucrarea divină sau, mai exact, înţelepciunea în acţiune; 
este aici un exemplarism, dacă vrem, însă unul dinamic, unul al voinţei-gândire sau al voinţei- 
cuvânt, în care îşi au originea toţi acei „logoi" ai lucrurilor. Prin Cuvântul divin, lumea este 
suspendată deasupra propriului său neant, existând un cuvânt pentru fiecare lucru, un cuvânt 
în fiecare lucru, care reprezintă regula existenţei sale, dar şi calea spre transfigurare. Sfântul, a 
cărui voinţă creată conlucrează liber cu voinţa-idee a lui Dumnezeu, Cel Care o întemeiază şi 
în acelaşi timp o cheamă, percepe lumea, prin contemplarea detaşată a naturii, ca pe „un 
aranjament muzical". în fiecare lucru el aude un cuvânt al Cuvântului, lucrul nefiind pentru el, 

în această descifrare ferventă a „cărţii lumii", decât un cuvânt care există, deoarece „Cerul şi 
pământul vor trece, dar cuvintele Mele nu vor trece" (Matei 24, 35). 



III. Creaţia: timp şi veşnicie 

„La început a fost Cuvântul", scrie Sfântul Ioan, iar Cartea Facerii afirmă: „La început 
a făcut Dumnezeu cerul şi pământul". Origen identifică aceste două formulări: „Dumnezeu, 
spune el, a creat totul în Cuvântul Său, aşadar, de-a lungul întregii veşnicii, în El însuşi". 
Meister Eckhart stabileşte aceeaşi identitate: principiul evocat în dublul in principia este 
pentru el Dumnezeu ca intelect, conţinând atât Cuvântul, cât şi lumea. Arie, dimpotrivă, 
făcând confuzie între omonimele greceşti gennesis, naştere, şi genesis, creaţie, interpretează 
formularea Sfântului Ioan în termenii din Facere şi transformă pe Fiul în făptură creată. 

Părinţii Bisericii, pentru a sublinia, în acelaşi timp, incognoscibilitatea esenţei divine şi 
dumnezeirea Fiului, au făcut distincţie între aceste două începuturi: între lucrarea naturii, 
fiinţa primordială a lui Dumnezeu, şi lucrarea voinţei, implicând o relaţie cu un altul care este 
postulat de însăşi această relaţie. Prin urmare, Sfântul Ioan evocă un „început" veşnic, acela al 
Cuvântului, termenul fiind aici analogic şi desemnând o relaţie veşnică. Pe de altă parte, 
„începutul" îşi găseşte sensul deplin în textul Facerii, unde chemarea la existenţă a lumii dă 
naştere timpului. In sens ontologic, Cartea Facerii este, astfel, secundară în raport cu Prologul 
Sfântului Ioan; cele două „începuturi" sunt deosebite, fără a fi, cu toate acestea, cu desăvârşire 
străine unul altuia, dacă nu uităm natura intenţională a ideilor divine, a înţelepciunii, în acelaşi 
timp veşnică şi totuşi îndreptată spre acest „altul" care, la drept vorbind, trebuie să aibă un 
început. Căci înţelepciunea însăşi proclamă: „Domnul m-a zidit la începutul lucrărilor Lui; 
înainte de lucrările Lui cele mai de demult" (Pilde 8, 22). „începutul" din primul verset al 
Facerii semnifică, aşadar, creaţia în timp. In acest mod se stabileşte relaţia dintre timp şi 
veşnicie, problemă ce se alătură celei referitoare la creaţia ex nihilo. 

In acest moment trebuie să înlăturăm două obstacole. Primul ar fi acela de a fi „grec", 
adică, de a fi metafizician pur atunci când suntem confruntaţi cu datele biblice şi încercăm să 
reducem prin raţiune taina simbolismului lor până la anularea „saltului credinţei". Teologia nu 
trebuie să cerşească explicaţii de la filosofi; căci ea singură poate să răspundă întrebărilor lor, 
dar nu împotriva tainei şi a credinţei, ci sporind înţelegerea tainei, transformând-o, prin 
credinţă, într-o implicare totală a persoanei. Adevărata teologie depăşeşte şi transfigurează 
metafizica. 

Celălalt obstacol ar fi ca, din ură faţă de filosofi, să fii numai „evreu", ceea ce 
înseamnă a lua în sens literal simbolismul concret al Scripturii. Unii exegeţi moderni, în 
majoritate (însă nu numai) protestanţi, vor să alunge cu grijă din gândirea lor orice urmă, cât 
de mică, de filosofîe. Astfel, în lucrarea sa Hristos şi Timpul, Oscar Cullmann se străduieşte 
să respingă, pe motiv că ar fi platoniciene sau eline, toate problemele privind veşnicia şi să 
reducă Biblia la textul nud, golit de conotaţii. Biblia îşi are însă profunzimea ei; iar părţile 
cele mai vechi, în special Facerea, procedează potrivit unei logici arhaice, care nu face 
distincţie între concret şi abstract, între chip şi idee, între simbol şi realitatea simbolizată. 
Logică poetică sau, dacă vreţi, sacramentală, de o simplitate doar aparentă, plină fiind de 
Cuvântul care dă trupului (inseparabil de cuvinte şi lucruri) o neasemuită transparenţă. 
Limbajul actual nu se mai păstrează acelaşi; poate, mai cuprinzător, dar mai lucid şi mai 
riguros, el deposedează înţelegerea arhaică de învelişul ei carnal, îl percepe la nivelul gândirii; 
nu al unei raţionări prea subtile, ci, trebuie să repetăm, al unei înţelegeri contemplative. 
Aşadar, omul modern, când interpretează Biblia, trebuie să aibă curajul de a gândi, căci nu se 
poate purta aidoma unui copil care scapă nepedepsit. Chiar dacă se refuză abstractizarea în 
profunzime, totuşi abstractizarea are loc în virtutea limbajului pe care îl folosim. Se 
abstractizează însă numai la suprafaţă şi, astfel, se ajunge nu la uimirea copilărească specifică 
scriitorului arhaic, ci la atitudini infantile. Prin urmare, veşnicia devine lineară, aidoma 

timpului; ne-o închipuim ca pe o linie nelimitată! Iar existenţa temporală a lumii, de la creaţie 
la parusie, este doar un segment limitat al acestei linii. Veşnicia se reduce, în acest fel, la un 
timp fără început şi fără sfârşit, infinitul se reduce la indefinit. Ce se întâmplă atunci cu 
transcendenţa? Pentru a sublinia sărăcia acestei filosofii (pentru că este, într-adevăr, săracă), 
este suficient să ne amintim că finitul nu este comensurabil cu infinitul. 

Nici greci, nici iudei, ci creştini, Părinţii au dat un răspuns acestei probleme care, 
departe de a huli Biblia printr-o raţionalizare facilă, îi sesizează sensurile în profunzimea lor. 

Pentru Sfântul Vasile cel Mare, primul moment al timpului nu este încă timp. „După 
cum începutul unui drum nu reprezintă drumul, nici începutul unei case, casa, tot aşa 
începutul timpului nu este încă timpul, nici chiar o secvenţă minimală de timp". Pentru noi, 
acest prim moment este de neimaginat - cel puţin dacă definim în mod banal clipa ca un punct 
în timp (reprezentare falsă, după cum a arătat Fericitul Augustin, deoarece viitorul devine 
neîncetat trecut, fără a putea vreodată să sesizăm momentul prezentului în curgerea timpului). 
In plus, primul moment nu este divizibil; şi nu este nici infinit de mic, ci lipsit de măsură, în 
raport cu timpul; el este momentul ca limită şi, prin urmare, fără durată. 

Aşadar, ce este momentul? Această problemă a preocupat gândirea antică. Dominat de 
o crudă raţionalitate, Zenon a redus timpul la absurd, deoarece era - sau, mai degrabă, nu 
putea fi - simultan mişcare şi repaus. Mult mai sensibil la mister, Platon a avut o concepţie 
remarcabilă despre „moment", care, spunea el, nu este timp, ci hotar şi, prin aceasta, o 
deschidere spre veşnicie. Prezentul fără dimensiune, fără durată se revela ca prezenţă a 
veşniciei. 

Pentru Sfântul Vasile cel Mare, acesta este exact primul moment în care a apărut 
întregul ansamblu al fiinţei, exprimat simbolic prin cuvintele „cerurile şi pământul". Creatura 
se înalţă într-un „moment", care este în acelaşi timp veşnic şi trecător, la graniţa dintre 
veşnicie şi timp. „începutul", analog din punct de vedere logic noţiunii geometrice de hotar 
(între două planuri, de exemplu), este un fel de instantaneitate atemporală în sine, a cărei 
explozie creatoare dă însă naştere timpului. Acesta este punctul de contact dintre voinţa divină 
şi ceea ce de acum înainte va deveni şi va suferi; însăşi originea creaturii este, aşadar, o 
schimbare, un „început", şi de aceea timpul este o formă a făpturii create, pe când veşnicia 
aparţine în sens strict lui Dumnezeu. Această contingenţă iniţială nu minimalizează în nici un 
fel făptura creată; făptura nu va dispărea niciodată, deoarece cuvântul lui Dumnezeu rămâne 
în veac (I Petru 1, 25). Lumea astfel creată va dăinui mereu, chiar şi atunci când timpul va fi 
abolit sau, mai exact, întrucât timpul însuşi este ceva creat, atunci când va fi transformat în 
veşnica noutate a epectazei. 

Astfel, se regăsesc în aceeaşi taină prima şi a opta zi, care coincid în cadrul Duminicii. 
Căci aceasta este mereu prima şi a opta zi a săptămânii, aceea a intrării în veşnicie. Ciclul 
săptămânal se încheie sâmbăta, cu odihna divină din ziua Sabatului. Dincolo de aceasta, 
Duminica, ziua creaţiei şi a re-creării lumii, ziua învierii, este aidoma unei „clipe" a veşniciei, 
aceea a primului şi ultimului hotar. Mai mult decât scriitorii alexandrini, Sfântul Vasile cel 
Mare a dezvoltat aceste idei, subliniind faptul că, în spiritul acestei taine, nu trebuie să 
îngenunchem Duminica, pentru că în această zi noi ne eliberăm de temporalitatea sclavului 
pentru a intra, simbolic, în împărăţia în care omul neîncovoiat, omul mântuit, participă la 
înfrăţirea cu Cel înviat. 

Trebuie deci să evităm categoriile timpului atunci când evocăm veşnicia. Dacă totuşi 
Biblia le foloseşte, este pentru a sublinia, printr-un simbolism bogat, realitatea timpului, când 
se desăvârşesc întâlnirile dintre Dumnezeu şi om, autonomia lui ontologică înţeleasă ca trăire 
a libertăţii umane, posibilitatea lui de transfigurare. Părinţii Bisericii au sesizat bine acest 
lucru şi s-au ferit să definească veşnicia a contraria din timp. De vreme ce categoriile 
timpului sunt mişcarea, schimbarea, trecerea de la o stare la alta, ele nu pot fi opuse, fiecare în 
parte, imobilităţii, intransformabilităţii şi invariabilităţii unei veşnicii statice; aceasta ar fi 
veşnicia lumii inteligibile a lui Platon, nicidecum a Dumnezeului Celui viu. Dacă Dumnezeu 
trăieşte în veşnicie, această veşnicie vie trebuie să depăşească opoziţia dintre timpul care 

curge şi veşnicia neclintită. Sfântul Maxim subliniază faptul că veşnicia lumii inteligibile este 
o veşnicie creată: porţiuni, adevăruri, structuri neschimbătoare ale cosmosului, geometria 
ideilor ce guvernează creaţia, reţeaua esenţelor matematice, toate acestea constituie eonul; 
veşnicia eonică, care are un început, ca şi timpul (de unde şi numele ei, deoarece îşi are 
începutul „în veac", en aioni, prin trecerea de la nefiinţă la fiinţă), dar care rămâne 
neschimbată, supusă unei existenţe atemporale. Această veşnicie eonică este imuabilă: ea dă 
lumii coerenţă şi limpezime. Sensibil şi inteligibil, timp şi eon formează un tot împreună, de- 
oarece ambele, având un început, sunt comensurabile. Eonul este timpul nemişcat, timpul este 
eonul în mişcare, şi numai coexistenţa, întrepătrunderea lor ne permit să concepem timpul. 

Eonul are o strânsă legătură cu lumea angelică. îngerii şi oamenii participă împreună 
la timp şi la eon, însă în mod diferit. Pe când condiţia umană este marcată de timp, dar un 
timp devenit inteligibil prin eon, îngerii au cunoscut libera alegere a timpului doar în clipa 
creării lor; un fel de temporalitate instantanee din care ei se ridică spre eonul preamăririi şi al 
slujirii sau al revoltei şi al urii. In eon există totuşi şi un proces, deoarece natura angelică 
poate creşte neîncetat prin dobândirea binecuvântărilor veşnice, însă fără succesiune 
temporală. Astfel, îngerii se prezintă ca universuri inteligibile care participă la funcţia 
organizatoare a veşniciei eonice. 

In ceea ce priveşte veşnicia divină, aceasta nu poate fi definită nici ca schimbare 
aparţinând timpului, nici ca imuabilitate aparţinând eonului. Ea le transcende pe amândouă. 
Recurgerea obligatorie la apofază ne interzice să-L concepem pe Dumnezeul Cel viu după 
veşnicia legilor matematice. 

Teologia ortodoxă nu cunoaşte, aşadar, un inteligibil necreat. In caz contrar, 
corporalitatea, singura creată, ar apărea ca un rău relativ. Necreatul transcende orice poziţii, în 
special cele dintre inteligibil şi sensibil, trecător şi veşnic. Problema timpului ne duce din nou 
cu gândul la acest neant din care ne-a înălţat voinţa divină, introducând în veşnicie un altul- 
decât-Dumnezeu. 



IV. Creaţia: ordinea cosmică 

„La început Dumnezeu a făcut cerul şi pământul". Cerul şi pământul despre care se 
vorbeşte în legătură cu prima zi a creaţiei nu sunt cele pe care le vedem noi, căci unul (cerul) 
apare abia o dată cu „firmamentul", în ziua a doua, sau chiar cu „luminătorii", în ziua a patra, 
iar celălalt (pământul) apare o dată cu separarea uscatului de ape, în ziua a treia. „Cerul şi 
pământul" primei zile semnifică întregimea universului, a vizibilului şi a invizibilului, a 
inteligibilului şi a corporalului. Cerul constituie întreaga imensitate a lumilor spirituale care 
înconjoară fiinţa noastră terestră, nenumăratele sfere îngereşti. Naraţiunea din Facere 
aminteşte toate acestea pentru ca apoi să dispară, aparent, interesul faţă de ele şi să se 
vorbească doar despre pământ. In cele două Testamente apar câteva scurte lămuriri despre 
aceste universuri spirituale, fără a se zăbovi însă prea mult asupra lor. Astfel, Sfântul Grigorie 
de Nyssa a văzut în cele 99 de oi lăsate în munţi un simbol al pleromei îngereşti; a suta, oaia 
pierdută, ar fi lumea noastră pământească, într-adevăr, în starea noastră de fiinţe decăzute, nu 
putem în nici un caz să plasăm lumea noastră printre aceste imensităţi spirituale. 

Tăcerea relativă a Scripturilor devine semnificativă. Ea subliniază importanţa centrală 
a pământului, definind un geocentrism. Acesta nu este o rămăşiţă a unei cosmologii primitive 
(dar cum ar putea fi altfel decât simbolice asemenea cosmologii?) care nu s-ar armoniza cu 
concepţia noastră post-coperniciană despre univers. Aici nu este vorba de un geocentrism 
fizic, ci de unul spiritual; pământul este în mod spiritual central, deoarece este trupul omului 
şi deoarece omul, care pătrunde tainele lumii vizibile pentru a o lega din nou cu lumea celor 
nevăzute, este fiinţa centrală a creaţiei, fiinţa care reuneşte în sine sensibilul şi inteligibilul şi 
participă, astfel, mai deplin decât îngerii la toate rânduielile „pământului" şi „cerului". In 
centrul universului bate inima omului şi numai sfântul a cărui inimă purificată cuprinde cele 

mai îndepărtate nebuloase poate şti dacă aceste „sfere înstelate" nu sunt asemenea reflectării 
eonilor îngereşti, neavând nevoie, în consecinţă, de nici o mântuire. 

Tainele iconomiei divine se dezvăluie, astfel, pe pământ şi, din acest motiv, Biblia 
doreşte să ne lege de pământ. Ea nu ne interzice numai să ne pierdem în imensităţile cosmice 
(pe care natura noastră de fiinţe decăzute oricum nu le poate cuprinde decât sub aspectul 
dezintegrării lor), nu doreşte numai să ne sustragă acţiunii uzurpatoare a îngerilor căzuţi, 
legându-ne doar de Dumnezeu, ci, atunci când ne vorbeşte despre îngeri, ni-i arată ca fiind 
îndreptaţi spre istoria pământească, unde este inserată iconomia divină, ca slujitori (sau 
adversari) ai acestei iconomii. 

Aşadar, cele şase zile ale Facerii ne descriu într-un mod geocentric desfăşurarea 
creaţiei. Aceste şase zile, simbolizate prin zilele săptămânii, sunt stadii mai curând ierarhice 
decât cronologice. Diferenţiind elementele create simultan în prima zi, ele definesc sferele 
concentrice ale fiinţei în centrul cărora, omul, rezumându-le virtual pe toate, se regăseşte pe 
sine însuşi. 

„Şi pământul (aici, întregul nostru cosmos) era netocmit şi gol. întunericul era 
deasupra adâncului" - este amestecul elementelor încă nediferenţiate. „Duhul lui Dumnezeu 
se purta pe deasupra apelor" - aidoma unei păsări care cloceşte, spune Sfântul Vasile cel 
Mare, iar apele indică aici (ca şi în Botez) plasticitatea elementelor. 

„Şi a zis Dumnezeu: «Să fie lumină!». Şi a fost lumină". Aceasta a fost prima poruncă 
dată de Dumnezeu: Cuvântul intră în substanţa elementară şi dă naştere primei „informări" a 
fiinţei, lumina. Prin urmare, lumina este perfecţiunea fiinţei create, „forţa luminoasă", născută 
de „voinţele-logoi" care iradiază din Cuvânt şi vor fecunda întunericul; în consecinţă, mai 
puţin vibraţie fizică şi mai mult lumină intelectuală. 

Dumnezeu dă naştere, apoi, polarităţii luminii şi întunericului. „Dumnezeu desparte 
lumina de întuneric". Acestea aparţin făpturii create şi nu trebuie confundate cu „nimicul" 
originar, acea limită misterioasă, căreia i s-ar conferi, astfel, o substanţialitate grosolană, 
întunericul („Dumnezeu a numit întunericul «noapte»"), care apare în ultimul stadiu al acestei 
„prime zile", este momentul potenţial al făpturii create. El reprezintă o realitate pe deplin 
pozitivă, roditoare, aidoma pământului în care germinează sămânţa. Dumnezeu nu a produs 
răul; în prima făptură nu este loc pentru întunericul negativ, întunericul pozitiv al primei zile 
exprimă misterul uterin al fertilităţii, principiul tainei vieţii, propriu pământului şi pântecului, 
caracteristic pentru tot ceea ce este generator de viaţă, în sensul pozitiv al cuvântului, fiecărei 
substanţe vitale. 

în ziua a doua, Dumnezeu a despărţit definitiv apele cele de sub tărie de apele cele de 
deasupra tăriei, cu alte cuvinte, cosmosul pământesc, delimitat de „firmament", de eonii 
îngereşti, despre care Cartea Facerii nu va mai vorbi. 

In ziua a treia, din porunca lui Dumnezeu, elementele cosmice, a căror nediferenţiere 
era simbolizată de ape, încep să se separe. Apele, în înţelesul propriu, sunt adunate la un loc, 
lăsând să apară uscatul. Acesta primeşte porunca de a produce plante, cu alte cuvinte, prima 
formă de viaţă. Iar pământul se supune Logosului - principiu al vieţii - în acelaşi timp, cea de- 
a doua Persoană a Treimii şi puterea orânduitoare a întregii Treimi. 

In ziua a patra, apar stelele cu mişcările lor orbitale regulate; ordinea Logosului este 
înscrisă în ordinea cerului vizibil. Viaţa, trezită în „ziua" precedentă, necesită timp, ritmul 
zilei şi al nopţii. Simultaneitatea creatoare a primelor zile devine, pentru făptură, o succesiune. 
In ziua a cincea, Cuvântul creează peştii şi păsările; apa, elementul umed, este cea care 
primeşte porunca de a le produce. In acest fel se stabileşte o curioasă înrudire între fiinţele 
care înoată şi cele care zboară (ale căror structuri au, de fapt, anumite similarităţi), între apă şi 
cer, ambele fiind fluide şi umede. Aici sesizăm cât se poate de limpede că nu este vorba de o 
cosmogonie ştiinţifică în sensul modern al cuvântului, ci de o altă viziune a fiinţei şi a 
ierarhiilor ei; o viziune pentru care taina formei, calităţile secundare ale sensibilului (atât de 
mult neglijate de ştiinţă) au o semnificaţie decisivă care revine mereu la profunzimile 
inteligibile, la acei logoi ai creaţiei. Această viziune a devenit extrem de dificilă pentru firea 

noastră cea căzută, însă o putem regăsi în „noua creaţie" ecleziastică, atât în cosmosul liturgic 
şi sacramental, cât şi în theoria physike liturgică a asceţilor. 

In ziua a şasea, elementul pământ primeşte, la rândul lui, porunca de a produce 
animale. Pe neaşteptate însă tonul se schimbă; apare un nou stil de creaţie. „Să facem", spune 
Dumnezeu. Ce înseamnă, oare, această schimbare? Crearea spiritelor îngereşti a fost săvârşită 
„în tăcere" (Sfântul Isaac). Primul cuvânt a fost lumină. Apoi, Dumnezeu a orânduit şi a 
binecuvântat („Dumnezeu a văzut că lumina era bună"). Insă în ziua a şasea, după crearea 
animalelor, când Dumnezeu a zis: „Să facem om după chipul şi asemănarea Noastră", se 
părea că Dumnezeu S-a oprit şi că persoanele Treimii erau împreună. Pluralul care apare 
acum arată că Dumnezeu nu este singur. Este o hotărâre a unui „Sfat Divin", ceea ce 
dovedeşte că facerea nu a fost o lucrare nici a necesităţii şi nici a arbitrariului, ci un act liber şi 
gândit. Dar de ce este nevoie, oare, pentru facerea omului de acest Sfat al celor Trei în locul 
unei simple porunci adresate pământului, aşa cum s-a întâmplat în cazul animalelor? Este aşa 
deoarece omul, fiinţă personală, are nevoie de afirmarea aspectului personal al lui Dumnezeu 
după al cărui chip a fost făcut. Prin poruncile lui Dumnezeu au luat naştere diferite părţi ale 
lumii create. Omul însă nu este o parte, deoarece el cuprinde în sine totul. Totalitate liberă, el 
se naşte din „reflectarea" lui Dumnezeu ca totalitate liberă. 

„Şi a făcut Dumnezeu pe om după chipul Său; după chipul lui Dumnezeu 1-a făcut; a 
făcut bărbat şi femeie". Astfel, taina, singularului şi a pluralului în om reflectă taina 
singularului şi a pluralului în Dumnezeu; după cum principiul personal în Dumnezeu cere ca 
natura unică să se exprime în diversitatea persoanelor, la fel şi în om, creat după chipul lui 
Dumnezeu. Natura umană nu poate fi cuprinsă într-o monadă. Ea reclamă nu solitudinea, ci 
comuniunea, diversitatea benefică a iubirii. Apoi porunca divină: „creşteţi şi vă înmulţiţi şi 
umpleţi pământul şi-1 supuneţi" stabileşte o anumită corespondenţă între sexualitate şi 
dominaţia cosmică a primului cuplu şi depăşirea tainică în Dumnezeu a dualităţii prin triadă. 
Acest „eros" paradisiac se va fi deosebit de sexualitatea noastră decăzută şi devoratoare de azi 
- întocmai ca şi autoritatea sacerdotală a omului asupra creaturilor faţa de modul în care ne 
devorăm în prezent unii pe alţii. Căci Dumnezeu este exact: „Iar tuturor fiarelor pământului... 
le dau toata iarba verde spre hrană". Să nu uităm că naraţiunea creaţiei este exprimată în 
categoriile lumii căzute. Căderea a schimbat însuşi sensul cuvintelor. Sexualitatea, această 
„multiplicare" pe care Dumnezeu o orânduieşte şi o binecuvântează, apare, în universul 
nostru, fiind iremediabil legată de separare şi moarte, deoarece condiţia omului a cunoscut, 
cel puţin în realitatea sa biologică, o mutaţie catastrofală. Dragostea umană nu ar mai fi însă 
pătrunsă de o asemenea nostalgie paradisiacă dacă nu ar mai exista în ea amintirea dureroasă a 
unei stări originare în care „celălalt" şi lumea erau cunoscuţi dinlăuntru, în care, prin urmare, 
nu exista moartea. 

„Şi a privit Dumnezeu toate câte a făcut şi iată erau bune foarte"; o dublă 
binecuvântare care totuşi îl asimilează pe om în sfera celorlalte făpturi terestre apărute tot în 
ziua a şasea. 

Urmează, după naraţiunea creaţiei ce constituie primul capitol al Facerii, o nouă 
naraţiune începând cu cel de-al doilea capitol. Creaţia în desfăşurarea ei este prezentată aici în 
termeni cu totul diferiţi. Pentru exegeţii Bibliei, acest lucru înseamnă o juxtapunere a unor 
tradiţii diverse, a două naraţiuni de fapt separate şi alăturate mai târziu. Fără îndoială, acest 
lucru este adevărat la nivelul material al elaborării textului; pentru noi însă chiar juxtapunerea 
aceasta este lucrarea Duhului Sfânt; nu există nimic întâmplător în Biblie şi totul este încărcat 
de semnificaţie. Biblia nu s-a născut din voinţa omului, nici din contingenţe omeneşti, ci de la 
Duhul Sfânt, Care îi dă coerenţă. Nu putem separa Biblia de Biserică, nici nu o putem înţelege 
în afara ei. Prin urmare, ceea ce ne interesează nu este să ştim cum au ajuns să fie alăturate 
două naraţiuni despre creaţie, ci din ce motiv şi ce semnificaţie profundă ascunde apropierea 
lor. 

într-adevăr, în timp ce prima naraţiune îl asimilează pe om celorlalte creaturi ale 
pământului printr-o binecuvântare comună, iar la nivelul naturii subliniază unitatea 

antropocosmică, cea de-a doua naraţiune defineşte clar locul omului. In realitate, perspectiva 
ei este cu totul diferită; omul apare nu numai ca o culme, ci şi ca principiu al creaţiei. Dintru 
început, aflăm că plantele nu existau, deoarece omul încă nu fusese creat: „Nu era nimeni ca 
să lucreze pământul". „Atunci, luând Domnul Dumnezeu ţărână din pământ, a făcut pe om şi 
a suflat în faţa lui suflare de viaţă şi s-a făcut omul suflet viu". Astfel, omul a fost făcut de 
însuşi Dumnezeu, cu mâinile Sale - fapt subliniat de Părinţi - şi nu a fost creat numai prin 
Cuvântul Său (ceea ce ne conduce din nou la „Sfatul" din prima naraţiune, deoarece, după 
Sfântul Irineu, Fiul şi Duhul Sfânt sunt „cele două mâini" ale lui Dumnezeu), iar suflarea 
însăşi a lui Dumnezeu este cea care transformă lutul în „suflet viu". Unii au fost înclinaţi să 
vadă în acest „suflet viu" sufletul spiritual al omului şi, astfel, să considere intelectul nostru ca 
emanaţie din Dumnezeu. Insă dacă sufletul nostru ar fi fost necreat, atunci noi am fi însuşi 
Dumnezeu, împovăraţi doar de lutul pământului, iar întreaga creaţie nu ar fi decât un joc 
iluzoriu. Cu toate acestea, Sfântul Grigorie de Nazianz poate vorbi, şi pe drept cuvânt, despre 
prezenţa în om a unei „părticele din Dumnezeu". Aceasta înseamnă că harul necreat este 
implicat în însăşi lucrarea creatoare şi că sufletul primeşte, în acelaşi timp, viaţă şi har; căci 
harul este suflarea lui Dumnezeu, „curgerea dumnezeirii" , prezenţa dătătoare de viaţă a 
Duhului Sfânt. Dacă omul începe să trăiască în momentul în care Dumnezeu suflă viaţă în el, 
aceasta se datorează faptului că harul Duhului Sfânt este principiul real al existenţei noastre. 
(Cât priveşte relaţia suflare-nări, în consecinţă, suflul uman-respiraţia lui Dumnezeu, ea se 
bazează pe simbolismul concret al cosmologiei biblice şi nu reprezintă o metaforă, ci o 
analogie reală, care îşi găseşte aplicare şi astăzi în asceza ortodoxă). 

In această a doua naraţiune, lumea animală apare după om şi în relaţie cu el, pentru ca 
el să nu mai fie singur, ci să aibă „ajutor asemenea lui". Iar Adam dă nume animalelor pe care 
Dumnezeu i le aduce, căci lumea a fost făcută de Dumnezeu pentru a fi desăvârşită de către 
om. La rândul lui, omul cunoaşte fiinţele vii dinlăuntru; le precizează taina şi hotărăşte 
mulţimea lor; poet, după cum este şi preot, poet pentru Dumnezeu, deoarece Dumnezeu „le-a 
adus omului ca să vadă cum le va numi". Pe atunci, limbajul coincidea cu însăşi fiinţa 
lucrurilor, iar acest limbaj paradisiac, iremediabil pierdut, nu poate fi regăsit de cel preocupat 
de ocultism, ci numai de acele „inimi milostive" despre care vorbeşte Isaac Şirul, acele „inimi 
înflăcărate de iubire pentru creaţie... pentru păsări, pentru fiarele pământului, pentru toate 
făpturile". Iar animalele sălbatice trăiesc în pace în jurul sfinţilor, ca pe vremea când Adam le- 
a dat numele. 

Aşadar, omul apare, în cea de-a doua naraţiune a creaţiei, ca fiind ipostasul 
cosmosului terestru; natura terestră este în continuarea trupului său. Totuşi, numai o fiinţă de 
aceeaşi natură cu el îi poate fi omului de ajutor, „un ajutor asemenea lui". Atunci, Dumnezeu 
a făcut ca omul să cadă într-un somn extatic şi din cea mai intimă parte a naturii Sale 
(„coasta" simbolică, aproape de inima lui) a făcut-o pe femeie şi a adus-o omului; iar omul a 
recunoscut că Eva era „consubstanţială" cu el, „os din oasele sale şi carne din carnea sa". 

Părinţii Bisericii asemuiesc purcederea Duhului Sfânt cu ceea ce ei numesc 
„purcederea" Evei, deosebită de Adam şi totuşi de aceeaşi natură cu el; astfel, prin unitatea 
naturii şi pluralitatea persoanelor, ni se dezvăluie tainele Noului Testament. După cum Duhul 
nu este inferior Celui din Care El purcede, tot aşa nici femeia nu este inferioară bărbatului; 
căci iubirea cere egalitate şi numai iubirea a dorit această polarizare primordială, izvor al 
întregii diversităţi a speciei umane. 



V. Chip şi asemănare 

Filosofii antici au înţeles poziţia centrală a omului şi au exprimat-o cu ajutorul naturii 
„microcosmosului". în special stoicii considerau că dacă omul este superior cosmosului, 
aceasta se datorează faptului că el îl rezumă şi îi dă sens, căci cosmosul este el însuşi un om 
uriaş, după cum omul este un mic cosmos. 

Ideea de microcosmos a fost preluată de către Părinţii Bisericii, care au eliminat însă orice 
imanentism. „Nu este nimic remarcabil în faptul că omul este după chipul şi asemănarea 
universului, spune Sfântul Grigorie de Nyssa, deoarece pământul trece, cerul e schimbător şi 
întregul lor conţinut este la fel de efemer ca ceea ce îl cuprinde." In faţa magiilor cosmice ale 
antichităţii în declin, comparaţia afirmă libertatea: „Crezând că înalţă natura umană prin acest 
nume impunător, adaugă Sfântul Grigorie, ei nu au observat că omul era învestit cu aceleaşi 
atribute ca şi ţânţarii şi şoarecii". Adevărata măreţie a omului nu constă în incontestabila sa 
înrudire cu universul, ci în participarea lui la plinătatea divină, în taina pe care o poartă în 
sine, de a fi „chip" şi „asemănare". „In calitatea mea de ţărână, sunt ataşat de viaţa de aici, de 
jos, scrie Sfântul Grigorie de Nazianz, însă fiind şi o părticică divină, port în pieptul meu 
dorinţa după o viaţă viitoare". 

Omul este o fiinţă personală, asemenea lui Dumnezeu, şi nu o natură oarbă. Acesta 
este rolul chipului divin din el. Relaţia sa cu universul este întrucâtva inversată faţă de 
concepţiile antichităţii; în loc să se „dezindividualizeze" pentru a deveni „cosmic" şi a se 
cufunda, astfel, într-un impersonal divin, corespondenţa absolută a persoanei sale cu un 
Dumnezeu personal îi permite să „personalizeze" lumea. Omul nu se mai mântuieşte prin 
univers, ci universul este mântuit prin om; căci omul este ipostasul întregului cosmos care 
participă la natura sa, iar pământul îşi descoperă sensul personal, ipostatic, în om. Omul este, 
pentru univers, speranţa de a primi harul şi de a se uni cu Dumnezeu, dar şi primejdia eşecului 
şi a căderii. Sfântul Apostol Pavel spune: „Făptura aşteaptă cu nerăbdare descoperirea fiilor 
lui Dumnezeu. Căci făptura a fost supusă deşertăciunii - nu de voia ei, ci din cauza aceluia 
care a supus-o - cu nădejde, pentru că şi făptura însăşi se va izbăvi din robia stricăciunii, ca să 
fie părtaşă la libertatea măririi fiilor lui Dumnezeu" (Romani 8, 19-21). Supusă dezordinii şi 
morţii, făptura îi slujeşte omului, devenit prin har fiu al lui Dumnezeu, pentru eliberarea ei. 

Lumea îl urmează pe om, deoarece îi este asemănătoare ca natură - „antroposferă", s- 
ar putea spune. Iar această legătură antropocosmică este împlinită atunci când este împlinită 
legătura chipului uman cu Dumnezeu, prototipul lui. Căci omul nu poate aspira - fără a se 
distruge - să-şi ia în stăpânire propria sa natură, în special calitatea de microcosmos în lume, 
ci îşi descoperă, dimpotrivă, plinătatea, atunci când îşi asumă universul pentru a-1 oferi lui 
Dumnezeu. 

Prin urmare, avem o responsabilitate faţă de lume. Suntem cuvântul, logosul prin care 
ea se mărturiseşte, şi depinde numai de noi dacă se rostesc blasfemii sau rugăciuni. Numai 
prin noi poate cosmosul, aidoma trupului pe care îl prelungeşte, să primească harul. Căci nu 
numai sufletul, ci şi trupul omului este creat după chipul lui Dumnezeu, „împreună au fost 
create după chipul lui Dumnezeu", scrie Sfântul Grigorie Palama. 

Aşadar, chipul nu poate fi obiectivat - „naturalizat", am putea spune -, atribuindu-1 
unei părţi sau alteia a fiinţei umane. A fi după chipul lui Dumnezeu, susţin Părinţii, înseamnă, 
în ultimă analiză, a fi o fiinţă personală, deci o fiinţă liberă şi responsabilă. S-ar putea ridica 
întrebarea: oare de ce 1-a creat Dumnezeu pe om liber şi responsabil? Tocmai pentru că El a 
dorit să-1 cheme spre o vocaţie supremă: îndumnezeirea; cu alte cuvinte, să devină prin har, 
printr-o mişcare neîngrădită, asemenea lui Dumnezeu, ceea ce este virtual prin natura sa. Iar 
această chemare cere un răspuns liber; Dumnezeu doreşte ca această mişcare să fie o mişcare 
a dragostei. Fără dragoste, unirea ar fi mecanică, iar dragostea implică libertate, posibilitatea 
de a alege şi de a refuza. Desigur, există o dragoste ne-personală - mişcare oarbă a dorinţei, 
sclava unei forţe naturale. Dar nu aceasta este dragostea omului sau a îngerului faţă de 
Dumnezeu; altminteri, oamenii ar fi asemenea unor animale care s-ar ataşa de Dumnezeu 
printr-un fel de obscură atracţie cvasi-sexuală. A fi ceea ce trebuie să fii în iubirea pentru 
Dumnezeu înseamnă a admite posibilitatea contrariului, posibilitatea revoltei. Doar tăria 
libertăţii poate da sens unirii. Dragostea pe care o pretinde Dumnezeu nu este un magnetism 
fizic, ci tensiunea vie a contrariilor. Această libertate vine de la Dumnezeu; este pecetea 
părtăşiei noastre divine, capodopera Creatorului. 

O fiinţă personală este capabilă să iubească pe cineva mai mult decât propria sa fire, 

mai mult decât propria sa viaţă. Persoana, adică chipul lui Dumnezeu în om, este, prin urmare, 
libertatea omului faţă de propria sa natură, „faptul de a fi eliberat de necesitate şi de a nu fi 
supus stăpânirii naturii, ci capabil de a hotărî liber" (Sfântul Grigorie de Nyssa). Adeseori, 
omul acţionează sub impulsuri naturale. El e condiţionat de temperamentul, de caracterul, de 
ereditatea sa, de ambianţa cosmică sau psiho-socială, de însăşi istoricitatea sa. Insă adevărul 
omului depăşeşte orice condiţionare, iar demnitatea sa constă în a fi în stare să se elibereze de 
propria natură, dar nu prin irosire sau prin abandonare în voia ei, aidoma înţeleptului antic sau 
oriental, ci transfigurând-o în Dumnezeu. 

Ţinta libertăţii, după cum explică Sfântul Grigorie de Nazianz, este ca binele să 
aparţină cu adevărat celui care îl alege. Dumnezeu nu doreşte ca el să rămână în posesia 
binelui pe care El 1-a creat. El aşteaptă din partea omului ceva mai mult decât o participare 
oarbă, pe de-a-ntregul naturală. El doreşte ca omul să-şi asume în mod conştient propria 
natură, să o stăpânească în mod liber ca pe o natură bună, să descopere, cu recunoştinţă, în 
viaţă şi în univers darurile iubirii divine. 

Fiinţele personale constituie culmea creaţiei, deoarece ele pot deveni Dumnezeu prin 
liberă alegere şi prin har. împreună cu ele, atotputernicia divină săvârşeşte o „intervenţie" 
radicală, aduce o noutate absolută; Dumnezeu creează fiinţe care pot, ca şi El - dacă ne 
amintim de „Sfatul" Divin din Facere -, să decidă şi să aleagă. Aceste fiinţe pot decide însă şi 
împotriva lui Dumnezeu. Oare aceasta nu presupune riscul de a-Şi vedea creaţia distrusă? 
Acest risc, este necesar s-o spunem, trebuie, în mod paradoxal, să se manifeste chiar în 
culmea atotputerniciei. Creaţia, pentru „a înnoi" cu adevărat, creează „un altul", adică o fiinţă 
personală capabilă de a-L respinge pe Cel Care a creat-o. Culmea atotputerniciei este astfel 
receptată ca o neputinţă a lui Dumnezeu, ca risc divin. Persoana este cea mai înaltă creaţie a 
lui Dumnezeu doar pentru faptul că Dumnezeu îi dă putinţa de a iubi şi, prin urmare, de a 
respinge. Dumnezeu riscă neîncetat prăbuşirea celei mai înalte făpturi a Sa tocmai pentru ca 
ea să poată fi cea mai înaltă. Paradoxul este ireductibil: în însăşi măreţia Sa, care înseamnă 
capacitatea de a deveni Dumnezeu, omul este supus greşelii; însă fără această ameninţare a 
căderii în păcat nu ar putea exista măreţie. De aceea, Părinţii Bisericii susţin că omul trebuie 
să fie supus unei încercări, peira, pentru a dobândi conştiinţa libertăţii sale, a dragostei libere 
pe care Dumnezeu o aşteaptă de la el. „Dumnezeu 1-a creat pe om ca animal [fiinţă vie] care a 
primit porunca de a deveni dumnezeu", spune o vorbă adâncă a Sfântul Vasile cel Mare, 
repetată de Sfântul Grigorie de Nazianz. Pentru a îndeplini această poruncă, trebuie să existe 
şi posibilitatea respingerii ei. Dumnezeu devine neputincios înaintea libertăţii umane; El nu o 
poate viola, deoarece izvorăşte din propria Sa atotputernicie. Desigur, omul a fost creat prin 
voinţa lui Dumnezeu; însă nu poate fi îndumnezeit numai prin ea. O singură voinţă pentru 
creaţie, dar două pentru îndumnezeire. O singură voinţă pentru a da viaţă chipului; însă două 
pentru a transforma chipul în asemănare. Iubirea lui Dumnezeu pentru om este atât de mare, 
încât ea nu poate constrânge, căci nu poate exista dragoste fără respectul celuilalt. Voinţa 
divină se va supune întotdeauna căutărilor, abaterilor, chiar şi revoltelor voinţei umane, pentru 
a o conduce spre un consimţământ liber. Aceasta este providenţa divină, iar chipul clasic al 
Pedagogului păleşte în ochii celui care 1-a simţit pe Dumnezeu ca pe un cerşetor al iubirii, 
aşteptând la uşa sufletului său fără a îndrăzni vreodată să forţeze. 



VI. Antropologie creştină 

Sfântul Maxim Mărturisitorul a descris cu o incomparabilă forţă şi temeinicie 
misiunea ce îi revine omului. Divizărilor succesive ce constituie creaţia le corespund 
unificările sau sintezele realizate de om, datorită „sinergiei" harului şi libertăţii. 

Diviziunea fundamentală, pe care se întemeiază însăşi realitatea fiinţei create, este 
aceea dintre Dumnezeu şi totalitatea creaturilor, dintre creat şi necreat. Natura creată se 
împarte la rândul ei în cerească şi pământească, în inteligibilă şi sensibilă, în universul 

sensibil, cerul este separat de pământ. Pe suprafaţa celui din urmă, Paradisul este aşezat 
deoparte. în cele din urmă, locuitorul paradisului, omul, este el însuşi divizat, după sex, în 
bărbat şi femeie. 

Adam trebuie să învingă aceste diviziuni printr-o acţiune conştientă, să reunească în 
sine întregul univers creat şi să se îndumnezeiască împreună cu el. Mai întâi, el trebuie să 
depăşească separaţia dintre sexe printr-o viaţă castă, printr-o unire mai deplină decât unirea 
exterioară a sexelor, printr-o „integritate" care să devină integrare. In a doua etapă, el trebuie 
să reunească Paradisul cu restul cosmosului terestru prin iubirea de Dumnezeu, care îl 
detaşează, dar îi dă şi posibilitatea să îmbrăţişeze totul; purtând mereu în sine Paradisul, el va 
transforma întregul Pământ în Paradis. In al treilea rând, spiritul şi trupul său vor triumfa 
asupra spaţiului prin unificarea întregii lumi sensibile a pământului şi a firmamentului. In 
etapa următoare, el trebuie să pătrundă în cosmosul ceresc, să trăiască aidoma îngerilor, să 
asimileze inteligenţa lor şi să reunească în sine lumea inteligibilă şi cea sensibilă. In cele din 
urmă, acest Adam cosmic, dându-se pe sine lui Dumnezeu fără a aştepta vreo răsplată, va 
restitui lui Dumnezeu întreaga Lui creaţie, şi va primi de la El, prin reciprocitatea dragostei, 
adică prin har, tot ceea ce Dumnezeu posedă în virtutea naturii Sale. Astfel, depăşindu-se 
separarea primordială dintre cele create şi cele necreate, se va realiza îndumnezeirea omului 
şi, prin el, a întregului univers. 

Prin Cădere, omul a devenit inferior vocaţiei sale, dar planul divin a rămas 
neschimbat, în consecinţă, misiunea primului Adam trebuia împlinită de Adam cel ceresc, 
adică de Hristos, nu în sensul de a Se substitui omului, căci dragostea nemărginită a lui Dum- 
nezeu nu înlocuieşte legământul libertăţii umane, ci pentru a reda omului posibilitatea de a-şi 
îndeplini misiunea, pentru a-i redeschide drumul spre îndumnezeire, această supremă sinteză, 
realizată prin Om, a lui Dumnezeu şi a cosmosului creat, sinteză în care se regăseşte sensul 
întregii antropologii creştine. Astfel, ca urmare a păcatului, pentru ca omul să poată totuşi 
deveni Dumnezeu, a fost necesar ca Dumnezeu să devină om, iar cel de-al doilea Adam să 
inaugureze „o nouă creaţie", depăşind toate divizările vechii creaţii. într-adevăr, prin naşterea 
sa din Fecioară, Hristos depăşeşte separarea dintre sexe şi, pentru răscumpărarea „erosului", 
deschide două căi, unite numai în persoana Măriei, fecioară şi mamă în acelaşi timp: calea 
căsătoriei creştine şi calea vieţii monahale. Pe Cruce fiind, Hristos a reunit întregul cosmos 
pământean cu Paradisul; căci atunci când El a permis morţii să pătrundă în El pentru a o 
nimici prin contactul cu propria Sa divinitate, locul cel mai întunecat de pe pământ devine 
„strălucitor" şi nu mai există loc blestemat. După înviere, însuşi trupul lui Hristos sfidează 
limitările spaţiale şi, prin integrarea a tot ceea ce este sensibil, uneşte pământul şi cerul. Prin 
înălţarea Sa, Hristos reuneşte lumea cerească cu cea pământească, corurile îngereşti şi neamul 
omenesc. In cele din urmă, Cel Ce stă de-a dreapta Tatălui aduce umanitatea deasupra cetelor 
îngereşti, în însăşi Sfânta Treime; iar acestea sunt primele roade ale îndumnezeiţii cosmice. 

Aşadar, nu putem redescoperi plinătatea naturii adamice decât în Hristos, cel de-al 
doilea Adam. Pentru a înţelege însă mai bine această natură, trebuie să punem în discuţie două 
probleme dificile, care se întâmplă să fie strâns legate între ele: problema sexului şi problema 
morţii. Este oare condiţia noastră biologică de astăzi aceea a omului înainte de Cădere? Oare 
această condiţie legată de dialectica tragică a dragostei şi a morţii îşi are izvorul în starea 
paradisiacă? In acest punct, gândirea Părinţilor, tocmai datorită faptului că nu poate concepe 
paradisul terestru decât în raport cu pământul cel blestemat, riscă să devină incompletă şi să se 
deschidă, astfel, unor influenţe necreştine care ar face-o să devină părtinitoare. Ne confruntăm 
acum cu o dilemă: dacă există o sexualitate biologică în Paradis, după cum sugerează porunca 
divină dată omului de a se înmulţi. Nu aduce oare aceasta, în prima condiţie a omului, o 
diminuare a chipului divin prin prezenţa unei animalităţi care implică simultan înmulţirea şi 
moartea? Sau poate condiţia paradisiacă este liberă de orice animalitate. Dar păcatul există în 
însăşi viaţa noastră biologică, ceea ce ne face să cădem într-un fel de maniheism. 

Desigur, Părinţii au respins, împreună cu origenismul, cea de-a doua soluţie, însă abia 
au izbutit să o clarifice pe prima. Pornind de la relaţia incontestabilă, din lumea căzută, dintre 

sex şi moarte, dintre animalitate şi mortalitate, ei se întreabă dacă nu cumva crearea femeii, 
care inaugurează o condiţie biologică legată de finitudine, va fi ameninţat încă de la început, 
din Paradis, nemurirea potenţială a omului, întrucât acest aspect negativ al împărţirii în sexe 
aduce o anumită înclinare spre păcat, natura umană ar fi, prin urmare, vulnerabilă, iar Căderea 
un act inevitabil. 

Grigorie de Nyssa, urmat după aceea de Maxim Mărturisitorul, a pus sub semnul 
întrebării această legătură necesară dintre separarea sexelor şi Cădere. In concepţia sa, 
sexualitatea ar fi fost creată de Dumnezeu Care prevede păcatul, pentru a conserva omenirea 
după Cădere, însă pur şi simplu ca o posibilitate. Polarizarea sexuală a înzestrat natura umană 
cu o pavăză care nu implică nici o constrângere; asemenea unui pasager căruia i se dă un 
colac de salvare, nefiind însă ispitit, prin aceasta, să se azvârle în mare. Această posibilitate 
poate fi actualizată numai în clipa în care, printr-un păcat care nu are nici o legătură cu sexul, 
natura umană se prăbuşeşte, închizându-se lucrării harului. Doar în această stare căzută, în 
care moartea este plata păcatului, posibilitatea va deveni necesitate. Aici intervine explicaţia, 
datând din timpul lui Filon, prin „veşmintele de piele" cu care Dumnezeu îl îmbracă pe om 
după Cădere. Aceste „veşminte" ar reprezenta natura noastră actuală, starea noastră biologică 
brută, total deosebită de corporalitatea transparentă din Paradis. Este creat un nou cosmos, 
care se apără prin sex împotriva finitudinii, întemeind astfel legea naşterii şi a morţii, în acest 
context, sexul apare nu ca o cauză a mortalităţii, ci ca un antidot relativ împotriva ei. 

Cu toate acestea, nu putem fi de acord cu Sfântul Grigorie de Nyssa atunci când, 
argumentând caracterul „preventiv" al sexualităţii, afirmă că divizarea în bărbat şi femeie este 
„supra-impusă" chipului. De fapt, nu este vorba numai de acest caz, ci de toate diviziunile din 
creaţie, care au dobândit, ca o consecinţă a păcatului, caracterul morţii şi al separării. Iar 
dragostea umană, pasiunea absolută a îndrăgostiţilor nu a încetat niciodată să ascundă, în 
însăşi finalitatea eşecului ei, nostalgia paradisiacă în care îşi au rădăcina eroismul şi arta. 
Sexualitatea paradisiacă, izvorând în întregime dintr-o interioritate consubstanţială şi a cărei 
multiplicare miraculoasă, urmând să se reverse peste tot, fără a angaja nici o înmulţire, nici 
moarte, ne este aproape complet necunoscută, căci păcatul, obiectivând trupurile („şi au văzut 
că erau goi"), a făcut din primele două persoane umane două naturi separate, două fiinţe 
individuale, având între ele relaţii exterioare. Insă noua creaţie în Hristos, cel de-al doilea 
Adam, ne dă posibilitatea să percepem sensul profund al unei separări care, cu siguranţă, nu 
avea nimic „supra-impus"; mariologia, iubirea lui Hristos şi a Bisericii, Taina căsătoriei aduc 
la lumină o plinătate care îşi are originea în crearea femeii - plinătate neîntrezărită totuşi decât 
în persoana unică a Fecioarei, deoarece condiţia noastră de fiinţe decăzute dăinuie mereu, 
solicitând, în scopul împlinirii vocaţiei noastre umane, nu numai castitatea reunificatoare a 
căsătoriei, ci, de asemenea, şi, probabil mai întâi de toate, castitatea purificatoare a 
monahismului. 

S-ar putea spune oare că, în starea sa paradisiacă, Adam era într-adevăr nemuritor? 
„Dumnezeu nu a creat moartea", spune Cartea înţelepciunii. Pentru teologia străveche - de 
exemplu, Sfântul Irineu - Adam nu a fost cu necesitate nici muritor, dar nici nemuritor. Natura 
sa, bogată în posibilităţi, flexibilă, putea fî permanent hrănită şi transformată de har până la 
acel punct în care se depăşea orice risc de îmbătrânire şi moarte. Posibilitatea morţii exista, 
dar numai pentru a fî făcută neputincioasă. La o astfel de încercare era supusă libertatea lui 
Adam. Pomul vieţii din mijlocul Paradisului şi hrana dătătoare de nemurire ofereau, prin 
urmare, o posibilitate; tot astfel, în realităţile noastre hristo-eclesiale, Euharistia ne vindecă, 
ne hrăneşte şi ne întăreşte sufletul şi trupul. Trebuie să îl avem pe Dumnezeu ca hrană, pentru 
a realiza în mod liber îndumnezeirea. Iar Adam a eşuat în acest efort personal. 

Cât priveşte interdicţia divină, aceasta ridică două probleme: aceea a cunoaşterii 
binelui şi a răului şi aceea a interzicerii propriu-zise. Nu este rea nici cunoaşterea în sine, nici 
aceea a binelui şi a răului. 13 însă recurgerea la un astfel de discernământ implică o in- 



13 După învăţătura Părinţilor cunoaşterea răului de către Adam implica săvârşirea lui, deci abaterea de la 
Dumnezeu, depărtarea de El. în cazul lui Adam nu putem vorbi de o cunoaştere teoretică a răului fără a-1 

ferioritate existenţială, o stare de cădere. In starea de păcat, omul trebuie să cunoască, desigur, 
binele şi răul, pentru a săvârşi binele şi a evita răul. In Paradis, această cunoaştere nu îi era de 
nici un folos lui Adam. însăşi existenţa răului implică o separare voluntară de Dumnezeu, o 
negare a lui Dumnezeu. Atât timp cât Adam a rămas în unire cu Dumnezeu şi a împlinit voia 
Lui, atât timp cât s-a hrănit cu prezenţa Lui, o astfel de distincţie era inutilă. 

Din această pricină, interdicţia divină se referea mai puţin la cunoaşterea binelui şi a 
răului (deoarece răul nu există decât ca un risc, riscul încălcării poruncii de către Adam), fiind 
mai curând o încercare deliberată, menită să conştientizeze libertatea primului om. Adam 
trebuia să iasă din inconştienţa infantilă prin acceptarea din iubire a supunerii faţă de 
Dumnezeu. Interdicţia nu a fost însă arbitrară, căci dragostea de Dumnezeu, dacă este liber 
consimţită de om, îl cuprinde pe de-a-ntregul şi astfel face universul transparent harului. Cum 
ar putea omul să dorească altceva, să izoleze un aspect, un fruct din acest univers transparent, 
îngropându-1 în mocirla dorinţei egocentrice şi totodată să-1 închidă şi să se închidă el însuşi 
în faţa deplinei prezenţe divine? „Să nu mâncaţi...", „Să nu vă atingeţi..." - aceste porunci 
reprezintă însăşi posibilitatea unei iubiri cu adevărat conştiente, a unei iubiri din ce în ce mai 
mari, care l-ar fi eliberat de om de desfătarea egoistă pe care i-o produceau nu numai un pom, 
ci toţi pomii, nu numai un fruct, ci tot ceea ce este lume sensibilă, aducându-i în schimb, atât 
lui, cât şi întregului univers, bucuria unei singure desfătări: cea venită de la Dumnezeu. 



experimenta. Cunoaşterea răului implica făptuirea lui. Răul se putea defini ca o călcare a poruncii divine. De 
aceea cunoaşterea răului nu era necesară pentru Adam. Cunoaşterea răului, ca abatere de la voia divină, nu avea 
cum să îmbogăţească duhovniceşte pe om, nici să-i ofere îndumnezeirea aşa cum pretindea diavolul. Dimpotrivă, 
cunoaşterea răului, ca depărtare de Dumnezeu, i-a adus moartea. 

CAPITOLUL AL III-LEA 
Păcatul originar 

I. Introducere 

Problema răului este prin excelenţă creştină. Pentru ateul lucid, răul nu este decât un 
aspect al absurdului, în timp ce pentru ateul obtuz este rezultatul temporar al unei organizări 
încă imperfecte a societăţii şi a universului. In metafizica monistă, răul califică în mod 
necesar creatura ca fiind separată de Dumnezeu; însă în acest caz este doar o iluzie. într-o 
metafizică dualistă, este „celălalt", răutatea materială sau principială, însă la fel de eternă ca 
Dumnezeu. Astfel, răul ca problemă izvorăşte în mod necesar din creştinism. Cum se explică 
răul într-o lume creată de Dumnezeu, dintr-o perspectivă în care creaţia apare ca fiind în sine 
bună? Chiar dacă am considera libertatea umană ca opunându-se planului divin, nu putem să 
nu ne întrebăm: ce este răul? 

Cu toate acestea, întrebarea este prost pusă, deoarece ea implică ideea că răul este 
„ceva". Auzind această întrebare, te simţi ispitit să vezi în rău o esenţa, un „principiu al 
răului", un „anti-Dumnezeu" al maniheenilor. In acest caz, universul apare ca un „tărâm al 
nimănui" situat între un Dumnezeu bun şi un Dumnezeu rău, iar bogăţia şi diversitatea sa, ca 
un joc de lumini şi umbre izvorând din lupta acestor două principii. 

Această diviziune se întemeiază oarecum pe experienţa ascetică; elemente dualiste s- 
au infiltrat mereu în creştinism, în special în viaţa monahală. Totuşi, din punctul de vedere al 
gândirii ortodoxe, această concepţie este falsă; Dumnezeu nu are un opus; nu ne putem 
imagina naturi străine de El. încă de la sfârşitul secolului al III-lea şi până pe vremea 
Fericitului Augustin, Părinţii Bisericii au dus o luptă aprigă împotriva maniheismului, dar au 
făcut acest lucru folosind elemente filosofice a căror problematică rămâne întrucâtva în afara 
chestiunii. Pentru Părinţi, răul este de fapt o lipsă, un viciu, o imperfecţiune, nu o natură, ci 
tocmai ce îi lipseşte unei naturi pentru a fi desăvârşită. In manieră esenţialistă, ei cred că răul 
nu există, arătând că este vorba doar de o inadecvare a fiinţei. Acesta a fost un răspuns 
suficient pentru maniheism, însă nesatisfăcător în raport cu realitatea răului pe care o simţim 
cu toţii, cu răul prezent şi activ în lume. La urma urmei, dacă ultima cerere din „Tatăl nostru" 
poate fi tradusă filosofic prin: „şi ne izbăveşte de cel rău", strigătul neliniştii noastre concrete 
este, fără îndoială: „şi ne scapă de săvârşitorul răului". 

După cum bine remarca Părintele Bouyer, problema răului, văzută dintr-o perspectivă 
autentic creştină, se reduce la problema celui ce săvârşeşte răul. Iar cel ce săvârşeşte răul nu 
este o inadecvare a fiinţei, o lipsă de esenţialitate, şi nici esenţă pură, de vreme ce este un 
săvârşitor al răului; căci natura lui, creată de Dumnezeu, este bună. Săvârşitorul răului este o 
persoană, este cineva. 

Desigur, răul nu-şi are locul printre esenţe, dar nici nu este doar o lipsă; în el există 
activitate. Răul nu este o natură, ci o stare a naturii, după cum afirmă cu mare pătrundere 
Părinţii. El apare, aşadar, ca o boală, ca un parazit care există în virtutea naturii din care se 
hrăneşte. Mai exact, răul este o stare a voinţei acestei naturi; este voinţa unei fiinţe decăzute 
faţă de Dumnezeu. Răul este revolta împotriva lui Dumnezeu, cu alte cuvinte, o atitudine 
personală. Viziunea exactă asupra răului nu este, aşadar, esenţialistă, ci personalistă. „Lumea 
se sălăşluieşte în rău", spunea Sfântul Ioan, adică în starea în care se află natura acelor fiinţe 
personale care s-au întors de la Dumnezeu. 

Astfel, originea răului se află în libertatea făpturilor create. Din acest motiv, răul este 
injustificabil, căci nu are altă origine decât libertatea fiinţei care-1 săvârşeşte. „Nu există rău 
sau, mai exact, răul există numai în momentul în care este săvârşit", scrie Diadoh al Foticeii, 

iar Grigorie de Nyssa subliniază paradoxul celui care se supune răului: el există în 
neexistenţă. 

In acest fel, omul a făcut loc răului în voinţa sa, introducându-1 astfel în lume. Desigur, 
omul, predispus în mod natural să-L cunoască şi să-L iubească pe Dumnezeu, a ales răul 
deoarece acesta i-a fost sugerat; tocmai în aceasta stă rolul şarpelui. Răul din om şi, prin om, 
cel din universul pământesc apar deci prin corupere; aceasta din urmă, nefiind însă un act 
mecanic, nu poate fi propagată decât prin consimţământul liber al voinţei umane. Omul a 
consimţit să se lase învins. 

Cu toate acestea, răul îşi are sorgintea în lumea îngerilor şi merită să insistăm asupra 
acestei idei. 

îngerii nu pot fi definiţi ca „spirite neîntrupate"; chiar dacă sunt numiţi astfel de 
Părinţi şi în Liturghie, ei nu sunt „spirite pure". O corporalitate angelică există şi se poate face 
chiar vizibilă. Deşi în Apus ideea necorporalităţii îngerilor s-a impus prin tomism, călugării 
franciscani medievali, şi mai cu seamă Bonaventura, au susţinut o poziţie contrară. In secolul 
al XlX-lea, în Rusia, Ignatie Briancianinov a apărat ideea corporalităţii îngerilor, 
contrazicându-1 pe Teofan Zăvorâtul. Oricare ar fi însă situaţia, îngerii nu pot avea o condiţie 
biologică asemenea nouă, necunoscând nici moartea şi nici reproducerea. Ei nu au „veşminte 
de piele". 

Prin urmare, unitatea lumii îngereşti este total diferită de a noastră. Putem vorbi de 
„specie umană", cu alte cuvinte, de nenumărate persoane care posedă aceeaşi natură, însă 
îngerii, care sunt de asemenea persoane, nu au o unitate de natură. Fiecare este o natură, un 
univers inteligibil. Unitatea lor nu este, astfel aceea a unor organisme vii, ci, am putea spune, 
prin analogie, o unitate abstractă, asemenea unităţii unui oraş, a unui cor, a unei armate, 
asemenea unităţii în slujire, în solemnitate, în preamărire, într-un cuvânt, o unitate a armoniei. 
In acest chip, se pot stabili asemănări remarcabile între muzică şi matematică, pe de o parte, şi 
sferele îngereşti, pe de altă parte. 

Universul angelic ar oferi, prin urmare, alte condiţii răului decât oferă universul 
nostru. Răul asimilat de Adam a putut corupe întreaga natură umană, însă atitudinea malefică 
a unui înger rămâne strict personală; în acest caz, răul este, într-o oarecare măsură, 
individualizat. Contagiunea, dacă are loc, este rezultatul exemplului, al influenţei pe care o 
persoană o poate exercita asupra altora. In acest fel, Lucifer a ispitit şi alţi îngeri, însă nu toţi 
au căzut; şarpele a răsturnat o treime din stele, se spune simbolic în Apocalipsă. 

Răul îşi are originea, prin urmare, în păcatul spiritual al îngerului, iar atitudinea lui 
Lucifer ne descoperă rădăcina tuturor păcatelor: mândria ca revoltă împotriva lui Dumnezeu. 
Cel care a fost primul chemat la îndumnezeirea prin har a dorit să fie el însuşi Dumnezeu. 
Rădăcina păcatului rezidă, astfel, în setea de autoîndumnezeire, în ura faţă de har. Rămânând 
dependent de Dumnezeu în însăşi fiinţa sa, căci fiinţa i-a fost creată de Dumnezeu, spiritul 
răzvrătit dobândeşte, în consecinţă, o ură faţă de fiinţă, o frenezie a distrugerii, o sete după 
nimicul imposibil. întrucât numai lumea pământească îi rămâne deschisă, el încearcă să 
distrugă aici planul divin şi, eşuând în încercarea de a nimici creaţia, încearcă să o deformeze. 
Drama începută în ceruri continuă pe pământ, căci îngerii credincioşi închid porţile cerului, 
nelăsându-se înduplecaţi de îngerii căzuţi. 

Şarpele din Facere este Satana, la fel şi „şarpele cel vechi" din Apocalipsă. El este 
prezent în paradisul terestru tocmai pentru că omul trebuia supus testului libertăţii, acelei 
peira. Prima poruncă, aceea de a nu atinge pomul cunoaşterii, circumscrie libertatea umană şi 
urmează aceleiaşi ordini de idei, după care Dumnezeu îngăduie prezenţa şarpelui. „Credinţa 
face păcatul real", îl face vizibil, după cum sublinia Sfântul Apostol Pavel. Dumnezeu dă 
această primă poruncă, iar Satana strecoară imediat neascultarea. De fapt, fructul era bun în 
sine, însă totul atârnă de relaţia personală a omului cu Dumnezeu. Iar când Eva vede că pomul 
este frumos, o nouă valoare, în afara lui Dumnezeu, îşi face apariţia. „Veţi fi aidoma lui 
Dumnezeu", spune şarpele. El nu îl înşală pe om cu desăvârşire, căci acesta din urmă este 
chemat la îndumnezeire. Dar, în acest context, „aidoma" înseamnă o egalitate, prin 

resentiment, egalitatea celui care îl înfruntă pe Dumnezeu; un dumnezeu prin el însuşi, 
dumnezeu al universului pământesc, despărţit de Dumnezeu. 

Odată fructul mâncat, păcatul se desfăşoară în câteva etape. Când Dumnezeu îl 
cheamă pe Adam, acesta, departe de a se tângui înspăimântat şi a se prosterna înaintea 
Creatorului său, acuză femeia: „Femeia care mi-ai dat-o să fie cu mine", declară el ritos. Prin 
urmare, omul refuză să-şi asume răspunderea, aruncând-o asupra femeii şi, în cele din urmă, 
asupra lui Dumnezeu însuşi. Adam devine, astfel, primul determinist. Omul nu este liber, lasă 
el să se înţeleagă; creaţia şi deci Dumnezeu însuşi l-au împins la rău. 

Din acel moment, omul s-a aflat sub stăpânirea păcatului. Natura sa, despărţindu-se de 
Dumnezeu, devine non-naturală, anti-naturală. Spiritul uman, răsturnat cu brutalitate, primeşte 
chipul unei materii amorfe în loc să oglindească veşnicia; prima ierarhie a fiinţei umane 
deschisă harului, dar producând năruirea lui în univers, se năruie ea însăşi. Spiritul ar trebui să 
primească viaţă de la Dumnezeu, sufletul de la spirit şi trupul de la suflet. Dar spiritul începe 
să trăiască de pe urma sufletului, hrănindu-se cu valori nedumnezeiesti, cum ar fi bunătatea şi 
frumuseţea, care nu vin de la Dumnezeu şi pe care şarpele le-a descoperit femeii, atrăgându-i 
atenţia asupra pomului. La rândul său, sufletul trăieşte de pe urma trupului; iau naştere în 
acest fel patimile. în cele din urmă, trupul trăieşte de pe urma universului terestru, ucide 
pentru a mânca şi, astfel, descoperă moartea. 

Cu toate acestea, Dumnezeu - aici aflăm întreaga taină a „veşmintelor din piele" 
- introduce o anumită ordine chiar în mijlocul dezordinii pentru a evita dezintegrarea totală 
prin rău. Voinţa Sa binefăcătoare organizează şi menţine universul; pedeapsa Sa este 
pedagogică: este mai bine ca omul să moară, adică să fie alungat de lângă pomul vieţii, decât 
să fie perpetuată în veşnicie condiţia sa monstruoasă. Chiar limitele condiţiei sale l-ar 
îndemna la pocăinţă, adică spre posibilitatea unei noi iubiri. Universul, salvat în acest fel, nu 
reprezintă însă lumea cea adevărată; această ordine în care există moarte rămâne o ordine 
catastrofală. „Pământul este blestemat din pricina omului", iar frumuseţea însăşi a cosmosului 
devine ambiguă. 

Adevărata lume, natura autentică se afirmă numai prin har. Din această pricină, o dată 
cu păcatul începe şi drama răscumpărării. Cel de-al doilea Adam îl va alege pe Dumnezeu 
exact în situaţia în care cel dintâi s-a ales pe sine; Satana va veni la Hristos după botezul Lui 
cu aceeaşi ispită, dar de trei ori ispita se va sfărâma de voinţele unite, a lui Dumnezeu şi a 
omului. 



II. Semnificaţia Vechiului Testament 

In Paradis, concordanţa dintre libertatea umană şi har poate arunca o punte luminoasă 
peste această „distanţă nesfârşită" care, după Sfântul Ioan Damaschin, separă creatura de 
creator. Adam a fost nemijlocit chemat să se îndumnezeiască. După Cădere însă au intervenit 
două obstacole care au făcut de netrecut această distanţă: păcatul însuşi, care face ca natura 
umană să nu mai poată primi harul, şi moartea, consecinţa acestei căderi care îl împinge pe 
om într-o stare antinaturală în care voinţa lui, contaminând cosmosul, dă nefiinţei o 
paradoxală şi tragică realitate. In această stare, omul nu mai poate corespunde vocaţiei sale. 
Planul lui Dumnezeu nu a fost însă schimbat. El doreşte şi pe mai departe ca omul să se 
unească cu El şi să transfigureze întregul pământ. 

Scopul ultim şi pe deplin pozitiv al omului, întemeiat pe această stare de lucruri, 
implică un aspect negativ: mântuirea. Aşadar, pentru ca omul să se poată reîntoarce în mod 
liber la Dumnezeu este necesar, în primul rând, ca El să îl elibereze din starea sa de păcătos şi 
de muritor. Această stare solicită răscumpărarea care apare în plenitudinea planului divin nu 
ca un final, ci ca un instrument negativ. Căci nu poţi fi mântuit decât numai dacă eşti prada 
neajutorată a răului. După Cădere, istoria umană este un lung naufragiu în aşteptarea salvării; 
însă portul de salvare nu este limanul, ci doar posibilitatea pentru cei naufragiaţi de a-şi 

continua călătoria, a cărei singură ţintă este unirea cu Dumnezeu. 

Astfel, după pierderea stării paradisiace, în mod obiectiv, omul nu-şi mai putea realiza 
scopul final. Atitudinea Sa în noua stare de nefiinţă şi moarte exprimă o pasivitate dureroasă, 
întemeiată mai întâi pe o nostalgie paradisiacă tenace şi, în al doilea rând, pe o aşteptare 
lucidă a mântuirii. Mişcarea de cădere persistă făcând aşteptarea mai amară şi dând naştere, în 
acelaşi timp, acelor mii de feluri de a uita (sau de a încerca să uităm) de moarte, adică de 
separarea de Dumnezeu, sau acelei voinţe luciferice prin care să găsim singuri mântuirea şi să 
ne auto-îndumnezeim. Insă angelismul şi babelismul vor eşua, iar oamenii nu vor înceta să 
aştepte pe cineva care să vină spre a-i mântui. Astfel, întreaga istorie a omenirii va fi istoria 
mântuirii, o istorie în care distingem trei perioade. 

Prima perioadă este o îndelungă pregătire pentru venirea Mântuitorului. Ea se întinde 
în timp de la Cădere şi până la Bunavestire; căci „astăzi este începutul mântuirii noastre", se 
cântă la slujba acestei sărbători, în timpul acesta, Providenţa nu a încetat să ţină cont de voinţa 
oamenilor şi, în consecinţă, să aleagă mijloacele care i se potrivesc. 

Perioada a doua, de la Bunavestire la Cincizecime, corespunde vieţii pământeşti şi 
înălţării la cer a lui Hristos. In acest timp, omul nu poate face nimic; singur Hristos, prin viaţa, 
învierea şi înălţarea Sa la cer, săvârşeşte opera de mântuire. Umanitatea şi divinitatea se unesc 
în persoana Sa, veşnicia intră în timp, timpul pătrunde în veşnicie, natura antropocosmică 
îndumnezeită este adusă în viaţa divină, în însăşi inima Sfintei Treimi. 

Cu Cincizecimea începe o nouă perioadă în care persoanele umane, mângâiate de 
Duhul Sfânt, trebuie să dobândească în mod liber acea îndumnezeire pe care natura lor a 
primit-o în Hristos, o dată pentru totdeauna, în Biserică, harul şi libertatea conlucrează. 
Respectând libertatea umană, Dumnezeu lasă epoca păcatului şi a morţii să continue, căci El 
nu doreşte să Se impună omului cu forţa. El doreşte un răspuns în credinţă şi dragoste. Totuşi, 
situaţia noastră este incomparabil superioară stării paradisiace, căci de fapt nu mai riscăm să 
pierdem harul şi putem să participăm mereu la plinătatea teandrică a Bisericii. Prin pocăinţă şi 
credinţă, chiar condiţiile Căderii noastre, asumate în esenţa lor în Hristos, se deschid tainei 
iubirii. Prin urmare, istoria Bisericii este cuprinderea liberă şi conştientă de către om a unităţii 
împlinite în Hristos şi mereu prezentă în Biserică, unde ne este deja dată splendoarea veşnică 
a împărăţiei. In acest fel, noi colaborăm la distrugerea definitivă a morţii şi la transfigurarea 
cosmică, altfel spus, la cea de a doua venire a Domnului. 

Perioada de pregătire este una a făgăduinţei. Este o înaintare lentă spre Hristos, în 
timpul căreia „pedagogia" divină încearcă să facă posibilă împlinirea făgăduinţei date în chiar 
momentul pedepsei. 

Vechiul Testament nu a cunoscut sfinţirea tainică prin har; totuşi a cunoscut sfinţenia, 
deoarece harul, venind din afară, i-a dat naştere în suflet, ca unui efect. Omul care s-a supus 
lui Dumnezeu în credinţă şi a trăit în deplină dreptate a putut deveni instrumentul voinţei Lui. 
După cum este dovedit de chemarea profeţilor, nu este vorba aici de învoiala dintre două 
voinţe, ci de folosirea cu autoritate de către voinţa lui Dumnezeu a voinţei umane; Duhul lui 
Dumnezeu copleşeşte profetul, Dumnezeu intră în posesia omului, impunându-Se din afară 
asupra persoanei acestuia. Dumnezeu Care rămâne nevăzut vorbeşte, iar robul Său ascultă, 
întunericul de pe Sinai este opus luminii de pe Tabor, aidoma unei taine învăluite faţă de o 
taină neînvăluită. Omul se pregăteşte să slujească în întunecimea credinţei, prin ascultare şi 
curăţie. Ascultarea şi curăţia sunt concepte negative; ele implică exterioritatea lui Dumnezeu 
şi supunerea instrumentală a omului care, chiar şi atunci când este drept, nu se poate elibera 
de starea de păcat şi de moarte. Sfinţenia, ca sfinţire activă a oricărei fiinţe şi asimilare liberă 
a naturii umane în natura lui Dumnezeu, se poate manifesta doar după lucrarea lui Hristos, 
prin înţelegerea conştientă a acesteia. De aceea, Legea este esenţială pentru Vechiul 
Testament, iar relaţia dintre om şi Dumnezeu nu este o unire, ci o alianţă, garantată prin 
devotamentul faţă de Lege. 

Istoria Vechiului Testament este istoria alegerilor corespunzătoare căderilor succesive. 
Prin aceasta, Dumnezeu mântuieşte „rămăşiţa" celor a căror aşteptare răbdătoare purifică; prin 

însăşi dialectica dezamăgirilor, aşteptarea acelui Mesia victorios devine aşteptarea 
„Slujitorului care suferă" al lui Iahve; iar aşteptarea eliberării politice a unui popor devine 
aşteptarea eliberării spirituale a omenirii. Cu cât Dumnezeu se îndepărtează, cu atât 
rugăciunea omului se intensifică; şi cu cât alegerea este mai limitată, cu atât ţinta ei se 
universalizează: până când curăţia supremă a Fecioarei devine capabilă să dea naştere 
Mântuitorului omenirii. 

Prima cădere după pierderea Paradisului a fost uciderea lui Abel de către Cain. Totuşi, 
Dumnezeu i-a zis lui Cain: „...păcatul bate la uşa şi caută să te târască, dar tu biruieşte-1!" 
(Facere 4, 7). Cain însă şi-a ucis fratele. Acestei prime căderi îi corespunde o primă alegere, 
aceea a lui Set şi a urmaşilor săi. Fiii lui Set sunt „fiii lui Dumnezeu", ei invocă numele lui 
Iahve, iar unul dintre ei, Enoh, „a umblat împreună cu Dumnezeu" şi a fost, probabil, dus cu 
trupul în rai. Descendenţii lui Cain, pe de altă parte, sunt numai fiii omului, tragic lăsaţi în 
seama morţii („Am ucis un om pentru rana mea şi un tânăr pentru vânătaia mea", zice 
Lameh). Blestemaţi de pământul cultivat a cărui „gură" a băut sângele lui Abel, ei sunt primii 
cetăţeni, inventatorii artelor şi ai tehnicii. Civilizaţia apare o dată cu ei - uriaşă compensaţie 
pentru lipsa lui Dumnezeu! Dumnezeu trebuie să fie uitat sau înlocuit: să-L uite prin 
prelucrarea metalelor, acceptând să devină captivi ai greutăţii pământului şi ai puterii opace 
pe care o conferă, precum Tubalcain „fierarul, tatăl tuturor făurarilor în aramă şi fier" (Facere 
4, 22); să-L înlocuiască (pe Dumnezeu) prin sărbătoarea artei, prin consolarea nostalgică a 
muzicii, asemenea lui Jubal, „tatăl tuturor celor ce cântă din liră şi din fluier". Aici artele apar 
ca valori culturale, nu cultice; ele sunt aidoma unei rugăciuni pierdute, deoarece nu mai este 
adresată lui Dumnezeu. Frumuseţea căreia îi dau naştere se închide în sine, înlănţuindu-1 pe 
om cu farmecul ei. Aceste invenţii inaugurează cultura ca un cult al abstracţiei, golit de acea 
Prezenţă căreia trebuie să i se adreseze orice cult... 

Apoi a venit Potopul şi se părea că Dumnezeu lasă creaţia Sa, bântuită de corupţie, să 
se reîntoarcă în apele originare. Această nouă cădere ar putea fi pusă în legătură cu relaţiile 
misterioase dintre îngeri şi oameni (Facere 6, 1-4), în urma cărora au apărut „uriaşii"; nu 
aceasta a fost gnoza luciferică din care omul a extras puteri de uriaş? Oricum au stat lucrurile, 
o rămăşiţă, un bărbat şi familia sa, a găsit har în faţa lui Dumnezeu: „Noe era drept şi 
neprihănit între oamenii timpului său şi mergea pe calea Domnului" (Facere 6, 9). Noe a 
salvat omenirea şi toate făpturile create nu prin regenerare, aşa cum o face Hristos, Căruia el îi 
este doar prototip, ci asigurându-le continuitatea. După Potop, Dumnezeu a încheiat cu 
omenirea o alianţă cosmică, prin care statorniceşte universul pământesc, luând ca semn 
curcubeul, acel pod misterios de lumină ce leagă pământul şi cerul. 

Cu toate acestea, o nouă cădere are loc, o dată cu ridicarea Turnului Babei. Ea 
semnifică mişcarea de uzurpare a unei civilizaţii fără Dumnezeu, unitate pur umană, creată în 
întregime din pământ cu dorinţa de a cuceri cerul. Astfel îşi construiseră civilizaţiile 
sacerdotale din Orient ziguratele, acele temple ale căror trepte etajate simbolizau, fără 
îndoială, scara interiorizării pe care cei iniţiaţi treabuiau să o urce metodic. Turnul Babei este 
tipic şi trece dincolo de aceste exemplare arhaice, rămânând veşnic prezent. 

Unitatea fără Dumnezeu a dus la împrăştierea departe de Acesta, ca pedeapsă dreaptă. 
Atunci s-a născut diversitatea limbilor, haosul „neamurilor". Dar Dumnezeu foloseşte răul 
însuşi pentru a răspunde căderii prin alegere. Căci dintre acele popoare care s-au adunat, 
constituind esenţa acestei dezbinări şi amestecări, El a ales unul ca instrument, iar dintre 
urmaşii lui Sem 1-a ales pe Eber, dând acest nume evreilor. Alegerea a culminat prin 
legământul cu Avraam, o alegere istorică de data aceasta, în care este anunţată slava unei 
descendenţe mai numeroasă decât stelele cerului. însuşi Avraam trebuia să fie supus încercării 
în ceea ce priveşte speranţa sa, pentru ca această alegere să fie pe deplin confirmată. Jertfa ce i 
s-a cerut, jertfa lui Isaac, moştenitorul făgăduinţei, solicită o credinţă ce depăşeşte orice 
logică, o supunere necondiţionată. Lui Isaac, care pune întrebări în timpul urcării pe Muntele 
Moria, Avraam îi răspunde: „Fiul meu, va îngriji Dumnezeu de oaia jertfei Sale"; iar când 
Dumnezeu înlocuieşte, în ultima clipă, victima umană cu un berbec, putem înţelege că El, de 

fiecare dată când omul se supune, pregăteşte Mielul divin, pe Hristos, pentru jertfă. Cum să 
nu-Şi poată da El pe propriul Său Fiu, de vreme ce omul 1-a dat pe al lui? Aşadar, istoria 
Vechiului Testament nu este numai o istorie a prefigurărilor mântuirii, ci şi a acceptărilor şi 
refuzurilor omului. Mântuirea se apropie sau se îndepărtează în măsura în care omul se 
pregăteşte sau nu pentru a o primi. Acel kairos al lui Hristos, momentul Său, va depinde de 
voinţa omului. întreaga semnificaţie a Vechiului Testament este înrădăcinată în aceste 
fluctuaţii, care subliniază aspectul îndoit al Providenţei. Aceasta din urmă nu este unilaterală 
şi ia în considerare aşteptarea şi chemarea omului. Pedagogia divină îl supune pe om unei 
atente cercetări, punându-i la încercare dispoziţiile. 

Câteodată această încercare este o luptă, deoarece Dumnezeu doreşte ca libertatea 
umană să nu îi reziste numai, ci să-1 forţeze, dacă nu să-i descopere numele Său, cel puţin să- 
L binecuvânteze; astfel, Iacov devine Israel, „căci te-ai luptat cu Dumnezeu şi cu oamenii şi ai 
ieşit biruitor!" (Facere 32, 28). Şi Patriarhul devine poporul, iar când acest popor se află în 
captivitate în Egipt, Dumnezeu îl trimite pe Moise să-1 salveze. Pe Muntele Sinai, Dumnezeu 
trece în slava Sa prin faţa lui Moise, împiedicându-1 însă să-I vadă faţa Sa, „căci omul nu 
poate să Mă vadă şi să trăiască"; natura divină rămâne deci ascunsă. Alegerea lui Israel însă, 
stadiul hotărâtor, este afirmată în noul legământ, cel al Legii. O obligaţie scrisă faţă de care 
poporul ales trebuie să se supună. Legea este însoţită de făgăduinţele divine pe care Profeţii 
vor continua să le lămurească. Aşa se face că Legea şi Profeţii se completează reciproc, iar 
Hristos îi va invoca mereu împreună, pentru a sublinia acest fapt. Profeţii sunt bărbaţii pe care 
Dumnezeu îi alege ca să vestească sensul profund al Legii Sale. Spre deosebire de farisei, care 
au transformat treptat Legea într-o realitate statică şi într-un mijloc de justificare, Profeţii 
explică spiritul, dinamismul ei istoric, chemarea eshatologică pe care o cuprinde, făcându-1 pe 
om să-şi recunoască păcatul şi neajutorarea sa în faţa păcatului. 

Prin urmare, în relaţia lor cu poporul ales, Profeţii joacă un rol asemănător celui al 
Tradiţiei în Biserică; de fapt, Profeţii şi Tradiţia ne arată sensul real al Scripturilor. Dualismul 
Lege-Profeţi exprimă deja aliquo modo acţiunea definitorie a Logosului şi lucrarea dătătoare 
de viaţă a Duhului Sfânt. De fapt, în Vechiul Testament, duhul profeţiei ne face să percepem 
limpede lucrarea celei de-a treia Persoane a Treimii. 

Treptat, alegerile se limitează: în sânul Israelului, la tribul lui Iuda, iar în tribul lui 
Iuda, la casa lui David. în acest fel, arborele lui lesei ajunge până la suprema alegere a 
Fecioarei. Această alegere a fost anunţată Măriei de îngerul Gavriil. Dar Măria rămânea liberă 
să accepte sau să refuze, întreaga istorie a lumii, orice împlinire a planului divin, a depins de 
acest răspuns omenesc liber. Consimţământul smerit al Fecioarei a permis Cuvântului să 
devină trup. 

„Iată roaba Domnului. Fie mie după cuvântul tău!" (Luca 1, 38). Tot ceea ce 
Dumnezeu aştepta din partea omenirii decăzute s-a împlinit în Măria; libertatea personală i-a 
deschis, în cele din urmă, trupul, natura ei umană, în vederea lucrării necesare a mântuirii. 
Cea de-a doua Persoană a Treimii trebuia să intre în istorie nu printr-o irumpere brutală, în 
care omul ar fi rămas un instrument, nu prin punerea deoparte a Fecioarei, separată de 
coborâtorii lui Adam, ci printr-un consimţământ, în care veşnica pedagogie divină îşi găseşte, 
în cele din urmă, răsplata. Acest lucru se întâmplă deoarece Dumnezeu însuşi S-a implicat, cu 
toată gravitatea şi cu tot respectul purtat dragostei, în istoria mântuirii omului, pentru ca 
Fecioara, condensând întreaga sfinţenie a Vechiului Testament, să poată oferi acestei iubiri un 
lăcaş neprihănit în trupul său. Strămoşii ei, binecuvântaţi de Dumnezeu şi purificaţi prin Lege, 
primiseră în mod spiritual cuvintele Cuvântului şi, de aceea, ea a putut să primească trupeşte 
Cuvântul însuşi. Dând naştere unei Persoane divine Care îşi asumă astfel firea omenească, 
Fecioara devine cu adevărat Maica Domnului. Din acest motiv, Sfântul Ioan Damaschin scrie: 
„Numele de Maică a Domnului (Theotokos) conţine întreaga istorie a iconomiei divine în 
lume". însă sfinţenia Vechiului Testament nu numai că a dat Cuvântului pe mama Sa, ci, am 
putea spune, şi pe Mireasa Sa, destinând-o în mod profetic Israelului. Măria este tăcerea ce 
întrupează. Iar Ioan Botezătorul, în spiritul lui Ilie, este vocea care strigă în pustie; fiind 

ultimul profet, el a recunoscut şi arătat „pe Mielul care a luat asupra Sa păcatele lumii". 
Vechiul Testament culminează în aceste două fiinţe pe care iconografia le preamăreşte de-a 
dreapta şi de-a stânga lui Hristos în slavă: Mireasa şi Prietenul Mirelui. 



III. întruparea 

In versetul al 14-lea din Prologul Evangheliei după Ioan, care se referă atât la Hristos, 
cât şi la Treime, răsună marea certitudine creştină, aceeaşi certitudine pe care tânărul 
Augustin a căutat-o în zadar în metafizica lui Plotin: „Cuvântul trup S-a făcut". 

Tot ceea ce cunoaştem despre Treime cunoaştem prin întrupare, subliniază Sfântul 
Ioan. Revelaţia are loc atunci când o Persoană divină, aceea a Fiului lui Dumnezeu, devine 
Fiu al omului şi „Se sălăşluieşte între noi". Desigur, gândirea necreştină presimţise adeseori 
Taina numărului trei, dar aceasta numai prin obscuritatea unor simboluri ambigue, căci 
revelaţia deplină a Treimii necesită întruparea. De atunci, Vechiul Testament este revelat ca 
fiind trinitar, stăpânul universului apare ca Tată, iar omul, contemplând „slava pe care un 
singur Fiu o deţine de la Tatăl Său", vede dumnezeirea arătându-Se; teologia, ca act de 
contemplare a lui Dumnezeu însuşi, devine posibilă: ho logos sarx egeneto - „Cuvântul trup 
S-a făcut". începe apoi iconomia proprie Fiului, Care intră în istoria lumii. „Trupul", de fapt, 
este limita ultimă a umanizării; nu numai sufletul, ci şi trupul este asumat de Cuvânt. 
Cuvântul „trup" exprimă aici totalitatea naturii umane, iar „devenirea" din Cuvântul „care 
devine trup" se adaugă plinătăţii fiinţei divine, spre marele scandal al metafizicii. Fiul rămâne 
Dumnezeu în sânul Treimii neschimbate. Ceva însă se adaugă divinităţii Sale: El devine om. 
Un paradox greu de explicat: Cuvântul, fără vreo schimbare în natura Sa divină, pe care nimic 
nu o poate diminua, Se angajează pe deplin în condiţia noastră, până la punctul acceptării 
morţii însăşi. O manifestare supremă a dragostei, această taină nu poate fi abordată decât în 
termenii vieţii personale, căci Persoana Fiului biruieşte frontierele transcendentului şi ale 
imanentului, putându-se angaja în istoria umană. Această „devenire" depăşeşte categoriile 
naturii divine, veşnică, neschimbătoare, cu care ipostasurile nu se identifică, motiv pentru care 
Hristos devine om, fără ca celelalte Persoane ale Treimii să sufere sau să fie răstignite. De 
aceea, trebuie să se vorbească despre o iconomie proprie Fiului. Iconomia aparţine voinţei 
divine, iar aceasta este unică în Treime; desigur, mântuirea lumii este voinţa unică a celor 
Trei, „Iar cel care este iniţiat în taina învierii află scopul pentru care Dumnezeu a creat toate 
lucrurile la început" (Sfântul Maxim Mărturisitorul). Această voinţă comună este împlinită în 
mod diferit de fiecare persoană: Tatăl trimite, Fiul Se supune, Duhul însoţeşte şi ajută şi prin 
El (prin Duh) Fiul intră în lume. Voinţa Fiului este aceeaşi cu a celorlalte două Persoane ale 
Treimii, fiind însă mai mult ascultare. Treimea este Cea care ne mântuieşte; Fiul însă este Cel 
care S-a întrupat pentru a săvârşi în lume opera de mântuire. Pentru patripasieni, Tatăl a 
suferit, Tatăl S-a răstignit împreună cu Fiul datorită unităţii naturii. Prin această afirmaţie s-a 
făcut însă confuzie între natură şi persoană în Dumnezeu. De aceea, simţim cu tărie că, dacă 
vrem ca distincţiile noastre să evite erezia, ele nu pot face altceva decât să încercuiască taina; 
cărări riguros trasate de credinţă şi rugăciune, fără de care ele nu sunt decât cuvinte. Taina 
este aici cea a ascultării. Căci în Dumnezeu totul este unitate, în Hristos însă nu a fost numai 
voinţa divină, ci şi voinţa umană şi întrucât s-a făcut separaţie între Fiu şi Tată, acordul celor 
două voinţe în Hristos pecetluieşte ascultarea Fiului faţă de Tatăl, iar taina acestei ascultări 
este una şi aceeaşi cu cea a mântuirii noastre. 

Fiul S-a întrupat pentru a face posibilă unirea omului cu Dumnezeu, care a fost nu 
numai întreruptă, dar şi interzisă, fără ca oamenii să recurgă la rău. Simplul fapt al întrupării 
înlătură primul obstacol ce stă în faţa acestei uniri: separarea celor două firi, natura omului şi 
natura lui Dumnezeu. Mai rămân încă două obstacole, care au legătură cu starea decăzută a 
omului: păcatul şi moartea. Sarcina lui Hristos este să le învingă, să alunge necesitatea lor din 
lume. Nu este vorba de o învingere fără drept de apel, căci aceasta ar fi o violare a însăşi 

libertăţii care le-a determinat apariţia, ci de a face moartea neputincioasă, iar păcatul, 
vindecabil prin trecerea lui Dumnezeu însuşi prin moarte şi iad. Astfel, moartea lui Hristos 
înlătură dintre om şi Dumnezeu obstacolul păcatului. învierea Lui îi răpeşte morţii „boldul" - 
puterea ei. Dumnezeu coboară în adâncurile cele mai de dedesubt, deschise în creaţie prin 
păcatul lui Adam, pentru ca omul să poată urca la dumnezeire. „Dumnezeu S-a făcut om 
pentru ca omul să se poată îndumnezei". Propoziţia aceasta este întâlnită de trei ori la Sfântul 
Irineu; ea se regăseşte şi la Sfântul Atanasie şi sfârşeşte prin a deveni un laitmotiv pentru 
teologii din toate timpurile. Sfântul Petru a fost cel dintâi care a scris că trebuie „să devenim 
părtaşi ai dumnezeieştii firi" (II Petru 1, 4). Sensul profund al întrupării rezidă în această 
viziune fizică şi metafizică asupra naturii metamorfozate de har, în această restaurare 
dobândită de acum înainte de natura umană, în această breşă deschisă în întunecimea morţii 
care duce la îndumnezeire. 

„Făcutu-s-a omul cel dintâi, Adam, cu suflet viu; iar Adam cel de pe urmă cu Duh 
dătător de viaţă... Omul cel dintâi este din pământ, pământesc; omul cel de- al doilea este din 
cer. Cum este cel pământesc, aşa sunt şi cei pământeşti; şi cum este cel ceresc, aşa sunt şi cei 
cereşti. Şi după cum am purtat chipul celui pământesc, să purtăm şi chipul celui ceresc" (I 
Corinteni 15, 45-49). Hristos este, aşadar, Adam cel nou venit din ceruri, cel de-al doilea şi 
ultimul. Nu este acest „om ceresc" manifestarea pe pământ a unei alte umanităţi, o umanitate 
superioară, din ceruri, după cum au crezut unii gnostici? în acest caz, unde este oare 
întruparea? Căci Hristos ar fi trecut prin Maica Sa fără a lua ceva de la ea. Taina întrupării 
este taina Dumnezeu-Omului, Care reuneşte cu adevărat cele două firi, luându-Şi din Fecioară 
firea Sa umană. Minunea omenirii este aceasta: Cuvântul este Cel care primeşte din partea 
propriei Sale făpturi; Dumnezeu cere Măriei, în momentul hotărâtor al Buneivestiri, pârga 
omenităţii Sale, propria Sa fire umană. 

întruparea a fost săvârşită prin lucrarea Duhului Sfânt. Oare, înseamnă acest lucru, aşa 
cum au pretins unii teologi, că Duhul este soţul Fecioarei, că El joacă rolul de soţ în cadrul 
Neprihănitei Zămisliri? Acesta ar fi un mod grosolan de raţionalizare a naşterii lui Hristos. 
Căci dacă cineva ar putea vorbi despre „soţ" în cazul Fecioarei, acest lucru poate fi făcut doar 
în sens metaforic; în măsura în care ea reprezintă Biserica, ea nu are un alt soţ decât pe Fiul ei. 
In această zămislire fără sămânţă bărbătească, sămânţa este Cuvântul însuşi; iar Duhul, 
departe de a fi soţul Măriei, desăvârşeşte purificarea inimii ei, o face pe deplin fecioară, 
coborând asupra ei prin însăşi plinătatea integrităţii puterea de a cuprinde şi a da naştere 
Cuvântului; fecioria cea mai desăvârşită, pe care Duhul o conferă ca puritate a întregii fiinţe, 
coincide cu maternitatea divină. 

Prin urmare, în Hristos nu există o persoană umană; în El există umanitatea, dar 
persoana este divină. Hristos este om, însă persoana Sa vine din ceruri; de aici şi expresia 
paulină de „om ceresc". 

S-ar putea oare vorbi despre unirea celor două firi, despre „îmbinarea" lor, aşa cum o 
numesc Părinţii? Părinţii înşişi şi-au desăvârşit neîncetat limbajul şi, în acelaşi timp, ne-au 
constrâns şi pe noi să îl purificăm pe al nostru. Umanitatea lui Hristos nu a constituit niciodată 
o natură distinctă şi anterioară; ea nu a venit spre a se uni cu divinitatea. Ea nu a existat 
niciodată în afara Persoanei lui Hristos, El fiind Cel care a creat-o din miezul ipostasului Său, 
nu „ ex nihilo ", deoarece era necesar să răscumpere istoria întreagă, întreaga condiţie umană, 
începând cu Fecioara, purificată de Duhul Sfânt. însăşi Persoana necreată îşi creează firea Sa 
umană, iar aceasta din urmă se manifestă de la început ca umanitate a Cuvântului. în sens 
strict, nu este vorba de o unire şi nici de vreo asumare, ci de unitatea celor două naturi în 
Persoana Cuvântului din momentul întrupării Sale. „Cel nemărginit, scrie Sfântul Maxim, este 
mărginit într-un mod inefabil, pe când cel limitat se deschide spre măsura celui nelimitat". 
Dumnezeu intră ca trup în trupul istoriei: istoria este un risc, iar Dumnezeu acceptă riscul. El, 
desăvârşirea şi plinătatea însăşi, coboară până la cele mai de jos hotare ale fiinţei pe care 
păcatul le străpunge prin nedesăvârşire şi neplinătate, pentru a face posibilă mântuirea, pentru 
a elibera flintele fără a le zdruncina libertatea. 

CAPITOLUL AL IV- LEA 
Dogma hristologică 

I. Introducere 

Treimea este prezentă în însăşi structura intelectuală a dogmei hristologice, adică în 
distincţia dintre persoană şi natură. Treimea este o natură în trei persoane; Hristos este o 
singură persoană în două naturi. Dumnezeirea şi umanitatea, oricât de separate ar putea să 
apară datorită prăpastiei uriaşe care se deschisese între creat şi necreat, sunt reconciliate în 
unitatea unei persoane. 

Intre triadologie şi hristologie există o legătură, consubstanţialitatea, deoarece 
termenul homoousios, menit la origine să clarifice unitatea dintre Tatăl şi Fiul în cadrul 
Treimii, este regăsit în dogma hristologică, formulată în chip definitiv de Sinodul de la 
Calcedon. Pe de o parte, Hristos este consubstanţial cu Tatăl prin dumnezeirea Sa, pe de altă 
parte, El este consubstanţial cu noi, prin umanitatea Sa. Prin urmare, există două 
consubstanţialităţi, însă o singură prezenţă reală, o singură Persoană, Care este, în acelaşi 
timp, Dumnezeu adevărat şi om adevărat. Ipostasul cuprinde două naturi, rămânând una în 
alta, fără ca dumnezeirea să fie transformată în umanitate, nici umanitatea în dumnezeire. 

Dogma de la Calcedon, care a clarificat această taină hristologică a doimii în una, 
reprezintă punctul culminant al unei lupte îndelungate împotriva tentaţiei de a raţionaliza 
întruparea prin îndepărtarea fie a dumnezeirii, fie a umanităţii lui Hristos. Cu alte cuvinte, pe 
acest fundal se proiectează siluetele celor doi mari oponenţi teologici din antichitatea creştină: 
şcolile din Alexandria şi Antiohia. Şcoala din Antiohia era adepta exegezei literale, 
concentrându-se cu precădere asupra aspectului istoric al Scripturilor. Fiecare interpretare 
simbolică, fiecare gnoză a evenimentului sacru îi păreau suspecte, iar prezenţa veşniciei în 
istorie îi scăpa mereu. Astfel, Iisus risca să apară ca un simplu individ în istoria Iudeii; o 
istorie mult prea umană în contextul ei temporal. La Antiohia, istoria devenea insulară, 
adeseori ajungând să neglijeze măreaţa viziune a lui Dumnezeu devenit om. In opoziţie cu 
aceasta, şcoala din Alexandria, concentrându-se asupra gnozei creştine, golea adeseori 
evenimentul biblic de simplitatea lui concretă, printr-o exegeză care îmbrăţişa prea mult 
alegoria, tinzând să deprecieze aspectul istoric, aspectul uman al întrupării. Aceste două şcoli 
au dat naştere unor mari teologi, dar şi unor mari eretici, ori de câte ori se ceda ispitei care le 
era specifică. 

Izvorât din gândirea antiohiană, nestorianismul a disecat pe Hristos în două persoane 
diferite, fiecare consubstanţialitate dând naştere unei singure fiinţe consubstanţiale, apărând 
astfel două consubstanţialităţi: Fiul lui Dumnezeu şi Fiul omului, separate în măsura în care 
sunt Persoane. Este adevărat că în acel moment terminologia nu era încă definitivată, 
distincţia dintre persoană şi natură rămânând neclară, iar gândirea lui Nestorie a putut astfel să 
inducă în eroare timp îndelungat. Acest Patriarh al Constantinopolului a aparţinut şcolii din 
Antiohia, unde el a avut ca îndrumători mari teologi, dintre care unii, ca de exemplu Teodor 
de Mopsuestia, tindeau în mod vizibil spre erezie (Teodor a fost condamnat post mortem în 
secolul al Vl-lea, cu ocazia celui de-al V-lea Sinod ecumenic). Nestorie făcea distincţie netă 
între cele două naturi, iar sistemul doctrinar propus de el părea ortodox, până în momentul în 
care refuza Fecioarei Măria titlul de Născătoare de Dumnezeu, „Theotokos", încercând să-1 
înlocuiască cu acela de „Hristotokos" (Născătoare de Hristos). Acest lucru a produs 
exasperare în rândul credincioşilor simpli. Nestorie a stârnit mare scandal prin neputinţa lui de 
a înţelege taina persoanei: el concepe persoana ca natură şi identifică, în cele din urmă, pe 
prima cu a doua. Ca atare, el opune persoana Cuvântului persoanei lui Iisus, deşi consideră că 

47 



Vladimir Lossky 



acestea erau unite - însă numai printr-o legătură morală, printr-o alegere care L-a făcut pe 
Iisus receptor al Cuvântului. Pentru Nestorie, singură persoana umană a lui Hristos s-a născut 
din Fecioară; în consecinţă, ea era mama lui Hristos. dar nu a lui Dumnezeu. Cei doi fii, al lui 
Dumnezeu şi al omului, erau uniţi fără a fi unul în Hristos. 

Prin urmare, dacă Hristos nu are unitatea persoanei, atunci natura noastră nu a fost 
asumată cu adevărat de Dumnezeu, iar întruparea încetează de a mai fi o restaurare „fizică". 
Dacă nu există unitate reală în Hristos, atunci nici o unire între om şi Dumnezeu nu mai este 
posibilă, întreaga doctrină a mântuirii îşi pierde fundamentul ontologic, iar noi rămânem 
separaţi de Dumnezeu. Indumnezeirea ne este interzisă; Hristos nu este altceva decât un mare 
exemplu, iar creştinismul devine o morală, o limitare a lui Iisus. 

Opoziţia deschisă a pietăţii răsăritene a expulzat cu repeziciune nestorianismul, însă 
violenţa acestuia a dat naştere unei erezii opuse. Pentru a apăra unitatea lui Hristos, s-a 
încercat exprimarea ei ca natură, ca natură divină aflată în legătură cu Cuvântul. Sfântul Chirii 
al Alexandriei, în polemica sa cu Nestorie, a lansat formula: o singură natură în Cuvântul 
întrupat. Pentru el era vorba doar de o simplă greşeală de vocabular, după cum o arată 
contextul. Sfântul Chirii rămâne ortodox. Câţiva ucenici au luat însă formula ad litteram: o 
singură natură în Hristos, dumnezeirea Sa. De aici însuşi numele acestei erezii: monofîzitism 
(de la mone, „singură", şi physis, natură). Monofiziţii nu au negat umanitatea lui Hristos ca 
atare, totuşi, pentru ei aceasta părea a fi înecată în dumnezeirea Sa, aidoma unui strop de vin 
în ocean. Umanitatea este dizolvată în dumnezeire sau volatilizată în urma contactului cu ea, 
ca o picătură de apă aruncată pe cuptorul încins. „Cuvântul S-a făcut trup", repetă monofiziţii 
în mod constant. Pentru ei, acest „S-a făcut" este asemenea apei care se transformă în gheaţă; 
o aparenţă, o asemănare, deoarece în Hristos totul e dumnezeiesc. Astfel, Hristos este 
consubstanţial cu Tatăl, însă nu şi cu omul. El a trecut prin Fecioară fără a împrumuta ceva 
din ea; El a folosit-o pur şi simplu pentru a-Şi face apariţia. 

In pofida numeroaselor nuanţe, nu se poate nega faptul că un punct a rămas pururi 
constant pentru monofiziţi: Hristos este cu adevărat Dumnezeu, însă nu este om cu adevărat. 
La limită, umanitatea lui Hristos este doar o aparenţă şi, astfel, monofîzitismul sfârşeşte în 
dochetism. 

Nestorianismul şi monofîzitismul - ambele sunt manifestări, înlăuntrul Bisericii, ale 
unor tendinţe precreştine - nu au încetat, de atunci, să ameninţe creştinismul: pe de o parte, 
umanismul Apusului, moştenirea Atenei şi a Romei; pe de altă parte, iluzionismul cosmic şi 
inferioritatea pură a Orientului antic cu Absolutul lui, în care totul se reabsoarbe (imaginea 
apei şi a gheţii este exemplul clasic în India pentru a ilustra relaţia dintre finit şi infinit). Pe de 
o parte, omenescul se închide în sine, iar pe de altă parte, el se dizolvă în divin, între aceste 
două ispite opuse, dogma de la Calcedon defineşte, referitor la Hristos ca Dumnezeu adevărat 
şi om adevărat, realitatea dumnezeirii şi umanităţii Sale şi taina unirii lor în chip neîmpărţit şi 
neamestecat. „In conformitate cu tradiţia Părinţilor, noi proclamăm în unanimitate că trebuie 
să mărturisim pe Unul şi singurul Fiu, Domnul nostru Iisus Hristos, desăvârşit în dumnezeirea 
Sa şi desăvârşit în umanitatea Sa, Dumnezeu cu adevărat şi om cu adevărat, de o fiinţă cu 
Tatăl prin dumnezeire şi de o fiinţă cu noi prin umanitate, întru toate asemenea nouă, afară de 
păcat; înainte de veci născut din Tatăl, după dumnezeire, iar în zilele din urmă născut din 
Fecioara Măria, Născătoare de Dumnezeu, după umanitate, pentru noi şi pentru mântuirea 
noastră; unul şi singurul Hristos, Fiu, Domn, Unul-Născut cunoscut nouă în două naturi fără 
amestecare, fără schimbare, neîmpărţit şi nedespărţit, în aşa fel încât unirea nu distruge 
deosebirea celor două naturi, ci dimpotrivă, proprietăţile fiecăreia se păstrează cu mai multă 
tărie atunci când sunt unite într-o singură persoană sau ipostas, care nu separă, nici nu împarte 
în două persoane, fiind aceeaşi Persoană unică a Fiului, Unul-Născut, Dumnezeu şi Cuvânt, 
Domnul Iisus Hristos." 

„Fără amestecare, fără schimbare, neîmpărţit şi nedespărţit" - astfel sunt unite cele 
două naturi în persoana lui Hristos. Dintre aceşti termeni, primii doi sunt îndreptaţi împotriva 
monofiziţilor şi ultimii doi împotriva nestorienilor. De fapt, cele patru definiţii sunt negative: 

asygchytos, atreptos, adiairetos, achoristos. Ele circumscriu în mod apofatic taina întrupării, 
însă ne interzic să ne imaginăm „de ce". Hristos este în mod deplin Dumnezeu; prunc în 
leagăn sau în agonie pe Cruce, El nu încetează să participe la plinătatea trinitară, nici la 
stăpânirea universului prin puterea Sa atotprezentă. „In mormânt cu trupul, în iad cu sufletul 
ca un Dumnezeu, în rai cu tâlharul şi pe Scaun împreună cu Tatăl şi Duhul ai fost Hristoase, 
pe toate umplându-le, Cel ce eşti de necuprins", spune Liturghia Sfântului Ioan Gură de Aur. 
Pentru că, pe de altă parte, umanitatea lui Hristos este pe deplin a noastră. Ea nu îi aparţine 
prin naşterea Sa veşnică, însă persoana Sa divină i-a dat viaţă în Măria. Aşadar, Hristos are 
două voinţe, două intelecte, două moduri de a activa, însă mereu unite într-o singură Persoană, 
în fiecare din lucrările Sale vor fi în joc două energii: energia divină şi energia umană. De 
aceea, ar fi de-a dreptul pueril să construim o psihologie a lui Hristos şi, scriind „Viaţa lui 
Hristos", să reconstruim „stările Sale spirituale". Nu putem face presupuneri - şi acesta este şi 
sensul celor patru negaţii de la Calcedon - despre „modul în care" divinul şi umanul coexistă 
în aceeaşi Persoană. Cu atât mai puţin, şi e bine să repetăm acest lucru, ar trebui cineva să se 
plângă de faptul că Hristos nu este „o persoană" umană. Umanitatea Sa nu are un ipostas 
propriu printre nenumăratele ipostasuri ale oamenilor. Aidoma nouă, El are un trup, la fel ca 
noi, are suflet şi tot ca noi, are spirit, dar persoana noastră nu este această asamblare; ea 
trăieşte prin şi dincolo de trup, de suflet şi spirit, care nu constituie niciodată natura ei. în timp 
ce omul, prin persoana sa, poate părăsi lumea, Fiul lui Dumnezeu poate să intre în lume prin 
Persoana Sa, deoarece Persoana Sa, a cărei natură este divină, „enipostaziază" natura umană, 
după cum spunea Leonţiu de Bizanţ în secolul al Vl-lea. 

Fără a fi amestecate, cele două naturi ale lui Hristos cunosc totuşi o anumită 
întrepătrundere. Energiile divine iradiază divinitatea lui Hristos şi penetrează umanitatea Sa, 
aceasta fiind divinizată din momentul întrupării, după cum fierul într-un cuptor devine foc, 
deşi rămâne fier prin natură. Schimbarea la faţă descoperă parţial Apostolilor această flacără a 
energiilor divine ce iradiază natura umană a Domnului lor. Această întrepătrundere a celor 
două naturi - pătrunderea dumnezeirii în trup şi posibilitatea dobândită de trup, ca în viitor să 
participe la dumnezeire - se numeşte perichoresis - după cum scrie Sfântul Maxim 
Mărturisitorul, sau, în latină, communicatio idiomatum. „Trupul a devenit Cuvânt fără a 
pierde ceea ce avea, în timp ce se identifică cu Cuvântul după ipostas", spune Sfântul Ioan 
Damaschin. Hristos devine om prin iubire, dar rămâne Dumnezeu, iar focul dumnezeirii Sale 
primeşte de-a pururi natura umană. Iată de ce sfinţii, în timp ce rămân oameni, pot să participe 
la dumnezeire şi să devină dumnezei prin har. 



II. „Chipul lui Dumnezeu" şi „Chipul Robului" 

„Gândul acesta să fie în voi care era şi în Hristos Iisus, care, Dumnezeu fiind în chip, 
n-a socotit o ştirbire a fi El întocmai cu Dumnezeu, ci S-a deşertat pe Sine, chip de rob luând, 
făcându-Se asemenea oamenilor, şi la înfăţişare aflându-se ca un om. S-a smerit pe Sine, 
ascultător făcându-Se până la moarte, şi încă moarte pe cruce. Pentru aceea, şi Dumnezeu L-a 
preaînălţat şi I-a dăruit Lui nume, care este mai presus de orice nume; ca întru numele lui 
Iisus tot genunchiul să se plece, al celor cereşti şi al celor pământeşti şi al celor de dedesubt. 
Şi să mărturisească toată limba că Domn este Iisus Hristos, întru slava lui Dumnezeu-Tatăl" 
(Filipeni 2, 5-11). Acest celebru pasaj „chenotic" din Epistola către Filipeni defineşte golirea 
Cuvântului; fiind după „chipul lui Dumnezeu", morphe Theou, cu alte cuvinte, având aceeaşi 
condiţie ca a lui Dumnezeu, fiind de natură divină, El S-a golit, S-a deşertat, S-a smerit 
(ekenosen), luând chip de rob (morphe doulou). Fiul lui Dumnezeu, printr-o uimitoare 
smerire, prin taina chenozei Sale (kenosis), coboară la condiţia de auto-anihilare (nu în sensul 
neantului primar, ci al prăpastiei nesfârşite deschisă de starea decăzută a omului); în mod 
paradoxal, El uneşte plinătatea integrală a naturii Sale divine cu nedesăvârşirea, nu mai puţin 
integrală, a naturii umane căzute. 

Acest paragraf trebuie comparat cu textul din Isaia despre „omul durerilor", despre 
prorocirea, atât de scandaloasă pentru israeliţi, nu a unui Mesia înconjurat de slavă, ci a 
„robului lui Iahve", suferind şi umilit, Care Se dăruieşte pe Sine în tăcere ca „jertfă de 
ispăşire", „străpuns fiind pentru păcatele noastre" (Isaia, cap. 53). 

Sfântul Chirii al Alexandriei a examinat în amănunt această chenoză divină. 
Dumnezeu, spune el, nu poate să Se lepede de natura Sa divină prin întrupare, căci altminteri 
nu ar mai fi Dumnezeu şi nici nu s-ar mai putea vorbi de întrupare. Aceasta înseamnă că 
subiectul chenozei nu este natura divină, ci persoana Fiului. Persoana se împlineşte prin 
dăruirea de sine; ea se distinge de natură nu pentru „a se folosi" de condiţia sa naturală, ci 
pentru a renunţa la sine cu desăvârşire. Din acest motiv Fiul „nu S-a folosit de egalitatea Sa cu 
Dumnezeu", ci „dimpotrivă, El se goleşte de ea", ceea ce nu reprezintă o decizie spontană, un 
act, ci manifestarea a însăşi fiinţei Sale, a persoanei, care nu mai este o dispoziţie proprie 
Lui, ci însăşi realitatea Sa ipostatică ca expresie a voinţei trinitare, a voinţei căreia Tatăl îi 
este izvor, Fiul, realizarea ascultătoare, iar Duhul, împlinirea de slavă. Prin urmare, există o 
continuitate profundă între fiinţa personală a Fiului ca renunţare şi chenoza Sa pământească. 
Părăsind condiţia de slavă de care „nu S-a folosit niciodată", El acceptă ruşinea, dezonoarea şi 
starea de om blestemat; îşi asumă condiţiile obiective ale păcatului, supunându-Se condiţiei 
noastre de muritori. Lepădându-Şi prerogativele Sale împărăteşti, El îşi ascunde slava Sa din 
ce în ce mai mult, în suferinţă şi moarte. Căci era necesar ca El să descopere în propriul Său 
Trup în ce măsură omul, pe care El 1-a creat după chipul Său neasemuit de frumos, se urâţise 
prin corupţie. 

Prin urmare, chenoza este întruparea sub aspectul smereniei şi al morţii. Hristos îşi 
păzeşte însă cu sfinţenie natura Sa divină, iar golirea de Sine este un act voluntar; deşi rămâne 
Dumnezeu, El acceptă să devină muritor, deoarece singura cale de a cuceri moartea era de a 
face posibilă pătrunderea acesteia în Dumnezeu, unde nu putea să-şi găsească nici un loc. 

Chenoza este smerenia Slujitorului care nu caută propria Sa mărire, ci mărirea Tatălui 
care L-a trimis. Niciodată sau aproape niciodată Hristos nu îşi afirma divinitatea. Renunţând 
cu desăvârşire la ale Sale, păstrând în ascuns natura Sa divină şi renunţând la propria Sa 
voinţă când ajunge să afirme: „Tatăl este mai mare decât Mine". El împlineşte pe pământ 
lucrarea iubirii săvârşită de Treime. Iar prin respectul nemărginit purtat libertăţii umane, 
ajungând până la a le arăta oamenilor doar faţa frăţească a robului, plină de suferinţă, şi trupul 
frăţesc plin de suferinţe de pe Cruce, El trezeşte în om credinţa ca răspuns la dragoste; căci 
numai ochii credinţei recunosc chipul lui Dumnezeu sub chipul robului şi, descifrând sub faţa 
umană prezenţa unei persoane divine, învaţă să dezvăluie în fiecare faţă taina persoanei create 
după chipul lui Dumnezeu. 

Totuşi, înainte ca actul chenozei lui Hristos să se încheie prin învierea Sa, au avut loc 
două teofanii prin umanitatea Sa: una la Botez, cealaltă cu ocazia Schimbării la Faţă - de 
fiecare dată, Hristos S-a manifestat nu sub „chip de rob", ci sub „chipul lui Dumnezeu", 
permiţând naturii Sale divine, adică unităţii Sale cu Tatăl şi Duhul, să strălucească prin 
umanitatea Sa îndumnezeită, pentru că, după Maxim Mărturisitorul, umanitatea Sa, 
coruptibilă prin iconomie, era incoruptibilă prin natură. Vocea Tatălui, prezenţa Duhului Sfânt 
sub chip de nor sau porumbel au făcut ca aceste două manifestări ale „chipului lui Dumnezeu" 
să fie două teofanii trinitare. Condacul ce se cântă cu ocazia sărbătoririi Schimbării la Fată 
scoate în evidenţă faptul că ucenicii au văzut slava divină „după puterile lor", pentru ca 
„atunci când vor vedea răstignirea şi moartea Ta să cunoască că Tu Te-ai supus de bună voie", 
şi nu din vreo necesitate a naturii. 

Faptul că această „lumină a Transfigurării nu are început şi nici sfârşit" (Sfântul 
Grigorie Palama) trebuie să ne facă mai conştienţi de realitatea chenozei. Hristos a acceptat, 
în mod voluntar şi total, consecinţele păcatului nostru, de la întrupare şi până la moarte. El a 
cunoscut toate slăbiciunile, toate umilinţele condiţiei noastre, nu însă şi pasiunile distructive 
ce depind de libertatea noastră. Chiar şi cel de-al doilea Adam, pentru a se „conforma" cu 
desăvâşire primului Adam, a permis ispititorului să se apropie, de data aceasta nu în Paradis, 

ci în starea omului decăzut. Numai în Hristos non-existenţa a devenit suferinţă şi iubire, şi nu 
rău sau ură; de aceea, ispititorul a fost respins de Cel Care purta în Sine mai mult decât 
Paradisul, de Cel Ce este. 



III. Două energii, două voinţe 

Definiţiile de la Calcedon nu sunt îndreptate numai împotriva nestorianismului şi 
monofizitismului. Atunci când arată că Hristos ca om desăvârşit este compus din suflet 
raţional şi trup, ele au în vedere o altă erezie: apolinarianismul. Apolinarie din Laodiceea a 
trăit în secolul al IV-lea, iar marii capadocieni au luptat împotriva lui. El era un reprezentant 
tipic al şcolii din Alexandria, care afirma, înainte de toate, unitatea lui Hristos. Cu optzeci de 
ani înainte de apariţia monofizitismului şi în timpul conturării lui ca doctrină, Apolinarie se 
întreba cum ar fi putut reconcilia această unitate cu dualitatea inerentă divinului şi umanului. 
După părerea lui, nu putea fi vorba de două naturi perfecte, deoarece, potrivit gândirii 
eleniste, al cărei sclav era, „două lucruri perfecte nu pot deveni unul", două principii perfecte 
nu se pot uni pentru a forma o a treia natură, tot perfectă. Ori aceste două naturi nu sunt 
perfecte, ori unitatea lor este doar o juxtapunere. In rezumat, Apolinarie a ipostaziat cele două 
naturi, prin aceasta respingând, dintru început, nestorianismul, deoarece este suficient de 
limpede că două persoane nu se pot anula într-o a treia prin unirea lor. întrucât unitatea lui 
Hristos este perfectă, trebuie, aşadar, să presupunem că una din părţile ei constitutive nu era 
perfectă. In acest caz, divinitatea era inatacabilă şi, ca atare, Apolinarie a tras concluzia că 
umanitatea lui Hristos, pentru a face loc dumnezeirii Lui, trebuie să fie imperfectă. Omul se 
desăvârşeşte prin intelect; prin urmare, pentru Apolinarie era limpede că Hristos nu a avut un 
nous omenesc şi, pentru a adeveri unitatea Sa, spiritul uman este înlocuit în El de Logosul 
divin. Astfel, Cuvântul uneşte dumnezeirea cu o umanitate incompletă, divinitatea completând 
umanitatea. Prin urmare, Hristosul lui Apolinarie era nu atât Dumnezeul-om cât un animal 
plus Dumnezeu. Se constituia deja germenele monofizitismului, care nu va înceta să adauge 
acestui subiect ideea unei umanităţi incomplete, ce este completată şi, într-adevăr, absorbită 
de Logos. 

In ultimă analiză, întreaga construcţie concepută de Apolinarie se bazează pe 
identificarea persoanei umane ca nous; marea ispită a metafizicienilor este să reducă misterul 
persoanei la cea mai bună parte a naturii, intelectul, ceea ce le este cel mai familiar - şi aceasta 
nu fără o oarecare notă dispreţuitoare faţă de sentiment şi faţă de trup. 

Calcedonul eludează problema făcând distincţie între persoană şi natură. Această 
distincţie, care a stabilit libertatea persoanei în contrast cu întreaga natură, permite afirmarea 
unităţii celor două principii perfecte, unitate ce nu aboleşte, ci confirmă „proprietăţile fiecărei 
naturi". Natura umană îşi apără plinătatea în Hristos; ea nu este mutilată, ci împlinită de 
persoana care o „enipostaziază şi care aici nu este creată, ci este dumnezeiască. Logosul nu 
înlocuieşte nici un element al naturii umane; El este persoana care şi-o asumă în totalitatea ei. 

Prin urmare, Hristos este om desăvârşit, trup şi suflet raţional în acelaşi timp. In acest 
context, cuvântul „raţional" trebuie luat în sensul autoritar dat de către Părinţi: „suflet 
raţional" este identificat cu nous, cu intelectul, deosebindu-se de trupul însufleţit, care nu 
poate fi divizat în trup şi suflet viu. Această dihotomie a Calcedonului reafirmă trihotomia 
paulină şi tradiţională a trupului, sufletului şi spiritului. 

După Calcedon au apărut forme noi de monofîzitism care, supunându-se literei 
simbolului, căutau totuşi golirea lui de conţinut. îndelungatul efort de „de-calcedonizare" a 
Calcedonului s-a datorat fie instinctului tenace monofizit al spiritualităţii orientale, fie unei 
căutări, în speţă de ordin politic, pentru un compromis cu adevăraţii monofiziţi. Prima 
motivaţie explică doctrina monoenergismului care s-a dezvoltat la sfârşitul secolului al V-lea 
şi începutul secolului al Vl-lea. Sprijinitorii săi recunoşteau două naturi, însă afirmau că 
lucrarea lor, adică energia care le face manifeste, rămâne una. Distincţia dintre umanitate şi 

dumnezeire nu mai este o simplă abstracţie: fie că cele două naturi sunt amestecate, fie că 
umanitatea este cu totul pasivă, iar divinitatea, singurul agent. 

Această doctrină a fost respinsă în secolul al VH-lea de mai mulţi Părinţi, între care un 
loc de frunte îl ocupă Sfântul Maxim Mărturisitorul. In Hristos trebuie deosebite, în acelaşi 
timp, două lucrări distincte şi un singur ţel, un singur act, un singur rezultat. Hristos lucrează 
prin aceste două naturi după cum o sabie înroşită în foc taie şi frige în acelaşi timp. Fiecare 
natură cooperează la actul singular în felul ei caracteristic: „Nu natura umană 1-a înviat din 
morţi pe Lazăr; nici puterea divină nu este cea care a plâns la mormânt", scrie Sfântul Ioan 
Damaschin. 

O altă formă de compromis cu monofizitismul, de această dată concepută în mod 
deliberat, a fost monotelismul. Acesta admitea, de asemenea, cele două naturi, însă o singură 
voinţă, voinţa divină, căreia voinţa umană i se conformează până la anihilare. Reprezentanţii 
doctrinei monotelite erau în special politicieni abili. Compromisul a apărut într-un context 
bine delimitat: pe de o parte, provinciile răsăritene ale Imperiului erodate de monofizitism, iar 
pe de altă parte, dorinţa imperială de realizare a unităţii. Totodată, trei patriarhi, Chirii al 
Alexandriei, Sergiu al Constantinopolului şi Papa Honoriu al Romei, s-au trezit angajaţi într-o 
elaborare artificială a acestei doctrine. Honoriu, constrâns fiind, mai mult sau mai puţin, de 
ceilalţi doi, a fost probabil singurul sincer. Cu toate acestea, el a fost condamnat ca eretic, 
după moartea sa, de către al Vl-lea Sinod ecumenic. 

Sfântul Sofronie, Patriarhul Ierusalimului, a găsit încă timp să protesteze înainte de a 
muri. Urmându-i lui Sofronie, succesorii lui Honoriu, Papii Sfântul Martin şi Sfântul 
Agathon, au continuat să reacţioneze, însă cel care a salvat cu adevărat Biserica a fost un 
călugăr simplu, care se afirmase deja ca mare adversar al monoenergismului, şi anume Maxim 
Mărturisitorul. El a fost exilat împreună cu Sfântul Martin. Papa a murit în exil, iar Maxim a 
fost readus la Constantinopol, unde a refuzat în mod solemn să adere la compromisul pe care 
Biserica părea să-1 adopte. „Chiar dacă întregul univers se va împărtăşi cu voi, eu singur nu 
mă voi împărtăşi", a declarat el cu tărie împotriva întregii ierarhii, dar mărturisind adevărul. 
Atunci Sfântul Maxim a fost mutilat cu deosebită cruzime şi trimis în exil, unde avea să se 
stingă din viaţă. Rezistenţa sa a salvat însă adevărul, care nu a întârziat să se impună în 
Biserica întreagă. Prin urmare, noi urmăm argumentarea Sfântului Maxim, care abundă în 
analize antropologice profunde, pentru a ne opune monotelismului. 

Monotelismul, ca aproape toate ereziile de acest gen, presupune definirea persoanei 
potrivit uneia din facultăţile ei. In acest caz, voinţa a fost pusă în dependenţă de ipostas. 
Pentru a elucida problema celor două voinţe în Hristos, Sfântul Maxim porneşte de la datele 
triadologice stabilite. In Treime există trei Persoane şi o singură natură, iar voinţa este 
comună celor trei Persoane; există deci o singură voinţă. Astfel, voinţa este legată de noţiunea 
de natură, şi nu de cea de persoană; altminteri, ar trebui să postulăm trei voinţe în Treime. 

Această transcendere a persoanei în relaţie cu voinţa sa tulbură concepţiile noastre 
obişnuite, şi aceasta pe motiv că ele privesc doar individul care în mod cert îşi atribuie sieşi 
voinţa, pentru a-şi afirma propriul său „eu". Dând dovadă de o fineţe intelectuală deosebită, 
Sfântul Maxim analizează aici conceptul de voinţă. El distinge două feluri de voinţă. Prima, 
thelesis physike sau „voinţa naturală", este tendinţa naturii spre ceea ce i se potriveşte cel mai 
bine, „o forţă naturală ce tinde spre ceea ce se conformează cu natura, o forţă ce cuprinde 
toate proprietăţile esenţiale ale naturii". Natura în starea ei „naturală", adică nealterată de 
păcat, poate dori doar binele, întrucât este „raţională" şi deci tinde spre Dumnezeu. Voinţa 
unei naturi perfecte este conştientă de bine, prin urmare, ea aderă la bine. Căderea în păcat a 
întunecat însă această conştiinţă; din acel moment, natura tinde, adeseori, spre „antinatură", 
aspiraţia ei fiind îngreuiată de păcat. Dar omului i-a fost dată şi o altă voinţă, thelesis 
gnomike, care aparţine de data aceasta persoanei. Este vorba de voinţa de a alege, de judecata 
personală pe care o adaug voinţei mele naturale fie pentru a o accepta sau refuza, fie pentru a 
o direcţiona spre altă ţintă, pentru a o face cu adevărat naturală, curăţind-o de păcat. 

Folosirea acestei voinţe deliberative este necesară, datorită denaturării libertăţii 



52 



Introducere în teologia ortodoxă 



noastre reale. „Voinţa liberă" corespunde stării la care ne-a redus păcatul. întrucât ne aflăm în 
starea de păcat, trebuie să alegem fără încetare. Din această pricină, în Hristos există două 
voinţe „naturale", însă nu există o „voinţă liberă" umană. Cele două voinţe naturale nu pot 
intra în conflict cu persoana Sa, deoarece această persoană nu este un ipostas omenesc care, 
întrucât a gustat din fructul fatal, trebuie să aleagă neîncetat între bine şi rău, ci este un ipostas 
divin, care a ales o dată pentru totdeauna şi pentru toţi oamenii starea de chenoză, de ascultare 
necondiţionată faţă de voinţa Tatălui. 

Prin urmare, natura umană a lui Hristos este desăvârşită, însă ceea ce lucrează ca 
„persoană" în om lucrează ca „Cuvânt" în Hristos, a Cărui persoană este divină. Umanitatea 
asumată de El are, astfel, o anume asemănare cu cea a lui Adam înainte de păcat. Dar chenoza 
Cuvântului este şi o chenoză a acestei umanităţi paradisiace supusă, prin voinţa de răscum- 
părare a Mântuitorului, condiţiilor obiective ale păcatului, condiţii faţă de care nu trebuie să 
reacţioneze prin voinţă liberă, ci prin suferinţă şi dragoste. Pe de altă parte, dacă voinţa Fiului 
este identică cu cea a Tatălui, voinţa umană, care devine voinţă a Cuvântului, este voinţa Sa 
proprie, iar în această voinţă a Sa proprie rezidă întreaga taină a mântuirii noastre. 



IV. Dualitate şi unitate în Hristos 

Cel de-al Vl-lea Sinod ecumenic, care s-a întrunit în anul 681 la Constantinopol, a 
clarificat definiţiile hristologice de la Calcedon. El a reafirmat unirea şi dualitatea firilor, 
subliniind existenţa în Hristos a celor două voinţe naturale ce nu pot fi în opoziţie, deoarece 
voinţa umană se supune voinţei divine, care este a lui Dumnezeu. Citând un pasaj din Sfântul 
Atanasie - un extras dintr-un tratat pierdut - care se referă la cele spuse de Hristos: „Acum 
sufletul meu e tulburat... Părinte, izbăveşte-mă de ceasul acesta" (Ioan 12, 27), Părinţii de la 
Sinod au subliniat că voinţa umană, în întrupare, constituie însăşi voinţa Cuâvntului. Faptul că 
Fiul îşi retrage propria Sa voinţă şi că voinţa Sa nu mai este deci aceeaşi cu a Tatălui creează 
o aparentă separare între Tatăl şi Fiul. întreaga iconomie a mântuirii se bazează pe supunerea 
acesteia, a voinţei Sale omeneşti, proprie Cuvântului, faţă de voinţa lui Dumnezeu. Căci 
voinţa umană „enipostaziată" de Cuvânt nu este distrusă, după cum şi trupul lui Hristos, deşi 
îndumnezeit, reţine realitatea lui de creatură. „Şi totuşi, conchide Sinodul, noi atribuim 
aceleiaşi persoane minunile (săvârşite de puterea dumnezeirii) ca şi suferinţele (suportate de 
umanitate). 

La temelia acestor definiţii se află antropologia Sfântului Maxim, care distinge între 
voinţa naturală (thelesis physike) şi voinţa deliberativă (thelesis gnomike), care nu este o 
tendinţă a naturii, ci o posibilitate de decizie liberă şi, ca atare, constituie o dimensiune a 
persoanei. Thelesis gnomike, ca alegere, dă actului moral caracterul său personal. Ea nu există 
în Hristos altfel decât ca libertate divină; nu putem afirma însă libera voinţă a lui Dumnezeu, 
deoarece singura decizie a Fiului este chenoza, asumarea condiţiei omeneşti în întregime, 
supunerea absolută faţă de voinţa Tatălui. Voinţa proprie Cuvântului, voinţa Lui umană, se 
supune Tatălui, arătând prin mijloace omeneşti - care nu sunt oscilaţii între „da" şi „nu", ci 
„da" chiar prin „nu"-ul groazei şi al revoltei - separarea noului Adam de Dumnezeul său: 
„Părinte, izbăveşte-Mă de ceasul acesta. Dar pentru aceasta am venit în ceasul acesta. Părinte, 
preaslăveşte-Ţi numele!" (Ioan 12, 27-28). „Părintele Meu, de este cu putinţă, treacă de la 
Mine paharul acesta! Insă nu precum voiesc Eu, ci precum voieşti Tu" (Matei 26, 39). Aşadar, 
însăşi atitudinea lui Hristos implică libertatea, chiar dacă Sfântul Maxim îi neagă libera 
voinţă. Această libertate nu este însă o alegere veşnică ce ar înstrăina pe Mântuitorul, nici nu 
este o necesitate constantă care să-L determine pe Hristos să facă, de fiecare dată, o alegere 
deliberată supunându-Şi trupul Său îndumnezeit limitelor condiţiei noastre decăzute, cum ar fi 
somnul şi foamea; căci aceasta ar face din Iisus un actor,. In cazul de faţă, libertatea este 
reglată de conştiinţa personală unică a lui Hristos; ea este o alegere decisivă şi constantă de 
asumare a precarităţii condiţiei noastre, chiar în perspectiva fatalităţii morţii. Este alegerea, 

consimţită din veşnicie, de a îngădui ca tot ceea ce constituie condiţia noastră, adică starea 
noastră de cădere, să pătrundă în profunzime Eul Său; iar această profunzime este nelinişte, 
moarte şi coborâre în iad. Contrar schemei ascendente din doctrinele „chenotice", dacă există 
un progres în conştiinţa lui Hristos, acesta rezidă în coborâre, şi nu în urcuş, într-adevăr, 
pentru susţinătorii chenozei Hristos sporeşte neîncetat în conştiinţa divinităţii Sale. Astfel, la 
Botez El devine, printr-un fel de „reminiscenţă", conştient de faptul că este Fiul lui 
Dumnezeu. Citind însă Evanghelia, vom observa, dimpotrivă, conştiinţa Fiului coborând din 
ce în ce mai jos şi comunicând din ce în ce mai mult la nivelul degradării umane. Naşterea a 
fost din Fecioară, o venire aproape paradisiacă a trupului îndumnezeit; copilăria unei 
înţelepciuni tăcute a triumfat fără nici o problemă în faţa înţelepţilor; prima minune din Cana 
a fost minunea căsătoriei. Apoi, totul coboară spre „ceasul" pentru care Hristos a venit, căci 
pentru El adevărata cale a crucii reprezintă această înţelegere lucidă, al cărei obiect nu este 
altul decât umanitatea Sa, această explorare descendentă a abisului nostru. Ar fi absurd să se 
spună că Cuvântul a devenit conştient de divinitatea Sa, însă este deosebit de necesar ca 
Cuvântul să devină conştient de blestemul nostru şi să-1 ia asupra Lui în totalitate. Căci, 
acceptând întregul păcat, asumându-1, Cel ce este fără de păcat îl anulează. Umbra crucii 
atinge o stare de curăţie ce nu poate fi întinată, iar sfâşierea pe cruce, o unitate care pur şi 
simplu nu mai poate fi sfâşiată. 

Adeseori agonia lui Hristos a uimit, ba chiar a scandalizat. Sfântul Ioan Damaschin 
cugetă astfel: „Atunci când voinţa Sa umană, scrie el, a refuzat să accepte moartea, iar voinţa 
Sa divină a cedat în faţa acestei manifestări a umanităţii, Domnul, conformându-Se naturii 
Sale umane, se afla în chinuri şi frică. El s-a rugat pentru a fi cruţat de moarte. Dar întrucât 
voinţa Sa divină a dorit ca voinţa Sa umană să accepte moartea, suferinţa a devenit un act 
voluntar pentru umanitatea lui Hristos". Fiul lui Dumnezeu a trebuit să accepte moartea, 
rezultatul şi tributul plătit păcatului în virtutea voinţei Sale omeneşti. Dar Hristos nu avea în 
Sine rădăcina păcatului şi, în consecinţă, nu îi putea cunoaşte rodul: moartea. Totuşi, omul 
poartă în sine această rădăcină, iar despre moarte se poate spune că îi este „naturală", adică 
acceptabilă din punct de vedere biologic, logic şi psihologic, în starea intim-structurală la care 
Dumnezeu a oprit căderea omului şi a introdus o lege care este exact legea morţii. Astfel, 
cuvintele tâlharului bun către cel rău - „Şi noi pe drept, căci noi primim cele cuvenite după 
faptele noastre; Acesta însă n-a făcut nici un rău" (Luca 23, 41) - dobândesc o semnificaţie 
ontologică. Tâlharul cel bun moare mai uşor decât Hristos. Insă Hristos, atunci când acceptă 
consecinţa îngrozitoare a păcatului, atunci când, la capătul coborârii Sale în străfundurile 
nimicniciei noastre, devine conştient de moarte. El vede umanitatea Sa îndumnezeită 
revoltându-se împotriva acestui blestem „anti-natural". Iar când voinţa proprie a Cuvântului, 
cu alte cuvinte, firea Sa omenească, se supune, El cunoaşte zbuciumul înspăimântător 
premergător morţii, căci moartea îi este străină. Hristos singur a cunoscut ce este moartea cu 
adevărat, deoarece umanitatea Lui îndumnezeită nu trebuie să moară. Numai El putea să-Şi 
asume întreaga dimensiune a agoniei, deoarece moartea a cuprins fiinţa Sa din afară, în loc să 
izvorască dinlăuntru ca destin, în loc să fie, aşa cum se întâmplă în cazul omului decăzut, 
sâmburele ireductibil al fiinţei amestecat cu nefiinţa, în clipa în care boala şi timpul au 
măcinat carnea sa. Prin această moarte nemăsurată sau mai exact prin moartea o singură dată 
„măsurată", păcatul este anihilat; este consumat în unitatea personală a lui Hristos, datorită 
contactului cu dumnezeirea atotputernică. Căci mântuirea nu este nimic altceva decât poarta 
deschisă spre ultima separare dintre om şi Dumnezeu, prin Cel Care a rămas inseparabil om şi 
Dumnezeu. 



V. Răscumpărarea 

„Pentru noi a fost necesar ca Dumnezeu să Se întrupeze şi să moară ca să putem trăi 
din nou", scrie Sfântul Grigorie de Nazianz. Iar Sfântul Atanasie spune: „Dacă Dumnezeu Se 

naşte şi dacă moare, El nu moare pentru că S-a născut, ci Se naşte pentru a muri". Finalitatea 
morţii nu era înrădăcinată în natura umană a lui Hristos. Dar însăşi naşterea Sa omenească 
introdusese deja în persoana Sa divină un element ce putea deveni muritor, întruparea creează, 
ca să spunem aşa, „un gol" între Tatăl şi Fiul, un spaţiu deschis care permite libera supunere a 
Cuvântului întrupat, locul spiritual al răscumpărării. Prin abandonare, prin blestem, o 
persoană inocentă ia asupra Sa întreg păcatul, Se „substituie" celor care pe drept sunt osândiţi 
şi suferă moartea pentru ei. „Iată Mielul lui Dumnezeu Cel ce ridică păcatul lumii" (Ioan 1, 
29), zice Sfântul Ioan Botezătorul, amintind cuvintele lui Isaia. întreaga tradiţie a sacrificării, 
din Israel, începând cu jertfa lui Isaac cel înlocuit de berbec, îşi află apogeul în acest punct; 
după cum este împlinită întreaga tipologie a captivităţii, orice aşteptare de eliberare „a celor 
rămaşi". Sfântul Pavel poate deci să scrie: „Hristos ne-a răscumpărat din blestemul Legii, 
fâcându-Se pentru noi blestem" (Galateni 3, 13). 

Momentul central al iconomiei Fiului, mântuirea, nu trebuie separat de planul divin 
luat ca întreg. Acest plan nu s-a schimbat niciodată. Ţinta lui nu a încetat niciodată să fie 
unirea cu Dumnezeu, în deplină libertate, a fiinţelor personale care au devenit ele însele, în 
mod deplin, ipostasuri - ale cosmosului terestru, pentru oameni, sau ale cosmosului ceresc, 
pentru îngeri. Dragostea divină urmăreşte mereu acelaşi scop: îndumnezeirea oamenilor şi, 
prin ei, a întregului univers. Căderea cere însă o schimbare nu în planul lui Dumnezeu, ci în 
mijloacele Sale, în „pedagogia" divină. Păcatul a distrus planul primar, al urcuşului direct al 
omului spre Dumnezeu. O ruptură catastrofală a avut loc în univers; această rană trebuie 
vindecată, iar istoria eşuată a omului trebuie să fie răscumpărată pentru un nou început; 
acestea sunt ţelurile mântuirii. 

Astfel, răscumpărarea apare ca un aspect negativ al planului divin. Ea presupune o 
realitate anormală, tragică, „anti-naturală". Ar fi absurd să o închidem în ea însăşi, să o 
transformăm în scop în sine. Căci ispăşirea devenită necesară datorită păcatelor noastre nu 
este un scop, ci un mijloc, calea spre singura ţintă reală: îndumnezeirea. Mântuirea însăşi este 
doar un moment negativ; singura realitate esenţială rămâne unirea cu Dumnezeu. Ce 
importanţă are mântuirea de moarte, de iad, dacă nu există perspectiva cufundării în 
Dumnezeu? 

Aşadar, văzută în lumina planului divin, răscumpărarea presupune câteva momente, 
mereu deschise spre plinătatea Prezenţei. In primul rând, este vorba de înlăturarea 
obstacolelor radicale ce îl separă pe om de Dumnezeu, în special a păcatului care supune 
omenirea demonilor şi permite stăpânirea îngerilor căzuţi asupra lumii. Această eliberare a 
făpturii robite este însoţită apoi de restaurarea naturii sale, adusă în starea de a primi harul şi 
de a ajunge, „din slavă în slavă", până la acea asemănare care se înveşmântează cu natura 
divină şi îi permite să transfigureze cosmosul. 

Importanţa acestei lucrări săvârşite de Hristos, lucrare de nepătruns cu mintea nici de 
către îngeri, aşa cum spune Sfântul Apostol Pavel, nu poate fi cuprinsă într-o singură 
explicaţie sau într-o singură metaforă. însăşi ideea de răscumpărare presupune un aspect 
juridic clar; este vorba de ispăşirea sclavului, de datoria plătită pentru cei rămaşi în închisoare, 
întrucât ei nu puteau să o achite. Juridică este şi tema mediatorului care 1-a reunit pe om cu 
Dumnezeu prin cruce. Dar aceste două reprezentări pauline, reaccentuate de Părinţii Bisericii, 
nu trebuie lăsate să se consolideze, deoarece ar duce la edificarea unei relaţii de drepturi 
nejustificată între Dumnezeu şi omenire. Mai degrabă ar trebui să le plasăm din nou printre 
celelalte nenumărate reprezentări, fiecare aidoma unei faţete a unui eveniment inefabil în sine. 
In Evanghelii se conturează câteva imagini monumentale: Bunul Păstor, căutând oaia 
pierdută; „bărbatul puternic" care triumfă împotriva tâlharului, legându-1 şi luându-i prada; 
femeia care redescoperă şi curăţă drahma pe care se află imprimat chipul lui Dumnezeu sub 
praful păcatului. Textele liturgice, în special cele din Săptămâna Patimilor, au ca laitmotiv 
tema luptătorului biruitor care îşi distruge duşmanii, sfărâmând porţile iadului unde, aşa cum 
scrie Dante, „drapelele lor intră victorioase". Gândirea Părinţilor abundă, de asemenea, în 
reprezentări sau imagini de ordin fizic: aceea a focului purificator şi în special aceea a 

doctorului care vindecă rănile oamenilor. într-adevăr, încă din vremea lui Origen, Hristos este 
Bunul Samaritean, Care îngrijeşte şi restaurează natura umană rănită de tâlhari, adică de 
demoni. In cele din urmă, tema jertfei este mult mai mult decât o metaforă. Ea constituie 
punctul culminant al unei tipologii ce participă la însăşi realitatea pe care o anunţă, la 
„sângele lui Hristos" oferit „în duhul cel veşnic", după cum stă scris în Epistola către Evrei, 
unde această imagine desăvârşeşte în profunzime simbolismul juridic. 

Substituindu-Se nouă în mod liber, Hristos „devine blestem", scrie Sfântul Apostol 
Pavel în Epistola către Galateni. Părăsirea lui Hristos pe Cruce este, aşadar, necesară, 
deoarece Dumnezeu Se îndepărtează, în acest caz, de cel blestemat, de străinul abandonat de 
toţi (Hristos reprezintă aici umanitatea căzută). „Dumnezeul Meu, Dumnezeul Meu, pentru ce 
M-ai părăsit?" Această dezolare totală a suferinţei are şi ea o valoare simbolică, căci ultimul 
strigăt al Celui răstignit nu este altceva decât primul verset din Psalmul 21, rugăciunea 
îndelung-suferindului om al dreptăţii, începutul acestui psalm proclamă disperarea umană: 
„Ca apa m-am vărsat şi s-au risipit oasele mele". Urmează apoi vestitul paragraf profetic: 
străpungerea mâinilor şi picioarelor, împărţirea hainelor, tragerea la sorţi a cămăşii. Astfel, 
printr-o tipologie lăuntrică, suferinţa lui Hristos corespunde şi răspunde înstrăinării, agoniei 
naturii umane devastată de cădere. Iar sfârşitul psalmului, ca şi cum ar anunţa învierea, cântă 
triumful dreptăţii şi al puterii mântuitoare a lui Dumnezeu. 

Dacă Hristos reiterează acest psalm, aceasta se datorează faptului că El primeşte 
condiţia noastră în întregime, până la limitele acelei simţiri, cunoscută de muribunzii care se 
săvârşesc în puritatea credinţei - cu alte cuvinte, atunci când cunosc moartea ca fiind acea 
trecere în care natura limitată, exteriorizată, decăzută de la naştere, este sfărâmată -, acea 
simţire a fiinţei părăsite de către Dumnezeu: „Nu Te depărta de la mine, că necazul este 
aproape şi nu este cine să-mi ajute". Cu toate acestea, în Cuvânt nu există nici separare şi nici 
tragedie, El fiind veşnic consubstanţial cu Tatăl. Din acest motiv, pătrunzând în Hristos, 
separarea şi tragedia îşi găsesc sfârşitul. „Când Hristos a rămas în mod voit prizonier, moartea 
a suferit durerile naşterii", spune Sfântul Ioan Gură de Aur într-o predică de Paşti. „Moartea 
nu I se poate opune, căci El revine la viaţă, eliberându-ne". Iar Sfântul Maxim Mărturisitorul 
continuă tema mântuirii, zicând: „Moartea lui Hristos pe Cruce a fost judecata judecăţii". 
Nefiind în stare să lucreze în persoana Fiului lui Dumnezeu, blestemul devine binecuvântare; 
prin Cruce, toate condiţiile păcatului devin condiţii ale mântuirii. Prin urmare, nici păcatul şi 
nici moartea nu ne mai separă de Dumnezeu, deoarece Botezul ne învăluie în moartea lui 
Hristos pentru a ne ridica împreună cu El; căci Pocăinţa (ca Taină) ne poate duce întotdeauna 
înapoi la Dumnezeu, iar moartea, asumată zilnic prin pocăinţă, poate deschide pentru noi 
perspectiva vieţii în unire cu Dumnezeu. 

Blestemul morţii nu a fost niciodată o judecată a lui Dumnezeu. El a fost pedeapsa 
unui Tată iubitor şi nicidecum mânia oarbă a unui tiran. Caracterul ei a fost educativ şi 
întăritor, prevenind perpetuarea unei vieţi înstrăinate, căderea într-o apatică condiţie anti- 
naturală. Nu numai că punea capăt descompunerii naturii noastre, ci, prin neliniştea în faţa 
finitudinii, îl ajuta pe om să se întoarcă la Dumnezeu şi să devină viu. La fel, voinţa nedreaptă 
a lui Satana nu poate lucra decât prin permisiunea dreaptă a lui Dumnezeu. Alegerea Satanei 
nu numai că a fost limitată de voinţa divină, ci a fost chiar folosită de aceasta, după cum 
vedem în cazul lui Iov. 

Aşadar, nici moartea şi nici stăpânirea lui Satana nu au fost niciodată pur negative. Ele 
au fost semne şi instrumente ale dragostei divine. In clipa mântuirii însă, puterile demonice 
sunt făcute neputincioase, având loc o schimbare în relaţia dintre om şi Dumnezeu. 
Dumnezeu, am putea spune, îşi modifică pedagogia. El îi ia Satanei dreptul de a stăpâni 
omenirea. Păcatul este alungat, iar stăpânirea celui rău se fărâmiţează. Astfel, cuvântul 
ispăşire dobândeşte aici un alt sens, sensul unei datorii, plătită din nou diavolului, după cum 
accentuează literatura patristică din primele veacuri. Dumnezeu a dat putere diavolului, apoi a 
luat-o de la el, întrucât şi-a încălcat drepturile atacând pe Cel neprihănit. Irineu, Origen şi 
Grigorie de Nyssa ne arată cu toţii cum Satana, dorind să ia sub stăpânirea sa singura fiinţă 



56 



Introducere în teologia ortodoxă 



asupra căreia nu avea putere, este pe drept deposedat de putere. Anumiţi Părinţi, în special 
Grigorie de Nyssa, propun simbolul unui şiretlic divin. Umanitatea lui Hristos stă atârnată ca 
momeală de undiţa divinităţii Sale; diavolul se aruncă asupra prăzii, iar undiţa îl străpunge - el 
nu îl poate înghiţi pe Dumnezeu şi moare. 

O datorie plătită lui Dumnezeu, o datorie plătită diavolului - două imagini care doar 
luate împreună pot cuprinde lucrarea insondabilă în profunzimea ei, prin care Hristos ne-a 
restituit demnitatea de fii ai lui Dumnezeu. O teologie sărăcită prin acel raţionament care dă 
înapoi în faţa acestor imagini folosite de Părinţi pierde, fără doar şi poate, perspectiva 
cosmologică a lucrării lui Hristos. In plus, noi trebuie să lărgim semnificaţia pe care o dăm 
răscumpărării. Căci nu numai demonii, ci şi îngerii sunt lipsiţi, într-un sens relativ de aceasta. 
In cel de-al doilea Adam, Dumnezeu însuşi Se uneşte direct cu umanitatea, făcând posibilă 
participarea acesteia la nemărginita Sa superioritate, mai presus de îngeri. Mântuirea este o 
realitate miraculoasă ce se extinde asupra cosmosului întreg, vizibil sau nu. „Judecata 
judecăţii" reconciliază cosmosul decăzut cu Dumnezeu. Pe Cruce fiind, Dumnezeu îşi întinde 
braţele spre omenire. După cum scrie Sfântul Grigorie de Nazianz: „Câteva picături de sânge 
au făcut universul din nou întreg". 

Diavolul a fost zdrobit, dar fără a fi nedreptăţit în drepturile sale, ca să zicem aşa. 
Legea naturii muritoare a fost revocată, însă, din nou, fără a se încălca cu ceva dreptatea 
divină. Cu alte cuvinte, nu trebuie să-L reprezentăm pe Dumnezeu nici ca pe un monarh 
constituţional supus unei dreptăţi ce îl depăşeşte, nici ca pe un tiran care, din capriciu, ar crea 
o lege fără ordine sau lipsită de obiectivitate. Dreptatea nu este o realitate abstractă, 
superioară lui Dumnezeu, ci o expresie a naturii Sale. Deşi Dumnezeu creează în mod liber, 
Se descoperă pe Sine în ordinea şi în frumuseţea creaţiei. La fel, Se descoperă în dreptatea Sa: 
Hristos, Care este El însuşi dreptate, confirmă în desăvârşirea Sa dreptatea lui Dumnezeu. Nu 
este vorba de săvârşirea de către Fiul a unei dreptăţi bizare prin producerea unei satisfacţii 
infinite în scopul unei răzbunări nu mai puţin infinită decât cea a Tatălui. „De ce, se întreabă 
Sfântul Grigorie de Nazianz, de ce trebuie, oare, ca sângele Fiului să fie plăcut înaintea 
Tatălui, Care nu a voit să primească pe Isaac oferit de Avraam spre jertfire şi a înlocuit 
această jertfă umană cu aceea a unui berbec?" 

Hristos nu execută dreptatea, El o face cunoscută; El face cunoscut ceea ce Dumnezeu 
aşteaptă de la creatură, plinătatea umanităţii, „omul maxim", ca să folosim o expresie a lui 
Nicolaus Cusanus. El desăvârşeşte vocaţia omului trădată de Adam, de a trăi şi de a hrăni 
universul numai de la Dumnezeu. Aceasta este dreptatea lui Dumnezeu. Fiul, identic cu 
Dumnezeu în natura Sa divină, dobândeşte prin întrupare posibilitatea de a o îndeplini. Căci 
El poate să Se supună atunci Tatălui ca şi cum ar fi fost îndepărtat de El, să renunţe la propria 
Sa voinţă dobândită în virtutea umanităţii Sale şi să Se dăruiască pe Sine în chip desăvârşit 
până la moarte, pentru ca Tatăl să poată fi preamărit. Dreptatea lui Dumnezeu cere ca omul să 
nu mai fie separat de El. Este restaurarea umanităţii în Hristos, adevăratul Adam. „Nu este, 
oare, limpede că Tatăl acceptă jertfa nu pentru că El a cerut-o sau a simţit nevoia de ea, ci prin 
iconomie?", conchide Sfântul Grigorie de Nazianz. „Omul trebuia sfinţit prin umanitatea lui 
Hristos; El însuşi trebuia să ne elibereze, triumfând asupra tiranului prin propria Sa putere, 
trebuia să ne recheme la Sine prin Fiul Său Care este Mijlocitor, împlinind toate spre cinstirea 
Tatălui, Căruia El Se supune în toate... Fie ca restul să fie venerat prin tăcere". 



VI. învierea 

Tatăl primeşte jertfa Fiului „prin iconomie": „omul a trebuit să fie sfinţit prin 
umanitatea lui Dumnezeu" (Sfântul Grigorie de Nazianz, Predica 45, Despre Sfintele Paşti). 
Chenoza culminează şi se sfârşeşte prin moartea lui Hristos, pentru a sfinţi întreaga condiţie 
umană, inclusiv moartea. Cur Deos homo? (Pentru ce S-a făcut Dumnezeu om?). Nu numai 
din pricina păcatelor noastre, ci şi pentru sfinţirea noastră, pentru a introduce toate momentele 

vieţii noastre decăzute în acea viaţă adevărată, care nu cunoaşte niciodată moartea. Prin 
învierea lui Hristos, plinătatea vieţii este introdusă în pomul uscat al omenirii. 

Prin urmare, lucrarea lui Hristos prezintă o realitate fizică şi chiar biologică. Pe Cruce, 
moartea este înghiţită de viaţă. In Hristos, moartea intră în dumnezeire şi se epuizează în ea, 
întrucât „nu găseşte sălaş acolo". Astfel, răscumpărarea semnifică lupta vieţii împotriva morţii 
şi triumful vieţii. Umanitatea lui Hristos constituie primele roade ale unei noi creaţii. Prin ea 
este introdusă puterea vieţii în cosmos, pentru ca acesta să fie înviat şi transfigurat atunci când 
va avea loc distrugerea finală a morţii. O dată cu întruparea şi cu învierea moartea rămâne fără 
vlagă; ea nu mai este absolută. Totul convergea spre apokatastasis ton panton, adică spre 
restaurarea completă a tot ceea ce a fost distrus de moarte, spre cuprinderea întregului cosmos 
în slava lui Dumnezeu devenit totul în toate, fără a exclude din această plinătate libertatea 
fiecărei persoane în faţa conştiinţei propriei păcătoşenii, pe care lumina divină i-o va face 
cunoscută. 

Aşadar, trebuie să completăm imaginea juridică a răscumpărării printr-o imagine ce 
ţine de sacrificiu. Răscumpărarea este şi jertfa în care Hristos apare, după cum afirmă Epistola 
către Evrei, ca Jertfitorul Cel veşnic, Marele Preot, după rânduiala lui Melchisedec, Care 
desăvârşeşte în ceruri ceea ce a început pe pământ. Moartea pe Cruce reprezintă Pastile 
Noului Legământ, împlinind într-o singură realitate ceea ce este simbolizat de Pastile iudaice. 
Căci eliberarea de moarte şi includerea naturii umane în împărăţia lui Dumnezeu semnifică 
singurul Exod adevărat. Această jertfă, această supunere a voinţei, la care Adam nu a putut 
consimţi, reprezintă, fără îndoială, o expiere. Insă, mai presus de toate, ea reprezintă o taină, 
Taina prin excelenţă, darul liber către Dumnezeu, adus de Hristos ca om din primele roade ale 
creaţiei, împlinirea acelei uriaşe lucrări sacramentale revărsându-se mai întâi asupra lui Adam, 
pe care noua umanitate trebuie să o împlinească, ofranda cosmosului ca vas primitor al 
harului. învierea săvârşeşte o schimbare în natura decăzută, deschizând o posibilitate enormă: 
posibilitatea sfinţirii morţii însăşi. Din acest moment, moartea nu mai este un impas, ci o 
poartă spre împărăţie. Harul ne este restituit, iar dacă îl purtăm ca „vase curate" sau ca 
primitori încă supuşi morţii, slăbiciunea noastră va dobândi acum puterea care învinge 
moartea. Siguranţa liniştită a martirilor, indiferenţi nu numai în faţa fricii, dar şi a durerii 
fizice, dovedeşte că pentru creştin conştientizarea efectivă a învierii este posibilă. 

Sfântul Grigorie de Nyssa a subliniat bine acest caracter sacramental al Patimilor. 
Hristos, spunea el, nu a aşteptat să fie constrâns de trădarea lui Iuda, de răutatea preoţilor sau 
de lipsa de conştiinţă a poporului: „El a anticipat această voinţă a răului şi, înainte de a fi 
obligat, S-a predat de bunăvoie în ajunul Patimilor, Joia Patimilor, dăruindu-Şi trupul şi 
sângele Său". Ceea ce se săvârşeşte aici în mod liber este jertfa mielului înjunghiat înainte de 
începutul lumii. Adevăratele Patimi încep în Joia Patimilor, însă în libertate totală. 

La scurt timp, urmează Ghetsimani, apoi Crucea. Moartea pe Cruce este cea a unei 
persoane divine, supusă acestui act prin umanitatea lui Hristos; moartea este pătimită 
conştient de ipostasul Său veşnic. Separarea dintre trup şi suflet, aspectul fundamental al 
morţii, îşi croieşte drum în Dumnezeul-Omul. Sufletul care coboară în iad rămâne 
„enipostaziat" în Cuvânt, la fel şi trupul spânzurând pe Cruce. De asemenea, firea umană 
rămâne la fel de prezentă în trupul Său, cât şi în sufletul Său. Din această pricină noi venerăm 
moaştele sfinţilor. Cu atât mai mult acest lucru este adevărat în cazul lui Hristos, căci 
divinitatea Sa rămâne legată atât de trupul care doarme „somnul pur" al Sâmbetei Patimilor în 
mormânt, cât şi de sufletul biruitor care sfărâmă porţile iadului. Cum ar putea oare moartea să 
distrugă această Persoană Care o suportă cu toată înstrăinarea ei tragică, o dată ce această 
Persoană este divină? De aceea, învierea este întotdeauna prezentă în moartea lui Hristos. 
Viaţa izvorăşte din mormânt, se face cunoscută prin moarte, prin însăşi moartea lui Hristos. 
Natura umană triumfă asupra condiţiei anti-naturale, căci ea este însumată în totalitatea ei în 
Hristos, este „recapitulată" în El, ca să folosim cuvintele Sfântului Irineu. Hristos este Capul 
Bisericii, mai exact, al noii umanităţi, în inima căreia nici un păcat, nici o putere potrivnică nu 
mai poate de acum înainte să îl separe definitiv pe om de har. în Hristos, viaţa omului poate 

mereu să înceapă din nou, oricât de împovărată ar fi de păcat. Un om poate întotdeauna să-şi 
dăruiască viaţa lui Hristos, astfel încât El să i-o restituie, eliberată şi întreagă. Iar această 
lucrare a lui Hristos este valabilă pentru întreaga adunare a omenirii, chiar şi dincolo de 
limitele vizibile ale Bisericii. întreaga credinţă în triumful vieţii asupra morţii, fiecare 
presimţire a învierii sunt implicit credinţă în Hristos, deoarece numai puterea lui Hristos 
trezeşte şi va trezi morţii la viaţă. Din momentul biruinţei lui Hristos asupra morţii, învierea a 
devenit lege universală pentru lumea creată; nu numai pentru omenire, dar şi pentru animale, 
plante şi pietre, pentru întregul cosmos în care fiecare dintre noi este cel dintâi. Ne-am botezat 
în moartea lui Hristos, prin cufundarea în apă, pentru a ne ridica iarăşi împreună cu El. Iar 
pentru sufletul curăţit în apele botezului lacrimilor şi arzând cu focul Duhului Sfânt, învierea 
nu este numai speranţă, ci şi o realitate prezentă. Parusia începe în sufletele sfinţilor, iar 
Sfântul Simeon Noul Teolog poate să scrie: „Pentru cei ce au devenit copii ai luminii şi fii ai 
zilei ce va să vină, pentru cei ce umblă mereu la lumină, Ziua Domnului nu va veni niciodată, 
căci ei sunt de pe acum cu Dumnezeu şi în Dumnezeu". Un ocean infinit de lumină curge din 
trupul înviat al Domnului. 



POSTSCRIPTUM 

Chip şi asemănare 

Deşi omul conţine în sine toate elementele care formează lumea, adevărata ei 
desăvârşire, de care el ar putea fi mândru, nu se leagă de aceasta. „Nu este nimic remarcabil, 
spune Sfântul Grigorie de Nyssa, în a dori să faci din om chipul şi asemănarea universului, 
căci pământul trece, omul se schimbă şi tot ceea ce este cuprins de ele este tot atât de trecător 
ca şi ceea ce îl cuprinde". „S-a spus că omul este un microcosmos. Crezând că natura umană 
este preamărită prin acest nume impunător, ei nu au observat că omul era învestit cu aceleaşi 
atribute ca şi ţânţarii sau şoarecii" 14 . Desăvârşirea omului nu rezidă în ceea ce îl aseamănă cu 
restul creaţiei, ci în ceea ce îl deosebeşte de cosmos şi îl aseamănă Creatorului său. Revelaţia 
divină ne învaţă că omul a fost făcut după chipul şi asemănarea lui Dumnezeu. 

Toţi Părinţii, atât ai Bisericii de Răsărit, cât şi ai celei din Apus, au văzut în însuşi 
faptul creării omului după chipul şi asemănarea lui Dumnezeu o anumită concordanţă 
primordială între fiinţa omului şi fiinţa lui Dumnezeu. Cu toate acestea, expresiile teologice 
ale acestui adevăr revelat sunt, în tradiţiile răsăriteană şi apuseană, adeseori, diferite, deşi nu 
în totalitate contradictorii. Fericitul Augustin, străduindu-se să conceapă o idee despre 
Dumnezeu, începe cu analiza chipului lui Dumnezeu în noi şi încearcă să redescopere în 
Dumnezeu ceea ce se găseşte în sufletul nostru, creat după chipul Său. Această metodă a 
analizelor psihologice este aplicată cunoaşterii lui Dumnezeu, teologiei. Sfântul Grigorie de 
Nyssa, pe de altă parte, ia ca punct de pornire ceea ce revelaţia ne spune despre Dumnezeu 
pentru a descoperi în om ceea ce corespunde chipului lui Dumnezeu. Această metodă 
teologică este aplicată ştiinţei despre om, antropologiei. Prima cale încearcă să-L cunoască pe 
Dumnezeu pornind de la omul creat după chipul Său, iar a doua caută să definească natura 
adevărată a omului pornind de la conceptul de Dumnezeu, după chipul Căruia a fost creat 
omul. 

Dacă dorim să găsim în scrierile Sfinţilor Părinţi o definiţie clară pentru ceea ce 
corespunde în noi chipului lui Dumnezeu, riscăm să ne pierdem printre diverse aserţiuni care, 
deşi nu sunt contradictorii, nu pot fi aplicate nici uneia din părţile fiinţei umane. într-adevăr, 



14 Despre structura omului, XVI, P.G. 44, col. 177D-180A. în româneşte Despre facerea omului, în col. „PSB", 
voi. 30, EIBMBOR, Bucureşti, 1998. Studiu introductiv, traducere şi note de Pr. Prof. Teodor Bodogae. (nota 
Apologeticum). 

trăsăturile chipului lui Dumnezeu fie că sunt atribuite caracterului suveran al omului, 
dominaţiei sale peste cosmosul material, fie că sunt căutate în natura spirituală a omului, în 
suflet sau în partea principală, conducătoare (hegemonikon) a fiinţei sale, în minte (logos), în 
facultăţile superioare, cum sunt intelectul, raţiunea (nous), sau în capacitatea liberă proprie 
omului de autodeterminare (autexousia) lăuntrică, în virtutea căreia omul însuşi devine 
iniţiatorul faptelor sale. Uneori, chipul lui Dumnezeu este asemuit uneia dintre calităţile 
sufletului, simplităţii sau nemuririi sale, sau este identificat cu puterea sufletului de a-L 
cunoaşte pe Dumnezeu, de a trăi în comuniune cu El în prezenţa Duhului Sfânt în sufletul 
omului. în alte locuri, cum ar fi Omiliile spirituale 15 atribuite Sfântului Macarie Egipteanul, 
chipul lui Dumnezeu se prezintă în două feluri: în primul rând, libertatea formală a omului, 
libertatea voinţei sau libertatea de a alege, care nu poate fi distrusă de păcat, iar în al doilea 
rând, „chipul ceresc", cu alte cuvinte, conţinutul pozitiv al chipului lui Dumnezeu, cum a fost 
comuniunea cu Dumnezeu cu care era înveşmântată fiinţa umană înainte de Cădere, 
comuniunea cu Cuvântul şi cu Duhul Sfânt 16 . în final, după cum descoperim în scrierile 
Sfântului Irineu din Lyon, Sfântului Grigorie de Nyssa şi Sfântului Grigorie Palama, nu numai 
sufletul, ci şi trupul omului participă la chipul lui Dumnezeu, întrucât a fost făcut după chipul 
Lui. „Numele de om, spune Sfântul Grigorie Palama, nu este aplicat în mod diferenţiat 
sufletului sau trupului, ci amândurora, căci împreună sunt făcute după chipul lui 
Dumnezeu 17 ." Omul, în concepţia Sfântului Grigorie Palama, a fost creat după chipul lui 
Dumnezeu într-o mai mare măsură decât îngerii, deoarece sufletul său, unit cu trupul 
omenesc, a dobândit o putere însufleţitoare cu ajutorul căreia dă tărie şi stăpâneşte trupul, 
îngerilor, care sunt spirite netrupeşti, le lipseşte această capacitate, deşi ei sunt mai aproape de 
Dumnezeu prin simplitatea naturii lor spirituale 18 . 

Aceste definiţii multiple şi diverse arată modul în care gândirea Sfinţilor Părinţi caută 
să nu limiteze ceea ce se referă la chipul divin doar la o singură parte a fiinţei umane. într- 
adevăr, naraţiunea biblică nu menţionează trăsăturile caracteristice ale chipului lui Dumnezeu, 
dar prezintă însăşi crearea omului ca un fapt special, deosebit de crearea celorlalte fiinţe. 
Aidoma îngerilor, care au fost creaţi, după cum ne spune Sfântul Isaac Şirul, „în tăcere" 1 , 
omul nu a fost făcut prin poruncă divină adresată pământului. în schimb, Dumnezeu însuşi 1-a 
modelat din ţărâna pământului cu propriile Sale mâini, adică, după Sfântul Irineu din Lyon, cu 
Cuvântul şi cu Duhul 20 , şi a suflat în el suflarea vieţii. Sfântul Grigorie de Nazianz 
interpretează acest pasaj din Facere în modul următor: „Cuvântul, după ce a luat un bulgăr din 
pământul proaspăt creat, a modelat cu mâinile Sale nemuritoare chipul meu şi i-a împărţit din 
viaţa Sa, deoarece a trimis în el Duh Sfânt, Care este revărsarea dumnezeirii necunoscute. 
Astfel, omul a fost creat din ţărână şi suflare după chipul cel nemuritor, deoarece în acestea 
două natura spiritului este supremă. La fel, în calitatea mea de pământ, sunt legat de viaţa de 
aici de jos, dar fiind şi o părticică divină, port în sânul meu dorinţa vieţii viitoare" 21 . în acelaşi 
poem închinat sufletului, el spune: „Sufletul este suflul lui Dumnezeu şi, deşi ceresc, el 
suportă amestecarea cu cele pământeşti. Este lumina închisă în peşteră, deşi este divină şi de 
nestins" 22 . 

Dacă am lua în sens literal aceste cuvinte, ar trebui, se pare, să deducem din cele două 
paragrafe caracterul necreat al sufletului şi să vedem în om un zeu împovărat de o natură 



15 Sf. Macarie Egipteanul, Omilii duhovniceşti, col. "PSB", voi. 34, EIBMBOR, Bucureşti, 1992. Traducere de 
Pr. Prof. Dr. Constantin Corniţescu. Introducere, indice şi note de Pr. Prof. Dr. N. Chiţescu. 

16 Omilii spirituale, XII, 1, 6, 7 etc, P.G. 34, col. 557-561, trad. în rusă (Serghiev Posad, 1904), p. 93 şi urm. 

17 Prosopopeia, P.G. 150, col. 1361 C. Această lucrare este atribuită Sfântului Grigorie Palama. 

18 Capitolele despre fizică, teologie ş.a.m.d. (38 şi 39), ibid., col. 1 145-1 148. 

19 Ed. A.J. Wensinck (Amsterdam, 1923), p. 127 

20 'împotriva ereziilor, IV, prefaţă, par. 4, P.G. 7, col. 975 şi IV, 20, 1 (1032); V, 1, 3 (1 123); V/5, 1 (1 134-5); V, 6, 
1(1 136-7); V, 28, 3(1200). 

21 Poemata Dogmatica, VIII, Peripsyhes vv. 70-75. P.G. 37, col. 452; trad. în rusă, Predica a VII a, „Despre 
Suflet", Opere, partea a IV-a, pp. 199-200. 

22 Ibid., vv. 1-3, col. 446-447, trad. în rusă, partea a IV-a, p. 197. 

trupească sau, cel puţin, un amestec de zeu şi animal. înţeleasă în acest sens, crearea omului 
după chipul lui Dumnezeu ar contrazice învăţătura creştină, care vede în om o făptură menită 
să dobândească unirea cu Dumnezeu, să devină dumnezeu prin har, dar, desigur, nu 
Dumnezeu prin însăşi originea sa. Chiar şi fără a menţiona şi alte consecinţe ale unei astfel de 
supoziţii, problema răului ar fi de neînţeles, deoarece, fie că Adam nu putea păcătui, fiind 
Dumnezeu prin sufletul său, ca părticică din dumnezeire, fie că păcatul originar s-ar fi 
reflectat şi asupra naturii divine şi, în consecinţă, Dumnezeu ar fi păcătuit împreună cu Adam. 
Sfântul Grigorie de Nazianz respinge categoric un astfel de punct de vedere. In cuvântarea 
asupra naturii umane, el se adresează sufletului său astfel: „Dacă tu eşti cu adevărat suflarea 
lui Dumnezeu, după cum te crezi, o, suflete al meu, atunci înlătură orice minciună ca să pot 
crede în tine... Cum este posibil să te tulburi din cauza insinuărilor vrăjmaşului distrugător 
dacă eşti unit cu Spiritul ceresc? Dacă până şi cu un astfel de ajutor te pleci până la pământ, 
atunci, vai, vai, cât de atotputernic trebuie să fie păcatul tău nimicitor 23 ." Sufletul amestecat 
(kirnamene) cu „Spiritul ceresc" este ajutat, în consecinţă, de ceva superior lui. Singură 
prezenţa în el a energiei divine îi permite să fie numit „părticică din divinitate", căci îşi trage 
originea din revărsarea divină ce i-a fost insuflată şi care este harul. „Suflarea divină indică 
acea metodă de creare a omului în virtutea căreia spiritul acestuia, strâns legat de har, este 
produs exact după cum o mişcare a aerului este produsă de răsuflare, conţinând această 
răsuflare şi fiind inseparabilă de ea". Aceasta este comuniunea cu energia divină, inerentă 
sufletului, care este exprimată prin termenul „părticică din divinitate". într-adevăr, într-una 
din Omiliile sale, Sfântul Grigorie de Nazianz vorbeşte despre comuniunea cu fiinţa divină, 
făcând referire la cele „trei lumini", dintre care prima este Dumnezeu, „Lumina cea mai 
înaltă, inefabilă; a doua, îngerii, o anumită revărsare (aporroe tis) sau comuniune (metousia) 
cu prima Lumină; a treia lumină, omul, numit şi lumină deoarece spiritul său este iluminat de 
Lumina primordială care este Dumnezeu 24 ." Astfel, crearea după chipul şi asemănarea lui 
Dumnezeu angajează comuniunea cu fiinţa divină, cu Dumnezeu; comuniunea presupune deci 
harul. 

Chipul lui Dumnezeu în om, în măsura în care este autentic, este, după Sfântul 
Grigorie de Nyssa, în mod necesar incognoscibil, deoarece, reflectând plenitudinea 
prototipului, trebuie să posede şi el incognoscibilitatea fiinţei divine. Din acest motiv este 
imposibil să definim ceea ce constituie chipul lui Dumnezeu în om. Nu îl putem concepe în alt 
mod decât prin ideea de comuniune cu bunătatea infinită a lui Dumnezeu: „Dumnezeu prin 
natura Sa este însăşi bunătatea", spune Sfântul Grigorie de Nyssa. „Mai degrabă, Dumnezeu 
transcende în bunătate tot ceea ce omul poate concepe sau înţelege; în consecinţă, El a creat 
viaţa umană nu din alt impuls decât datorită faptului că este bun. Fiind bun şi luând asupra Sa, 
doar din acest motiv, crearea naturii umane, El nu a dorit să facă cunoscute numai pe jumătate 
puterile bunătăţii Sale, cu o parte din aceasta dăruind, însă refuzând bănuitor să împărtăşească 
restul. însăşi perfecţiunea bunătăţii se face cunoscută în El prin faptul că îl cheamă pe om de 
la nefiinţă la fiinţă, dăruindu-i din abundentă tot ceea ce este bun. Numărul acestor 
binecuvântări este atât de mare, încât este imposibil să le enumerăm. Ele sunt cuprinse însă pe 
scurt în afirmaţia că omul a fost făcut după chipul lui Dumnezeu, ceea ce înseamnă că 
Dumnezeu a făcut natura umană pentru comunicarea a tot ceea ce este bun... Dacă chipul ar fi 
fost identic cu fericirea desăvârşită a prototipului, omul nu ar fi numai chipul Său, ci ar fi 
absorbit de El. Ce distincţie am mai putea face între fiinţa divină şi ceea ce i se aseamănă? 
Următoarea: şi anume, că fiinţa divină este necreată, pe când omul există în virtutea unui act 
creator 25 ." Este limpede că Sfântul Grigorie de Nyssa înţelege aici prin chipul lui Dumnezeu 



23 Poemata Moralia, XIV, Peri tes anthropines physeos, vv. 76-84, P.G. 37, col. 761-762; trad. în rusă, Predica a 
X-a, „Despre natura umană", Opere, partea a IV-a, pp. 214-215. 

24 A XL -a Predică, „Despre Sfântul Botez", 5, P.G. 36, col. 364 BC. trad. în rus ă, Opere, partea a III a, p.226. 
Despre structura omului, XVI, P.G. 44, col. 184 AC. [In româneşte Despre facerea omului, în col. „PSB", voi. 

30, EIBMBOR, Bucureşti, 1998. Studiu introductiv, traducere şi note de Pr. Prof. Teodor Bodogae. (nota 
Apologeticum).] 

desăvârşirea ultimă, starea de îndumnezeire a omului care participă la plinătatea (pleroma) 
fiinţei divine, în bogăţia bunătăţii divine. De aceea, vorbind despre chipul lui Dumnezeu în 
om, limitat prin faptul că omul participă numai la anumite binecuvântări, despre un chip încă 
nedesăvârşit, el vede trăsăturile caracteristice pentru omul cu fiinţă făcută după chipul lui 
Dumnezeu în special „în aceea că omul este eliberat de necesitate şi nu este supus 
suveranităţii naturii, ci poate să ia hotărâri potrivit propriei sale judecăţi. Căci virtutea este 
independentă, fiindu-şi propriul stăpân 26 ." Acesta este, cu alte cuvinte, chipul „formal", 
condiţia necesară omului pentru realizarea asemănării adevărate cu Dumnezeu. }n măsura în 
care omul este făcut după chipul lui Dumnezeu, el este înfăţişat ca fiinţă personală, care nu 
trebuie dominat de natură, ci poate el însuşi stăpâni natura, asemănându-se prototipului său 
divin. 

Persoana omului nu este o parte din fiinţa omului, după cum persoanele Sfintei Treimi 
nu sunt părţi din Dumnezeu. De aceea, caracterul chipului lui Dumnezeu nu se referă la un 
singur element din structura omului, ci la întreaga natură umană. Primul om, însumând în sine 
întreaga natură umană, a fost totodată persoană unică: „Căci numele de Adam, spune Sfântul 
Grigorie de Nyssa, nu este dat acum unui obiect creat, ca în naraţiunile care au urmat. Omul 
creat nu are un nume special; el este om universal, cuprinzând în sine toată umanitatea. Astfel, 
prin această denumire a naturii universale a lui Adam, suntem îndrumaţi să înţelegem că 
providenţa şi energia divină cuprind în creaţia primordială întreaga rasă umană. Căci chipul 
lui Dumnezeu nu este mărginit numai la o parte a naturii; nici harul nu este limitat doar la un 
singur individ din sânul celor cărora îi aparţine, ci activitatea lor se extinde asupra întregii 
rase umane... Nu există nici o distincţie între omul făcut la începutul creaţiei lumii şi cel care 
va fi la sfârşitul ei; amândoi poartă acelaşi chip al lui Dumnezeu. In consecinţă, omul făcut 
după chipul lui Dumnezeu reprezintă natura înţeleasă ca un întreg, reflectând asemănarea lui 
Dumnezeu 27 ." Chipul lui Dumnezeu, propriu persoanei lui Adam, are legătură cu întreaga 
omenire, cu „omul universal". De aceea, în seminţia lui Adam multiplicarea persoanelor, 
fiecare purtând chipul lui Dumnezeu (am putea spune că acesta reprezintă o multiplicare a 
chipului lui Dumnezeu în pluralitatea ipostasurilor umane), nu contrazice în nici un fel 
unitatea ontologică a naturii, comună tuturor oamenilor. Dimpotrivă, o persoană umană nu îşi 
poate realiza desăvârşirea la care este chemată, aceea de a deveni chip desăvârşit al lui 
Dumnezeu, dacă îşi însuşeşte o parte din natură, considerând-o proprietate personală. Căci 
chipul lui Dumnezeu din om atinge desăvârşirea numai atunci când natura umană devine 
asemenea naturii lui Dumnezeu, când începe să participe în mod deplin la bunătatea necreată. 
Există doar o singură natură care este comună tuturor oamenilor, deşi ea ne apare fragmentată, 
divizată în mai multe persoane datorită păcatului. Această unitate originară a naturii restabilită 
în Biserică îi apărea Apostolului Pavel atât de completă, încât se referea la ea ca la Templul 
lui Hristos. 

Aşadar, oamenii posedă o singură natură comună în mai multe persoane umane. 
Această distincţie între natură şi persoană în om este tot atât de dificil de înţeles ca deosebirea 
analogică dintre o singură Persoană şi trei Persoane în Dumnezeu. In primul rând, trebuie să 
luăm în considerare faptul că persoana este necunoscută pentru noi, adică ipostasul uman în 
adevărata sa expresie, liber de orice amestec. Ceea ce îndeobşte numim „persoane" sau 
„personal" denotă mai degrabă indivizii sau individul. Ne-am obişnuit să vedem în aceşti doi 
termeni - persoană şi individ - sinonime virtuale, îi folosim fără nici o discriminare pentru a 
desemna unul şi acelaşi lucru. Cu toate acestea, în sensul acceptat, „individ" şi „persoană" au 
sensuri opuse, căci „individ" exprimă un oarecare amestec al persoanei cu elementele 
aparţinând naturii comune, în timp ce „persoană" denotă ceea ce este diferenţiat din natură, în 
condiţia noastră actuală, noi cunoaştem o persoană prin individ şi ca individ. Atunci când 
dorim să definim, să caracterizăm o persoană, însumăm trăsăturile caracteristice, trăsăturile de 



Despre structura omului, col. 184 B. 



27 Ibid., col. 185-204. 

caracter, care se găsesc, oricum, şi la alţi indivizi. întrucât aparţin unei naturi comune, aceste 
trăsături nu sunt niciodată absolut „personale". In fine, concluzia noastră este că ceea ce este 
mai de preţ pentru noi la fiinţa umană, ceea ce o face să fie „ea însăşi", rămâne indefinibil, 
căci în natura ei nu se găseşte nimic din ceea ce ar aparţine propriu-zis propriei sale persoane, 
mereu unică, incomparabilă, neexistând nimic altceva asemenea ei. Omul stăpânit de natura sa 
şi acţionând potrivit proprietăţilor sale naturale, potrivit caracterului său, este cel mai puţin 
personal. El se întemeiază ca individ, ca posesor al naturii sale proprii, al „eului" pe care îl 
afirmă în opoziţie cu naturile altor indivizi, făcând astfel confuzie între persoană şi natură. 
Această confuzie proprie omenirii decăzute este numită, în literatura ascetică a Bisericii de 
Răsărit, samost (autotes, philautia), al cărui sens adevărat nu poate fi redat prin cuvântul 
„egoism". 

In legătură cu dogma hristologică, întâlnim o oarecare dificultate, mai ales atunci când 
considerăm voinţa ca funcţie a naturii. Ne este mult mai uşor să ne imaginăm persoana ca 
ceea ce se determină pe sine şi ne obligă să o recunoaştem în virtutea voinţei sale. Cu toate 
acestea, ideea de persoană implică ideea de libertate în relaţia cu natura. Persoana este liberă 
şi nedeterminată de natura sa. Ipostasul uman se poate descoperi numai renunţând la propria 
voinţă, deoarece aceasta ne condiţionează şi ne supune necesităţii naturale. Tot ceea ce este 
individual, tot ceea ce se auto-determină şi în care persoana este confundată cu natura, 
pierzându-şi, prin urmare, adevărata ei libertate, trebuie să fie distrus. Acesta este principiul 
de bază al vieţii ascetice: renunţarea la voinţa personală, la himera libertăţii individuale pentru 
a redescoperi adevărata libertate, libertatea persoanei, care este totodată chipul lui Dumnezeu 
propriu fiecărui om. Din această pricină, după Sfântul Nil din Sinai, călugărul desăvârşit 
„consideră, după Dumnezeu, pe fiecare om ca Dumnezeu însuşi 28 ." Persoana unui alt om va 
apărea ca chip al lui Dumnezeu celui care ştie cum să renunţe la limitările individuale pentru a 
redescoperi natura comună şi, în acest mod, să realizeze propăşirea propriei sale persoane. 

Ceea ce corespunde în noi chipului lui Dumnezeu nu este o parte din natura noastră, ci 
persoana care cuprinde în sine natura. Leonţiu din Bizanţ, teolog din secolul al Vl-lea, 
foloseşte pentru a desemna natura limitată în fiecare persoană un termen special, 
„enypostaton", „enipostaziat", adică aşa cum se găseşte într-un ipostas sau într-o persoană, 
întreaga natură, declară el, este inclusă în ipostas; aceasta fiind natura unui ipostas: de a nu 
putea exista în alt mod 29 . La nivelurile inferioare ale fiinţei, ipostasurile denotă indivizi, fiinţe 
individuale, iar persoane numai atunci când este vorba de fiinţe spirituale, cum ar fi oameni, 
îngeri sau Dumnezeu. în cazul persoanei (nu al unui individ), ipostasul nu divide natura, dând 
naştere la mai multe naturi separate. Sfânta Treime nu înseamnă trei dumnezei, ci numai unul. 
Dacă multiplicitatea persoanelor umane fragmentează natura umană, împărţind-o într-o 
mulţime de indivizi, se întâmplă aşa deoarece noi nu cunoaştem un alt mod de generare decât 
cel apărut după Cădere, atunci când natura umană şi-a pierdut asemuirea cu natura divină. Am 
văzut că pentru Sfântul Grigorie de Nyssa şi Sfântul Maxim Mărturisitorul însăşi crearea Evei 
devine deja un act săvârşit de către Dumnezeu, Care ştia dinainte păcatul şi consecinţele 
acestuia pentru omenire. Totuşi, Eva, luată din Adam, „os din osul său şi carne din carnea sa", 
persoană umană nouă, desăvârşea natura lui Adam, era de aceeaşi natură, „din acelaşi trup". 
Doar ca urmare a păcatului primele două persoane au devenit două naturi separate, două fiinţe 
individuale, având între ele relaţii exterioare - „atrasă vei fi de către bărbatul tău şi el te va 
stăpâni" (Facere 13, 16). După Căderea primilor oameni, natura umană s-a divizat, s-a 
fragmentat, s-a scindat într-o mulţime de indivizi. Omul se descoperă sub un dublu aspect: ca 
natură individuală, devine o parte din întreg, unul din elementele componente ale lumii; însă 



28 Despre rugăciune, cap. 123, P.G. 79, col. 1 193 C; trad. în rusă, Iubire şi bunătate, V. 2 (a IlI-a ed., Moscova, 
1913), p. 222 (cap. 121). 

29 împotriva lui Nestorie şi Eutihie, P.G. 86, col. 1277 CD. Aceleaşi idei sunt dezvoltate de Sfântul Maxim 
Mărturisitorul (P.G. 91, col. 551-560) şi Sfântul Ioan Damaschinul, Prezentarea exactă a Credinţei Ortodoxe, 1, 
IX, 53. 

ca persoană el nu mai este o parte, ci conţine în sine totul. Natura este conţinutul persoanei; 
persoana este chipul existenţei naturii. O persoană care se afirmă ca individ, mărginindu-se la 
limitele naturii sale separate, nu poate să propăşească în mod deplin şi creşte împuţinată. 
Numai renunţând la propriul conţinut, cedându-1 în mod liber, încetând să mai existe doar 
pentru sine, o persoană se poate exprima în mod deplin în unitatea naturii tuturor. Renunţând 
la binele separat, ea se dezvoltă continuu şi este îmbogăţită prin tot ceea ce aparţine întregului. 
O persoană devine chip desăvârşit al lui Dumnezeu descoperindu-Şi asemănarea cu El, ceea 
ce reprezintă desăvârşirea naturii comune tuturor oamenilor. Distincţia dintre persoane şi 
natură reproduce în omenire ordinea vieţii divine, exprimată prin dogma Treimii. Acesta este 
fundamentul întregii antropologii creştine, al întregii moralităţi evanghelice, deoarece, după 
Sfântul Grigorie de Nyssa, „creştinismul este imitarea naturii lui Dumnezeu" 30 . 

Creat după chipul lui Dumnezeu, omul este o fiinţă personală, faţă în faţă cu un 
Dumnezeu personal. Dumnezeu i se adresează ca persoană, iar omul răspunde lui Dumnezeu. 
Sfântul Vasile cel Mare spunea că omul este o făptură care a primit porunca de a deveni 
Dumnezeu 31 . însă această poruncă adresată libertăţii umane nu este constrângere. Ca fiinţă 
personală, omul poate accepta sau respinge voinţa lui Dumnezeu. El va rămâne o persoană, 
oricât de mult s-ar îndepărta de Dumnezeu şi ar pierde asemănarea cu El în natura sa. Aceasta 
înseamnă că chipul lui Dumnezeu în om este indestructibil. Omul va rămâne fiinţă personală 
prin îndeplinirea vrerii lui Dumnezeu, arătându-şi asemănarea perfectă cu El în natura sa. 
Căci, după Sfântul Grigorie de Nazianz, „pentru a respecta libertatea omului, Dumnezeu 1-a 
aşezat pe acesta în Paradis, astfel încât bunătatea să îi poată aparţine în mod egal omului care 
o alege, dar şi celui care a sădit primele seminţe 32 ". în consecinţă, fie că omul alege binele sau 
răul, fie că dezvăluie asemănarea sau „neasemănarea" lui cu Dumnezeu, el posedă în mod 
liber natura sa, deoarece este o persoană creată după chipul lui Dumnezeu. Totuşi, în măsura 
în care persoana este inseparabilă de natura existentă în ea, orice fisură, orice „neasemănare" 
a naturii limitează persoana, întunecând în ea „chipul lui Dumnezeu". De fapt, dacă avem 
libertatea numai atât cât suntem persoane, atunci voinţa în baza căreia acţionăm este o 
proprietate a naturii noastre. în limbajul Sfântului Maxim Mărturisitorul, voinţa este „forţa 
naturală îndreptată spre ceea ce este consecvent cu natura, o forţă ce îmbrăţişează toate 
proprietăţile esenţiale ale naturii" 33 . Sfântul Maxim face distincţie între voinţa naturală 
(thelema physikon), care este dorinţa dobândirii binelui prin natura raţională, şi voinţa care 
alege (thelema gnomikon) şi aparţine persoanei 34 . Natura voieşte şi acţionează, însă persoana 
alege; ea acceptă sau respinge ceea ce natura voieşte. Totuşi, după Sfântul Maxim, această 
libertate de a alege este deja un defect, o limitare a adevăratei libertăţi; natura perfectă nu are 
nevoie de alegere, deoarece ea cunoaşte ceea ce este bun în mod natural. Libertatea ei se 
întemeiază pe această cunoaştere. Libertatea noastră de voinţă (gnome) dezvăluie 
imperfecţiunea naturii umane decăzute, pierderea asemănării cu Dumnezeu, întrucât această 
natură este întunecată de păcat, ea nu cunoaşte adevăratul ei bine şi se îndreaptă constant spre 
ceea ce este „anti-natură". Astfel, persoana umană este confruntată mereu cu necesitatea 
alegerii. Ea bâjbâie în drumul ei înainte. Această ezitare în urcuşul spre bine este cunoscută ca 
„libertate a voinţei". Persoana, chemată la unirea cu Dumnezeu, la asimilarea perfectă prin har 
a naturii sale cu natura divină, este circumscrisă unei naturi mutilate, schilodită de păcat, 
bântuită de dorinţe contradictorii. Cunoscând şi voind după natura sa imperfectă, persoana 



De professione Christiana, P.G. 46, col. 244 C. 

31 Cuvintele Sfântului Vasile cel Mare reproduse de Sfântul Grigorie de Nazianz în cea de-a XLIII-a predică, 
predică la înmormântarea lui Vasile, Arhiepiscop al Cezareei CapadocieV ', 48, P.G. 36, col. 560 A. Trad. în 
rusă a Operelor Sfântului Grigorie de Nazianz, partea a IV-a. 

32 A XLV-a predică, „Despre Sfintele Paşti", 8, P.G. 36, col. 632 C; trad. în rusă, partea a IV-a (Moscova, 
1889), p. 129. 

Opuscula Ti 
34 Ibid, col. <■ 
Ortodoxe, III, 14, P.G. 94, col. 1036-1037, 1044-1045. 

34 Ibid., col. 48A-49A, col. 192 BC. Compară cu Sfântul Ioan Damaschinul, Prezentarea exactă a Credinţei 

este, în practică, oarbă şi nehotărâtă. Ea nu mai ştie cum să aleagă şi prea des cedează 
impulsurilor unei naturi care a devenit sclava păcatului. In acest fel, ceea ce a fost făcut în noi 
după chipul lui Dumnezeu este târât în abis, deşi mai păstrează încă libertatea de a alege şi 
capacitatea de a se reîntoarce la Dumnezeu. 

Omul a fost făcut bun foarte. Aceasta nu înseamnă însă ca starea sa originară a coincis 
cu ţinta ultimă, că el se găsea în unire cu Dumnezeu din momentul creaţiei. Până la Cădere, 
Adam nu a fost nici „natură pură" şi nici om îndumnezeit. După cum am menţionat deja, 
cosmologia şi antropologia Bisericii de Răsărit au un caracter dinamic şi exclud orice 
combinaţie exterioară a ideilor de natură şi har. Ele se întrepătrund, există una prin alta. 
Sfântul Ioan Damaschin vedea cea mai adâncă taină în faptul că omul a fost creat „în virtutea 
propriei sale dorinţe după Dumnezeu, transformat în dumnezeu prin comuniune cu iluminarea 
divină" 35 . Perfecţiunea primei noastre naturi a fost exprimată, în primul rând, prin această 
capacitate a omului de a se uni cu Dumnezeu, de a se alipi din ce în ce mai mult de plinătatea 
fiinţei divine, plinătate menită să pătrundă şi să transfigureze natura creată. Sfântul Grigorie 
de Nazianz s-a referit în special la această facultate superioară a spiritului uman când a vorbit 
despre faptul că Dumnezeu a suflat în om prin suflarea Sa „o părticică din divinitatea" Sa, 
adică harul. Harul este prezent dintru început în suflet, iar acesta din urmă este capabil să 
primească şi să asimileze această energie îndumnezeitoare. Căci persoana umană a fost 
chemată, dacă folosim cuvintele Sfântului Maxim Mărturisitorul, „să unească în dragoste 
natura creată şi natura necreată, arătându-le în unitate şi identitate, prin dobândirea harului" 36 . 
Unitatea şi identitatea se leagă aici de persoană, de ipostasul uman. Aşadar, omul trebuia să 
unească prin har două firi în ipostasul său creat, să devină „dumnezeu creat", „un dumnezeu 
prin har", spre deosebire de Hristos Care, deşi persoană divină, Şi-a asumat natura umană. 
Lucrarea reciprocă a ambelor voinţe este necesară pentru a realiza acest scop: pe de o parte, 
voinţa divină îndumnezeitoare dăruind har prin Duhul Sfânt Care este prezent în persoana 
umană; pe de altă parte, voinţa umană, care se supune voinţei divine prin acceptarea harului, 
asimilându-1 şi permiţându-i să îi pătrundă întreaga natură. Astfel, întrucât voinţa este o forţă 
activă în natura raţională, ea acţionează prin har în aceeaşi măsură în care natura participă la 
har, reînnoind asemănarea lui Dumnezeu prin mijlocirea „focului transformator" 37 . 

Părinţii Bisericii răsăritene au prezentat natura umană astfel: ca structură tripartită 
compusă din spirit, suflet şi trup (nous, psyche, soma) sau ca unire a sufletului şi a trupului. 
Deosebirea dintre susţinătorii trihotomismului şi ai dihotomismului se reduce în general la 
terminologie. Dihotomiştii văd în nous facultatea superioară a sufletului raţional, facultatea în 
virtutea căreia omul intră în comuniune cu Dumnezeu. Persoana sau ipostasul uman conţine 
toate părţile acestei structuri naturale şi se exprimă în toţi oamenii care există în ea şi prin ea. 
Făcută după chipul lui Dumnezeu, ea este originea constantă a naturii umane, dinamică şi 
schimbătoare, îndrumată întotdeauna de propria voinţă spre un scop exterior. S-ar putea spune 
că chipul este o pecete divină, imprimată de natură, care o plasează în relaţie personală cu 
Dumnezeu, relaţie unică pentru fiecare fiinţă umană. Această relaţie este transpusă în realitate 
prin mijlocirea voinţei ce îndrumă întreaga natură spre Dumnezeu, în Care omul trebuie să-şi 
găsească toată plinătatea fiinţei: „Deoarece sufletul uman, spune Sfântul Tihon de Zadonsk, 
este un duh creat de către Dumnezeu şi numai în Dumnezeu, de Care a fost făcut după chipul 
şi asemănarea Sa, poate să descopere mulţumire, odihnă, pace, alinare şi bucurie; iar când 
rătăceşte departe de El, este forţat să-şi găsească plăcere în lucrurile create şi în diferite 
patimi, trebuind să se hrănească cu coji; neaflând însă odihnă şi bucurie, piere de foame. Căci 
hrana spirituală este necesară spiritului uman" 38 . Spiritul uman trebuie să-şi găsească hrană în 



Prezentarea exactă a Credinţei Ortodoxe, II, P.G. 94, col. 924A; trad. în rusă, p. 213. 

36 De ambiguis, P.G. 91, col. 1308A. 

37 Expresia „pyr ţes allages " aparţine lui Diadoh al Foticeii, „predică despre asceză", cap. XVII; ed. K. Popov 
(Kiev, 1903), voi.' I, p. 363. 

38 „Cum Dumnezeu cheamă pe păcătos la pocăinţă", par. 140, Operele Sfântului Tihon de Zadonsk (ed. a Vi-a, 
Moscova, 1890), voi. I, p. 215. 

Dumnezeu, să trăiască în Dumnezeu; sufletul trebuie să hrănească spiritul; trupul trebuie să 
trăiască în suflet - acesta a fost planul original în legătură cu natura nemuritoare a omului, 
îndepărtându-se de Dumnezeu, spiritul, în loc să hrănească sufletul, începe să trăiască pe 
seama sufletului, hrănindu-se din substanţa lui (acestea sunt, de obicei, numite „valori 
spirituale"). La rândul lui, sufletul începe să trăiască din viaţa trupului, aceasta fiind sorgintea 
patimilor. In cele din urmă, trupul, constrâns să-şi caute hrană în lumea exterioară, în lumea 
neînsufleţită, descoperă moartea. Structura omului se dezmembrează în bucăţi. 

Răul a intrat în lume prin voinţa omului. El nu este o natură (physis), ci o condiţie 
(hexis). „Natura binelui este mai puternică decât obişnuinţa răului", spune Diadoh al Foticeii, 
căci binele există, pe când răul nu există sau mai degrabă există numai în clipa în care este 
săvârşit" 39 . După Sfântul Grigorie de Nyssa, păcatul este o boală a voinţei, care greşeşte, 
luând drept bine simpla iluzie a binelui. Din acest motiv, însăşi voinţa de a gusta rodul 
cunoaşterii binelui şi răului a fost deja păcat, deoarece, după Sfântul Grigorie, cunoaşterea 
presupune o anumită înclinare spre obiectul pe care cineva doreşte să-1 cunoască. In 
consecinţă, răul neexistând prin el însuşi, nu trebuia să fie cunoscut 40 . Răul devine real numai 
prin mijlocirea voinţei, care este singura raţiune a existenţei sale. Mai exact, voinţa este cea 
care dă răului o anumită fiinţă. Că omul, dispus în mod natural să-L cunoască şi să-L iubească 
pe Dumnezeu, şi-a îndreptat stăruitor voinţa spre binele neexistent, spre un ţel iluzoriu, poate 
fi explicat doar ca efect al unei influenţe exterioare, strecurarea unei voinţe străine, faţă de 
care voinţa umană şi-a dat consimţământul 41 . înainte de a intra în lumea pământească prin 
voinţa lui Adam, răul îşi găsise originea în lumea spirituală. Voinţa îngerilor a fost cea care a 
decis să fie veşnic ostilă lui Dumnezeu, dând astfel naştere răului. Răul este atracţia voinţei 
spre nefiinţă, negarea creaţiei şi a lui Dumnezeu. In mod special, este o ură neîmpăcată faţă de 
har, căruia i se opune cu obstinaţie voinţa rebelă. Deşi au devenit spirite ale întunericului, 
îngerii căzuţi mai rămân făpturi ale lucrării lui Dumnezeu, însă prin autodeterminarea lor, care 
se opune voinţei lui Dumnezeu, ei sunt posedaţi de o năzuinţă disperată după o nefiinţă pe 
care nu o vor dobândi niciodată. Coborârea lor veşnică în abis nu va avea sfârşit. Sfântul 
Serafim de Sarov spunea despre demoni: „Ei sunt înspăimântători; opoziţia lor conştientă faţă 
de har i-a transformat în îngeri ai întunericului, în monştri de neînchipuit. Dar fiind prin 
natură îngeri, ei posedă o putere uriaşă. Cei mai mici dintre ei ar putea distruge pământul dacă 
harul divin nu i-ar fi făcut neputincioşi în ura lor faţă de creaţia lui Dumnezeu. Ei se 
străduiesc însă să distrugă fiinţa dinlăuntru, orientând libertatea umană spre rău" 42 . Referindu- 
se la o traducere ascetică atribuită Sfântului Antonie 43 , Sfântul Serafim distinge trei voinţe 
active în om. Prima este voinţa lui Dumnezeu, voinţa perfectă şi mântuitoare; a doua este 
voinţa omului care, deşi nu este în mod necesar distrugătoare, în sine nu este voinţă 
mântuitoare; în cele din urmă, există voinţa demonică ce caută distrugerea noastră. 

In ascetismul ortodox nu există termeni speciali pentru descrierea efectelor exercitate 
de spiritele rele asupra sufletului omenesc. Există „gândurile" (logismoi) sau închipuirile ce 
izvorăsc din regiunile inferioare ale sufletului, din subconştient 44 . Apoi există „seducerea" 
(prosbole), prezenţa gândului străin, venind din afară şi introdus de o voinţă ostilă în conşti- 
inţă. „Nu este un păcat, spunea Sfântul Marcu Ascetul, ci o mărturie a libertăţii noastre 45 ." 



40 Despre structura omului, XX, P.G. 44, col. 197-200. „Despre rugăciunea domnească", IV, P.G. 44, col. 
1161D-1164A. 

41 



39 „Predică despre asceză", cap. III, ed. Popov (Kiev, 1903), voi. I, pp. 24-25. Traducere în latină, numită Capita 
de perfectione spirituali, P.G. 65, col. 1168. 

Despre structur 

61D-1164A. 

Ibig., col. 200C. 

42 Revelaţiile Sfântului Serafim de Sarov, Paris, 1932. 

43 Pasajul în care sunt menţionate cele trei voinţe se găseşte în Epistola 20, publicată de Galland, Veterum 
Patrum Bibliotheca (Veneţia, 1788), voi. IV, p. 696 şi urm. 

44 Pentru analiza detaliată a acestor termeni vezi: V. Zarine, Temeiurile Ascetismului ortodox (St. Petersburg, 
1902). Textul mai are încă valoare. 

45 „Despre botez", P.G. 65, col. 1020A. [în româneşte vezi Filocalia, voi. 1, pp. 274-309. Traducere din greceşte 
de Prot. stavr. Dr. D. Stăniloae, profesor la Academia teologică „Andreiană". Volum reeditat la Editura Harisma 
în 1993 şi la Humanitas în 1999.] 

Păcatul începe numai o dată cu „unirea" (synkatathesis) 46 , aderarea minţii la gândul sau 
închipuirea inoportună. Mai exact, acest interes sau această atenţie deosebită indică deja 
începutul înţelegerii cu voinţa ostilă. Căci răul presupune întotdeauna libertate, altminteri ar fi 
doar constrângere, cucerirea omului din afara lui. 

Omul a păcătuit în mod liber. Aşadar, care a fost păcatul originar? Părinţii Bisericii au 
deosebit câteva momente în determinarea voinţei libere care îl separă pe om de Dumnezeu. 
Momentul moral (şi aceasta înseamnă momentul personal) este cuprins, în opinia tuturor 
Părinţilor, în nesupunerea, în violarea planului divin. Dacă omul ar fi acceptat porunca lui 
Dumnezeu în spiritul dragostei filiale, el ar fi răspuns voinţei lui Dumnezeu printr-o totală 
renunţare la sine; ar fi respins bucuros nu numai fructul oprit, dar şi orice obiect exterior, 
pentru a trăi doar în Dumnezeu, pentru a căuta în mod onest să realizeze unirea cu El. Porunca 
lui Dumnezeu arăta voinţei umane cărarea de urmat pentru a dobândi îndumnezeirea, 
renunţarea la tot ceea ce nu este Dumnezeu. Insă voinţa umană a ales cărarea opusă. 
Separându-se de Dumnezeu, s-a supus puterii diavolului. Sfântul Grigorie de Nyssa şi Sfântul 
Maxim Mărturisitorul, cercetând în mod special aspectul fizic al păcatului, au arătat că, în loc 
să urmeze înclinarea sa naturală spre Dumnezeu, mintea omenească s-a îndreptat spre lume; 
în loc să spiritualizeze trupul, ea a cedat tendinţei vieţii animale şi senzuale, supunându-se 
lumii materiale. Sfântul Simeon Noul Teolog 47 vede dezvoltarea progresivă a păcatului prin 
faptul că omul, în loc să se pocăiască, încearcă să se justifice în faţa lui Dumnezeu. Adam 
aruncă întreaga răspundere asupra Evei: „femeia pe care Tu mi-ai dat-o", fâcându-L astfel pe 
Dumnezeu cauza originară a propriei sale căderi. Eva acuză, la rândul ei, şarpele. Refuzând să 
recunoască faptul că originea răului există numai în propria lor voinţă liberă, oamenii resping 
posibilitatea de a se elibera ei înşişi de rău şi îşi supun libertatea unei necesităţi exterioare. 
Voinţa se împietreşte şi se închide în faţa lui Dumnezeu. După cum spune Mitropolitul Filaret 
al Moscovei, „Omul a oprit revărsarea în sine a harului divin". 

A prilejuit, oare, pierderea harului căderea omului în păcat? Noţiunea de gratia 
supererogatoria, adică harul adăugat naturii pentru a o îndruma direct spre Dumnezeu, este 
străină învăţăturii Bisericii de Răsărit. Făcută după chipul lui Dumnezeu, persoana umană a 
fost îndreptată spre prototipul său, natura ei căutând în mod irezistibil pe Dumnezeu în 
virtutea voinţei sale, care este o putere spirituală şi raţională. „Firea dreaptă a omului primar" 
s-a întemeiat pe faptul că omul, fiind creat după chipul lui Dumnezeu, putea fi o natură bună, 
îndreptată spre bine, adică spre comuniune cu Dumnezeu, spre dobândirea harului necreat. 
Dacă această natură bună s-a îndepărtat de creatorul ei, lucrul a fost posibil în virtutea 
capacităţii ei de auto-determinare lăuntrică - autexousia. Aceasta îi dă omului posibilitatea de 
a acţiona şi a voi nu numai în conformitate cu înclinaţiile sale naturale, dar şi în opoziţie cu 
propria natură, pe care o poate deforma, făcând-o „anti-natură". 

Căderea naturii umane este consecinţa directă a autodeterminării libere a omului care 
se supune acestei condiţii în mod voit. Condiţia antinaturală trebuie să ducă la dezintegrarea 
naturii umane; această dezintegrare îşi găseşte finalitatea în moarte, care este stadiul ultim al 
îndepărtării de Dumnezeu a naturii deformate. In această natură deformată nu mai există loc 
pentru harul necreat; după Sfântul Grigorie de Nyssa, în ea, mintea, ca faţa unei oglinzi, în loc 
să-1 reflecte pe Dumnezeu, preia chipul material fără formă 48 , în care patimile violează 
structura ierarhică originară a fiinţei umane. Prin urmare, pierderea harului nu este cauza, ci 
mai degrabă consecinţa căderii în păcat. Omul a blocat în sine capacitatea de a intra în 
comuniune cu Dumnezeu; a închis calea harului care trebuia să se reverse prin el asupra 
întregii creaţii. 

Această interpretare materială a păcatului şi a consecinţelor lui nu exclude, după 



46 Sfântul Marcu Ascetul, „Despre Legea spirituală", 142, P.G. 65, col. 921 -924. 

47 A XLV-a predică în ediţia din Smyrna şi în trad. în rusă. A XXXIII-a predică în traducerea latină, ed. Migne, 
P.G. 120, col. 449 AB. 

Despre structura omului, XII, P.G. 44, col. 164. 

învăţătura Bisericii de Răsărit, cealaltă parte care se impune mereu: aspectul personal, moral 
al păcatului, adică păcătuirea şi pedeapsa. Cele două aspecte sunt inseparabil unite, deoarece 
omul nu este numai natură, ci şi o persoană care se confruntă cu un Dumnezeu personal, în 
relaţie personală cu El. Dacă natura umană se dezintegrează ca o consecinţă a păcatului, dacă 
păcatul introduce moartea în lumea creată, atunci aceasta nu înseamnă numai că omul a creat 
o nouă condiţie (hexis), un nou mod de existenţă în rău, dar şi că Dumnezeu a pus hotar 
păcatului, făcând posibil sfârşitul lui prin moarte: „Căci răsplata (lat. = stipendia, gr. = 
opsonia) păcatului este moartea". „Suntem mlădiţele unui neam întinat" 49 , spune Sfântul 
Macarie Egipteanul. Cu toate acestea, nimic din natură - nici chiar demonii - nu poate fi în 
mod esenţial rău. 

Insă păcatul, acest parazit al naturii, înrădăcinându-se în voinţă, devine un fel de „anti- 
har". El pătrunde în fiinţă, trăind în ea, făcând-o prizonierul propriei sale voinţe, veşnic fixate 
în rău. în lume apare un nou pol, opus chipului lui Dumnezeu. Acest pol, iluzoriu în sine, 
devine real prin voinţă (acesta este paradoxul posedării fiinţei de către nefiinţa însăşi, despre 
care vorbeşte Sfântul Grigorie de Nyssa). Prin voinţa umană, răul devine o putere care viciază 
creaţia („blestemat este pământul din pricina ta", se spune în Facere). Cosmosul, care reflectă 
veşnic măreţia lui Dumnezeu, dobândeşte simultan un aspect sinistru, „aspectul nocturn al 
creaţiei", după expresia unui teolog şi filosof rus. Păcatul este introdus acolo unde harul ar fi 
trebuit să domnească şi, în locul plinătăţii divine, în creaţia lui Dumnezeu se deschide abisul 
înspăimântător al nefiinţei: porţile iadului sunt deschise prin libera voinţă a omului. 

Adam nu şi-a împlinit vocaţia. El nu a ştiut nici cum să dobândească unirea cu 
Dumnezeu, nici cum să îndumnezeiască lumea creată. Ceea ce nu a realizat atunci când se 
bucura de deplinătatea libertăţii sale a devenit pentru el imposibil din clipa în care, în mod 
voit, s-a robit faţă de o putere exterioară. De la Cădere şi până la Cincizecime, energia divină, 
harul necreat şi îndumnezeitor, a rămas străină naturii umane şi a lucrat asupra ei numai din 
afară. Profeţii şi drepţii Vechiului Testament au fost instrumente ale harului. Harul a lucrat 
prin mijlocirea lor, însă nu a fost împărtăşit oamenilor, ca putere personală a lor. 
Indumnezeirea, unirea cu Dumnezeu după har, devenise imposibilă. Planul divin nu a fost 
însă distrus de păcatul omenesc; chemarea celui dintâi Adam a fost împlinită de Hristos, cel 
de-al doilea Adam. După expresia Sfântului Irineu din Lyon şi a Sfântului Atanasie cel Mare, 
repetată de Sfinţii Părinţi şi de teologii tuturor timpurilor, „Dumnezeu S-a făcut om pentru ca 
omul să poată deveni dumnezeu" 50 . Totuşi, această lucrare, desăvârşită de Cuvântul întrupat, 
apare pentru neamul omenesc decăzut, în aspectul ei imediat, ca operă de mântuire, ca 
răscumpărare a lumii înrobite de păcat şi de moarte. Cei care se simt ispitiţi de învăţătura 
despre felix culpa uită adeseori că, distrugând stăpânirea morţii, Mântuitorul nostru ne-a 
deschis o nouă cale spre îndumnezeire, care este ţelul ultim al omului. Astfel, lucrarea lui 
Hristos aduce cu sine lucrarea Duhului Sfânt (Luca 12, 49). 



49 Despre puterile întunericului care inundă spiritul omului, vezi Omilii spirituale, XXIV, 2, XLIII, 7-9 şi P.G. 
34, col. 664, 776-777 '. Trad. în rusă a Operelor Sfântului Macarie Egipteanul, pp. 181-182,280-281. 

50 Sfântul Irineu din Lyon, împotriva ereziilor, V, prefaţă, P.G. 7, col. 1 120; Sfântul Atanasie cel Mare, Predică 
la întruparea Cuvântului lui Dumnezeu, 54, P.G. 25, col. 192 B; Sfântul Grigorie de Nazianz, Poemata 
dogmatica, X, 5-9, P.G. 37, col. 465; Sfântul Grigorie de Nyssa, Marele cuvânt Catehetic, 25, P.G. 45, col. 65 D. 

